
Micul Pateric de la Colciu 



I. O noapte cu lună 

Un binecunoscut scriitor al Bisericii Române, 
părintele Ioanichie Bălan, povesteşte despre pelerinajul 
său la Muntele Athos şi despre cuvioşii părinţi ai schitului 
Colciu: „De-a lungul istoriei, Muntele Athos a fost pentru 
întreaga lume o veritabilă citadelă a afirmării şi apărării 
credinţei ortodoxe. Pentru mai bine de o mie de ani, 
Athosul a fost cea mai înaltă şcoală a creşterii şi 
perfecţionării monahismului ortodox, fără egal în vreo altă 
ţară creştină. Athosul a dat Bisericii Ortodoxe sute de 
sfinţi, ierarhi remarcabili, asceţi, dascăli ai rugăciunii, 
monahi sfinţi, scriitori bisericeşti şi apologeţi ai dreptei 
credinţe şi ai Tradiţiei ortodoxe. Aici Dumnezeu este 
lăudat de mai bine de un mileniu, probabil mai mult decât 
oriunde altundeva pe pământ, iar rugăciunea este înălţată 
către Domnul în mai multe limbi, printre care şi română. 
In fiecare noapte, de la miezul nopţii până se crapă de 
ziuă, monahii athoniţi se roagă din tot sufletul lor şi 
slujesc Sfânta Liturghie în sute de biserici şi paraclise". 

Dorinţa de a cunoaşte mai de aproape Muntele Athos 
şi de a purta convorbiri duhovniceşti cu părinţii aghioriţi 
români ne-a îndemnat să pornim în pelerinaj spre acest 
munte binecuvântat şi sfânt. 

După o oprire de două zile la Tesalonic, oraş 
încreştinat de Sfântul Apostol Pavel, traversăm peninsula 

Halkidiki şi de acolo, într-o mică ambarcaţiune, călătorim 
încă două ore pe Marea Egee înspre portul athonit Dafni. 
Iată-ne în ţara călugărilor ortodocşi din lumea întreagă! 
Iată-ne în ţara cea sfântă a Muntelui Athos! In port se află 
o mulţime de monahi şi pelerini care au venit din ţinuturi 
foarte îndepărtate. Preţ de alte două ore, urcăm un drum 
şerpuit şi ajungem la Karyes, capitala şi centrul spiritual şi 
administrativ al Muntelui, unde oprim pentru o noapte. 
Câţiva călugări români merg înaintea noastră. La miezul 
nopţii, în Munte, clopotele îi trezesc pe toţi pentru slujba 
Utreniei. O atmosferă nemaiîntâlnită de linişte, de tihnă şi 
sfinţenie ne înconjoară... „Muntele Athos, Sfântul Munte, 
al doilea rai de pe pământ", spune un stih al Părinţilor 
aghioriţi. 

A doua zi, un grup de monahi români ies în pelerinaj 
de-a lungul potecilor ascunse ale Athosului, înspre 
schiturile şi chiliile locuite de smeriţii monahi ce au venit 
din România. Ne îndreptăm spre chilia Sfântul Gheorghe - 
Colciu - un drum care ne ia patru ore de mers, până la 
asfinţit. Pentru început, rătăcim printr-o vale largă şi 
însorită, acoperită cu păduri, livezi de măslini şi viţă-de- 
vie. Aceasta este Kapsala. In vremurile de odinioară, aici 
se nevoiau sute de isihaşti, printre care şi mulţi români. 
Azi au rămas puţini. Chilii pustniceşti apar ici-colo pe 
pajişti şi în luminişuri de pădure. Datorită absenţei 
monahilor, unele sunt nelocuite şi într-o stare de neglijare. 
Altele sunt bine întreţinute, înconjurate de livezi de 
măslini şi lămâi şi pomi de grape - semn că unele sunt 
încă locuite, că în ele candela privegherii nu este stinsă şi că 
numele lui Dumnezeu este încă lăudat. La orizont pot fi 
văzute mănăstirile Pantocrator, Stavronikita, Iviron şi 
Filoteu, înălţându-şi turnurile spre cer, iar dedesubt, la 
poalele muntelui, se dezvăluie marea cea misterioasă. 



în chilia Sfântul Gheorghe, deasupra golfului Colciu, 
locuiesc trei monahi români, sub îndrumarea 
ieroschimonahului Dionisie Ignat. Părinţii ni se înfăţişează 
având multă dragoste şi lacrimi în ochi. Ne închinăm în 
biserică, cântăm Domnului şi Maicii Sale -ocrotitoarea 
Sfântului Munte, ne dăm sărutarea de bun-venit şi 
rămânem aici peste noapte. O noapte cu lună, într-o tăcere 
inimaginabilă, ce trezeşte sufletul la rugăciune. Numai 
murmurul apei se aude slab jos, la poalele muntelui. 



II. Schitul Colciu 

O mare parte din informaţiile noastre privitoare la 
istoria Colciului provine din scrierile bătrânului Ioan Şova, 
de la Chilia Sfântul Gheorghe, a cărui lucrare, nepublicată, 
„O istorie pe scurt a chiliilor Sfântul Gheorghe şi Naşterea 
Sfântului Ioan Botezătorul" va fi parafrazată în cele ce 
urmează. 

Tradiţia aghiorită reţine faptul că schitul Colciu al 
Mănăstirii Vatoped a fost ridicat prima oară de un creştin 
foarte bogat şi evlavios din Italia, pe nume Kolchiu 1 , la 
începutul secolului al VH-lea. Atât schitul cât şi multele 
chilii construite mai târziu în jurul lui au fost fie distruse, 
fie s-au degradat de mai multe ori de-a lungul veacurilor şi 
au fost adesea reconstruite. Pe partea dinspre mare existau 
de asemenea sihăstrii şi peşteri unde trăiau pustnicii 
isihaşti. 

Schitul a fost construit pe cel mai înalt pisc, spre sud 
de Vatoped, de-a lungul ţărmului estic al Athosului. 
Aşezarea oferă un climat mai blând şi mai uscat decât în 
alte locuri ale Athosului, nefiind expusă vânturilor ce vin 



1 pronunţat Colciu de către greci 



dinspre pădurile de castan şi sunt atât de dăunătoare 
bolnavilor de reumatism. Astăzi nu a mai rămas aproape 
nimic din acest înfloritor schit de odinioară, în afară de un 
imens turn pătrat, supraetajat, ce se află în totală ruină. 

Intre chiliile care au existat se numără Chilia Sfânta 
Treime, Chilia Sfinţii Apostoli, Chilia Sfântul Ştefan, 
Chilia Tuturor Sfinţilor, Chilia întâmpinarea Domnului, 
Chilia Sfinţii Arhangheli, Chilia Sfinţii Doctori fără de 
arginţi Cosma şi Damian, Chilia Sfântul Gheorghe, Chilia 
Naşterii Inaintemergătorului şi Chilia Sfânta Ana. Dintre 
acestea, numai ultimele patru mai sunt astăzi locuite. Deşi 
chiliile Sfântul Ştefan şi Sfinţii Arhangheli mai pot fi încă 
zărite, ele sunt părăsite. Tot ce a mai rămas din celelalte 
chilii sunt fundaţiile şi pajişti adânc îngropate în tufe de 
mure. 

Poate cel mai renumit trăitor al Schitului Colciu a 
fost Sfântul Agapie (prăznuit pe 1 martie), care a locuit 
împreună cu bătrânul său povăţuitor în Chilia Sfânta 
Treime la mijlocul şi sfârşitul secolului al XVIII-lea. In 
timpul unui atac al turcilor, Sfântul Agapie a fost prins şi 
ţinut în lanţuri ca rob timp de 12 ani. In tot acest timp, el 
i-a slujit atât de bine pe musulmanii care îl cumpăraseră 
încât aceştia i-au îngăduit mai multă libertate decât 
oricărui alt rob. 

După un timp, Sfântul Agapie a fost eliberat din 
robie în mod minunat, printr-o minune a Maicii Domnului. 
El a fugit în secret şi s-a întors în Sfântul Munte la 
bătrânul său. Acesta 1-a certat cu asprime pe Sfântul 
Agapie pentru că fugise şi 1-a trimis înapoi, cerându-i să 
nu pricinuiască vreo pierdere turcului care-1 stăpânea. Ca 
un adevărat fiu al ascultării, Sfântul Agapie s-a reîntors la 
stăpânul său fără să cârtească. Când a sosit şi i-a povestit 
stăpânului său tot ce se întâmplase, turcul şi familia lui au 
fost uluiţi de virtutea Sfântului Agapie şi l-au ţinut în şi 

mai mare respect şi onoare. Ascultarea călugărului sfânt a 
servit ca început pentru convertirea la credinţa creştină a 
stăpânului său şi, după câtva timp, stăpânul său împreună 
cu doi dintre fiii săi au venit cu Sfântul Agapie la Muntele 
Athos, unde au primit tunderea în monahism din mâinile 
lui. Ei şi-au sfârşit zilele acolo, în mireasma faptelor lor 
ascetice, spre sfârşitul secolului al XVIII-lea. 

Singura dată când Schitul Colciu a fost lipsit de 
prezenţa monahilor a fost după revoluţia greacă din 1821. 
In acea vreme, grecii, tineri şi vârstnici, s-au ridicat 
împotriva stăpânitorilor musulmani. Când s-a descoperit 
că nişte călugări greci athoniţi se înrolaseră în armata 
antiotomană, turcii au lovit cu putere în călugării athoniţi 
şi timp de mulţi ani au torturat cu cruzime locuitorii 
peninsulei. In perioada aceea, toţi monahii, inclusiv cei de 
la Colciu, fie au fugit, fie au fost martirizaţi. Istoria 
aminteşte că monahii de la Colciu erau înghesuiţi în saci 
(atâţia călugări câţi putea să cuprindă un sac), care erau pe 
urmă strâns legaţi, târâţi pe vârful Colciu şi lăsaţi să se 
rostogolească asemenea bolovanilor în josul văii, în mare. 
Turcii aduceau apoi iar sacii pe deal şi repetau această 
tortură. Acestea şi încă alte astfel de torturi au dus la 
părăsirea în mare parte a Sfântului Munte în 1821. 

Spre sfârşitul secolului al XlX-lea, Sfântul Munte a 
trecut printr-o renaştere duhovnicească. Câţiva monahi 
s-au strecurat înapoi la Colciu, dar nu înainte de venirea 
bătrânului Ilie Vulpe în Chilia Naşterii Inaintemergătorului, 
astfel încât întreaga regiune a început să înflorească 
duhovniceşte, în adevăratul sens al cuvântului. 

III. Bătrânul Ilie Vulpe (f8 decembrie 1928) 

Bătrânul Ilie s-a născut în România, la Brăghicea - în 
regiunea Orhei (Basarabia), în 1851, fiu al lui Ilie şi al 
Melaniei Vulpe. El a fost botezat Eftimie şi a primit o 
educaţie aleasă, fiind crescut în tradiţia ortodoxă a ţării 
sale. Părinţii săi erau producători de vinuri. A fost educat 
într-o şcoală particulară, într-o perioadă în care cărţile erau 
încă scrise cu litere slavone. 

In 1877 a servit în armată şi a lucrat la transportul 
proviziilor. La puţin timp după întoarcerea acasă, el a 
intrat în Mănăstirea Frumoasa, în care a stat numai un 
singur an, înainte de a pleca la Muntele Athos, unde a 
venit în vara lui 1879. 

După vizitarea mănăstirilor athonite, el s-a aşezat în 
nou-înfiinţatul schit isihast Lacu, aflat sub ocrotirea Maicii 
Domnului, alături de întemeietorul schitului, schimonahul 
Iustin. Aici el a fost tuns în monahism, primind numele 
Ilie, şi a fost repede hirotonit diacon şi apoi preot în 1880. 
In total, el a stat la Lacu zece ani. 

In 1889, părintele Ilie s-a mutat la Schitul Vigla, mai 
departe, înspre sud (lângă schitul Prodromu) şi s-a aşezat 
într-o altă chilie închinată Maicii Domnului, unde a rămas 
timp de cinci ani, împreună cu trei ucenici, dintre care doi 
veniseră cu el de la Schitul Lacu. 

în 1894, Părintele Ilie, deja binecunoscut ca un 
experimentat părinte duhovnicesc şi practicant al 
Rugăciunii lui Iisus, a venit la Colciu şi s-a stabilit în 
Chilia Naşterii Inaintemergătorului împreună cu cei trei 
ucenici. 

Când a restaurat coliba, s-au adunat în jurul lui cinci 
ucenici - Eftimie, Andrei, Paisie, Gherasim şi Ioan Guţu - 

alcătuind o renumită familie duhovnicească. Nevoinţa 
ieroschimonahului Ilie consta în tăcere şi rugăciune 
neîncetată, şi a devenit cunoscut ca un lucrător al 
rugăciunii inimii. El urma rânduiala Bisericii şi săvârşea 
Sfânta Liturghie cu multă smerenie. Când slujea în zilele 
de peste săptămână, în afară de Sfânta împărtăşanie el 
mânca numai prescură, primind vreun alt fel de hrană 
numai sâmbăta şi duminica. Când nu săvârşea Sfintele 
Taine, el mânca numai o dată pe zi, excepţie făcând 
miercurea şi vinerea, când nu mânca nimic. Dormea foarte 
puţin şi citea zilnic din Sfintele Scripturi şi omiliile 
Sfinţilor Părinţi. 

Pentru smerenia şi nevoinţa sa, dragostea 
dumnezeiască şi harul Sfântului Duh s-au sălăşluit cu 
prisosinţă în inima acestui părinte. Ieroschimonahul Ilie 
Vulpe a fost un părinte iubitor şi blând, renumit 
pretutindeni în Athos pentru că era primitor de străini, 
milostiv, sincer ca un copil şi înţelept în cuvânt. 

Pentru mai bine de treizeci de ani, părintele Ilie a 
fost unul dintre cei mai experimentaţi părinţi duhovniceşti 
din Muntele Athos, pregătind şi îndrumând pe calea 
mântuirii sute de fii duhovniceşti - români, greci, ruşi, 
bulgari şi sârbi. Cu toţii îl căutau şi se foloseau de 
cuvintele sale. Dacă vedea că cineva se ruşinează înaintea 
lui, el îl încuraja imediat, spunându-i: „îndrăzneşte, fiule, 
căci şi eu, la rândul meu sunt un păcătos!". Astfel el a adus 
multe suflete la pocăinţă. 

Câteodată, el îşi sfătuia ucenicii, spunând: „Fiii mei, 
nu uitaţi că ne aflăm în Sfântul Munte, unde Maica 
Domnului ne-a chemat să facem fapte bune. Neîncetat să 
ne rugăm lui Dumnezeu pentru mântuirea lumii şi a 
întregului neam creştinesc!". 

Altă dată a zis: „Părinţilor, nu uitaţi cuvântul din 
Pateric, pe care avva Iosif 1-a rostit către avva Lot: «Nu 

poţi să te faci călugăr de nu te vei face ca focul, arzând 
tot». Aşa trebuie inimile noastre să ardă de dragostea 
pentru Hristos." 

Odată, un călugăr a venit la el pentru spovedanie şi 
i-a zis: „Părinte, daţi-mi binecuvântare să mă fac nebun 
pentru Hristos!". Dar bătrânul i-a răspuns zâmbind: „Nu-ţi 
ajunge că deja eşti nebun? Vrei să continui să fii un 
nebun?". Atunci monahul s-a ruşinat şi a făcut o 
închinăciune înaintea lui, zicând: „Iertaţi-mă, cinstite 
părinte, căci am păcătuit!". Dar bătrânul, sărutându-1, i-a dat 
drumul în pace. 

Cuviosul părinte Ilie Vulpe s-a nevoit în Sfântul 
Munte timp de cinci zeci de ani, slăvindu-L pe Dumnezeu 
zi şi noapte şi povăţuind mulţi fii duhovniceşti. Apoi, 
văzându-şi sfârşitul apropiindu-se, i-a binecuvântat pe toţi. 
A adormit întru Domnul în pace, pe 8 decembrie 1928 şi a 
fost plâns şi condus la mormânt de mulţi călugări athoniţi. 

înaintea sfârşitului său, bătrânul Ilie a devenit un 
povăţuitor duhovnicesc al monahilor de pe tot cuprinsul 
Sfântului Munte. Mulţi ucenici s-au adunat în jurul lui, 
între care şi bătrânul Ioan Guţu, care a trăit cel mai mult, 
fiind contemporanul nostru. 



IV. Bătrânul Ioan Guţu (f 5 decembrie 1996) 

Bătrânul Ioan Guţu s-a născut la Popeşti - regiunea 
Soroca din Basarabia, în 1906. A făcut şcoala în satul său 
natal, urmând cele patru clase primare potrivit obiceiului 
vremii sale. Se pare că a avut chemare înspre mănăstire de 
la o vârstă tânără şi a auzit de bătrânul Ilie. In 1925, după 
ce a primit binecuvântarea tatălui său, a plecat spre Athos 
şi a mers direct la Schitul Colciu. Tatăl său 1-a vizitat mai 

târziu la Colciu şi i-a spus: „îngrijeşte -te să mori aici!". 
Această dorinţă a fost îndeplinită de ascultătorul fiu, care 
nu a părăsit „chilia pocăinţei sale" până la moarte, şapte 
zeci de ani mai târziu. 

El a devenit ucenicul bătrânului Ilie şi după aceea, 
după moartea acestuia, a unora dintre ceilalţi ucenici ai 
bătrânului Ilie. A fost tuns în monahism doi ani după 
sosirea sa, în 1927, fiind hirotonit diacon în 1929 (după 
moartea bătrânului Ilie) şi apoi preot, în 1931. Ultimul 
dintre ceilalţi ucenici ai bătrânului a murit în 1951 şi, 
pentru următorii patruzeci de ani, el a rămas într-o 
singurătate deplină, până la sosirea părintelui Augustin în 
1990, care încă mai trăieşte şi astăzi în Chilie. 

Părintele Augustin are multe amintiri despre 
părintele său duhovnicesc, bătrânul Ioan. Odată, luând 
parte la hramul Chiliei Sfântul Gheorghe din apropiere, 
părinţii vorbeau după slujbă, dar părintele Ioan stătea 
tăcut. Un grec i-a cerut un cuvânt de folos, iar părintele 
Ioan a răspuns citându-i pe Părinţii Pustiei: „Dacă nu poţi 
trage folos din tăcerea mea, atunci nici din cuvântul meu 
nu vei trage folos." 

Altă dată, când altcineva i-a cerut un cuvânt de folos, 
a spus: „Eu sunt un om simplu şi nu am cuvinte de folos. 
Cer şi eu de la alţii mai sporiţi sfat şi povăţuire 
duhovnicească. Dar dacă vom împlini făgăduinţele 
călugăreşti şi vom săvârşi călătoria vieţii aşa cum am 
început-o, să avem nădejde de mântuire!". 

El a iubit slujbele Bisericii şi rânduiala rugăciunii. A 
urmat neabătut tipicul zilnic al slujbelor şi era mereu 
adâncit în rugăciunea inimii. îşi petrecea nopţile în 
rugăciune, fie în chilia sa, fie în paraclis. Adesea se auzeau 
din chilia sa zgomote şi certuri, dar bătrânului Ioan nu-i 
plăcea să vorbească despre aceste întâmplări. Ucenicul său 
Ilarion Dincă (care astăzi locuieşte în Chilia Sfântul Ipatie 

a Mănăstirii Vatoped) mărturiseşte că „dacă părintele Ioan 
nu ar fi privegheat o noapte, ar fi fost ispitit de diavol". 
Dormea cel mult trei ore într-o noapte, şi aceasta o făcea stând 
pe scaun. 

Bătrânul Ioan avea darul rugăciunii. O pereche din 
Tesalonic, avansată în vârstă, nu avea nici un copil. Prin 
rugăciunile părintelui Ioan, le-a fost dăruită o fetiţă. Altă 
dată, izvorul de la chilie a secat şi, la insistenţele 
ucenicului său, părintele Ioan s-a rugat pentru apă. Curând 
apa a ţâşnit şi n-a mai secat niciodată. 

„Pe scurt - spune părintele Augustin - era un model 
de umilinţă în toate: hainele sale, mâncarea, chilia, vorba 
sa,... în toate." 

întrebat care sunt faptele bune care se potrivesc cel 
mai bine cu iubirea, părintele Ioan a spus: „Să-i iubim pe 
toţi în mod egal, dar să începem cu frica lui Dumnezeu şi 
să sfârşim cu dragostea de Dumnezeu, care este cununa 
tuturor faptelor bune. Mai multă rugăciune, mai multă 
smerenie, mai multă dragoste de Dumnezeu ne vor 
conduce cu uşurinţă spre împărăţia Cerurilor... Să ne 
rugăm unii pentru alţii şi să sperăm că Dumnezeu nu ne va 
părăsi... Totuşi, noi nu ne putem mântui fără ispite, răbdare şi 
pocăinţă". 

Privirea părintelui Ioan era senină şi cuvintele sale 
erau liniştite. „Cineva trebuia să aibă multă răbdare pentru 
a-1 asculta", a spus ucenicul său. El avea mâini mari şi 
purta întotdeauna haine modeste. A suferit mult, mai ales 
înspre sfârşitul vieţii sale, când picioarele sale s-au umflat 
şi sângerau uneori în timpul privegherilor lui de toată 
noaptea, dar el nu s-a plâns şi nu şi-a neglijat niciodată 
rânduiala sa de rugăciune, şi a refuzat să consulte medici. 
De asemenea, Dumnezeu 1-a învrednicit să-şi cunoască 
dinainte ceasul morţii sale, pe care 1-a dezvăluit ucenicului 
său cu două luni înainte de a trece la Domnul. 

Duminica, 3 decembrie 1996, părintele Ioan s-a 
împărtăşit cu Sfintele Taine. Marţi, la ceasul al nouălea, a 
fost spovedit de părintele Dionisie Ignat, după care el a 
cerut iertare de la vieţuitorii Chiliei Sfântul Gheorghe. 

Bătrânul Dionisie Ignat mărturiseşte despre bătrânul 
Ioan: „A venit la Muntele Athos în decembrie 1926. Când 
a venit, părintele duhovnicesc pe care 1-a întâlnit a fost 
părintele Ilie, dar în scurt timp toţi aceşti bătrâni au murit, 
şi el a rămas singur timp de aproape 20 de ani. 

Noi am trăit cu părintele Ioan ca fraţii. Nu era nici o 
deosebire între cele două chilii ale noastre. Totdeauna 
ţineam toate praznicele împreună. 

A fost un foarte bun monah, şi era foarte strict în 
vieţuirea sa monahală. Au încercat alţii să locuiască cu el, 
dar nu au fost în stare. El era numai preot, nu şi duhovnic. 
De când a murit ultimul părinte duhovnicesc din Chilie, 
din smerenie, el nu a mai slujit niciodată. (...) 

Părintele Ioan a mers pe calea cea obişnuită a 
călugărului athonit. în Postul Mare, în primele trei zile ale 
primei săptămâni, el nu mânca nimic, iar apoi mânca o 
dată la două zile. Dar el nu a spus nimănui altcuiva ceea ce 
făcea. Era o taină. El ţinea la modelul şi rânduiala vieţuirii 
monahale. Biserica are tot ceea ce este necesar pentru 
mântuirea noastră. Trebuie numai să împlinim ceea ce ea 
ne spune. Dintre cei pe care eu i-am întâlnit sau cunoscut, 
el a făcut aceasta mai mult ca oricine altcineva din ziua de 
azi. 

Există o tendinţă de a ne căuta mântuirea în lucruri 
exotice, aceasta în timp ce ignorăm lucrurile care ne sunt 
aproape şi pe care le putem face cu sporire duhovnicească. 
Există puţini care sunt aleşi în mod special de Dumnezeu, 
iar aceşti aleşi adesea acţionează pe căi tainice. Dar, 
pentru majoritatea oamenilor, trebuie parcurs drumul cel 
obişnuit. 

în 1990 a venit părintele Augustin. Chiar dacă în 
ultimii ani părintele Ioan a fost foarte bolnav, el a ţinut la 
tipicul său de viaţă monahală până la ultima sa suflare - 
aceasta înseamnă Rugăciunea lui Iisus, privegherile şi 
celelalte, cel mai important lucru pentru un monah. El a 
fost cel mai riguros împlinitor al vieţii monahale pe care 1- 
am cunoscut vreodată, un monah dintre cei mai buni şi un 
om foarte râvnitor şi bun". 

In ziua morţii sale, bătrânul Ioan şi-a pierdut putinţa 
de a vorbi, însă mintea sa era limpede. Mai târziu, când 
ucenicul său a mers să ţină privegherea pentru Sfântul 
Nicolae, părintele Ioan a adormit întru Domnul. Era 5/18 
decembrie, pomenirea Sfântului Sava cel Sfinţit, în 1996. 



V. Bătrânul Ghedeon Chelaru (f30 august 1979) 

„Renumele chiliei Sfântul Gheorghe - scrie părintele 
Ioan Şova - este îndeaproape legat astăzi de numele 
schimonahului Ghedeon." Bătrânul Ghedeon a fost primul 
părinte duhovnicesc al bătrânului Dionisie Ignat, şi 
totodată un foarte experimentat monah, sfătuitor şi 
practicant al Rugăciunii lui Iisus. 

S-a născut în 1894, la Gădinţi, în Moldova, într-o 
familie evlavioasă (tatăl său Constantin era citeţ în 
biserică), şi botezat cu numele de Gheorghe. După 
parcurgerea obişnuitelor patru clase primare într-o şcoală 
din satul natal, tânărul Gheorghe a lucrat timp de patru ani 
în palatul prinţului Bogdan din Gădinţi, iar apoi a servit în 
armată timp de încă patru ani. 

In timpul acela, ţara era în război cu germanii - era 
pe vremea Primului Război Mondial - şi tot regimentul 
său era pe front. Totuşi, la intervenţia prinţului Bogdan, 

sergentul Gheorghe Chelaru a rămas în spatele frontului, 
ca funcţionar. Aproape toţi colegii săi au pierit pe front. 
După ce a fost eliberat din armată, văzând că a fost ţinut în 
viaţă prin pronia lui Dumnezeu, a decis să se facă monah 
şi a pornit imediat spre Sfântul Munte. Aceasta s-a 
întâmplat în 1920. După ce a ajuns, s-a îndreptat spre 
Chilia Sfântul Gheorghe a Schitului Kapsala (care se află 
la nord de capitala athonită Karyas), la binecunoscutul 
bătrân Gherasim Sperchez. 

După ce a petrecut cinci ani primind o formare 
duhovnicească athonită tradiţională, sub privirile atente ale 
bătrânului său Gherasim, tânărul Gheorghe a fost tuns în 
monahism cu numele de Ghedeon. La puţină vreme după 
aceasta, în 1925, a plecat în România pentru a strânge 
fonduri pentru Chilie. In decursul următorilor patru ani, 
eforturile părintelui Ghedeon s-au dovedit rodnice, căci la 
întoarcerea sa în Muntele Athos a adus cu sine şase sute de 
mii de lei şi i-a dat imediat, alături de pomelnice, 
bătrânului său Gherasim. 

In acea vreme, părintele Gherasim conducea de 
asemenea şi Chilia Sfântul Tihon de Zadonsk din Kapsala. 
Luând în considerare multe lucruri, cum ar fi condiţiile de 
viaţă din Chilia Sfântul Gheorghe (cu mulţi vieţuitori), 
maturitatea duhovnicească a râvnitorului său ucenic, şi 
faptul că toţi ceilalţi monahi care locuiau cu el erau din 
Transilvania, pe când părintele Ghedeon era din Moldova, 
în anul 1929, bătrânul Gherasim i-a dat părintelui 
Ghedeon Chilia Sfântul Tihon. 

La puţin timp după aceasta, părintele Ghedeon a 
cunoscut doi tineri monahi care erau fraţi şi trăiau o viaţă 
de sărăcie, greutăţi şi nevoinţă în Chilia Buneivestiri a 
Mănăstirii Pantocrator: ieromonahul Ghimnazie şi 
ierodiaconul Dionisie Ignat. Aceştia doi au văzut imediat 
că părintele Ghedeon este un bun vlăstar duhovnicesc al 

19 



bătrânului Gherasim Sperchez şi l-au întrebat pe părintele 
Ghedeon dacă ar putea să vină să locuiască cu el în Chilia 
Sfântul Tihon. Părintele Ghedeon a fost sfătuit de bătrânul 
Antipa Dinescu, care trăia în apropiere, în Chilia 
Buneivestiri a Mănăstirii Stavronikita, să-i primească pe 
cei doi fraţi, şi în 1933 aceştia i s-au alăturat părintelui 
Ghedeon. In timp, părintele Ghedeon devenea tot mai 
renumit ca povăţuitor cu experienţă, iar Chilia Sfântul 
Tihon de Zadonsk s-a mărit pentru a include zece monahi. 

Din moment ce Chilia Sfântul Tihon era prea mică şi 
săracă în resurse pentru a adăposti atâţia fraţi, părintele 
Ghedeon a decis să se mute iar într-o chilie mai 
încăpătoare. După căutări, el s-a decis asupra Chiliei 
Sfântul Gheorghe din Colciu, deţinută de Mănăstirea 
Vatoped, şi care a fost cumpărată în 1937. 

Chilia Sfântul Gheorghe era compusă din două 
clădiri: una în faţă, cuprinzând biserica veche (ridicată în 
1613) şi a doua, cu două etaje, care se afla în spate. 
Ambele edificii se prăbuşeau. A început reconstrucţia 
primei structuri. Această lucrare s-a încheiat pe parcursul 
următorilor ani, cu mari eforturi şi probleme. Materialele 
erau aduse de foarte departe cu vaporul şi cu măgari, şi 
întreaga muncă de reconstrucţie în piatră, lemn şi ciment a 
fost realizată manual. 

După ce biserica a fost restaurată, a fost extinsă 
printr-o nouă construcţie, conţinând o trapeză încăpătoare, 
o bucătărie şi o cameră pentru lucrul în lemn, care 
conţinea de asemenea o presă de măsline, un cuptor mare 
de cărămidă şi o cămară. In spatele primului etaj a fost 
construită o cămară largă pentru alimente. Apoi, deasupra 
bisericii şi a noilor clădiri ce erau ataşate acesteia, a fost 
înălţat un al doilea etaj ce servea atât ca reşedinţă pentru 
monahi cât şi ca arhondaric. 

Din rânduiala lui Dumnezeu, bătrânul Ghedeon nu a 
luat parte prea mult la această reconstrucţie. S-a întors în 
România în 1940 cu intenţia de a strânge ceva bani pentru 
viitoare extinderi ale edificiilor, şi a fost prins aici de al 
doilea război mondial. El a putut să se întoarcă în Sfântul 
Munte abia în 1963, şi atunci fără fonduri. Din nefericire, 
cunoaştem prea puţin despre viaţa lui din timpul acestor 
23 de ani. Aceştia au fost ani în care naziştii, şi mai târziu 
comuniştii, au tulburat pământul românesc. Fiind monah şi 
preot, sarcina sa nu a fost una uşoară. 

Când, în cele din urmă, a fost în stare să se întoarcă, 
în 1963 2 , el era aproape de vârsta de 70 de ani, slab şi 
bolnăvicios, dar înflorise duhovniceşte mai mult ca 
oricând. El a ajuns renumit ca un mare bătrân printre 
monahii aghioriţi. 

In acest timp, erau numai cinci monahi în Chilia 
Sfântul Gheorghe: stareţul Ghedeon, ieromonahul 
Ghimnazie Ignat, ieromonahul Dionisie Ignat (care 
începuse să preia tot mai multe sarcini, ca preot slujitor şi 
duhovnic în absenţa bătrânului Ghedeon), monahul 
Agatanghel şi monahul Arsenie. Nu mult după venirea 
bătrânului Ghedeon, trei dintre aceştia au murit - părintele 
Ghimnazie în 1965, părintele Arsenie în 1967 şi părintele 
Agatanghel în 1971 - şi au rămas numai bătrânul Ghedeon 
şi părintele Dionisie. In octombrie 1977 au sosit din 
România monahii Ioan Şova şi Ilarion Dincă. 

Din 1974 până la moartea sa, bătrânul Ghedeon a 
fost foarte bolnav. Numai cu mare dificultate putea să mai 
vină în biserică şi la trapeză sau să facă o scurtă plimbare 
prin curtea chiliei. In restul timpului, el rămânea în chilia 



2 când a avut loc aniversarea a o mie de ani de la moartea Sfântului 
Atanasie Athonitul 

sa şi adesea citea Psaltirea. Oricum, vocea sa era încă bună 
şi în biserică el continua să cânte. 

Bătrânul Ghedeon a fost o mare comoară de sfaturi şi 
cuvinte de folos pentru aceia care veneau la el. El a cinstit 
mult tipiconul vieţii monahale din Sfântul Munte, 1-a 
împlinit după puterile sale, şi mereu îi încuraja pe ceilalţi 
să-1 iubească şi să trăiască conform lui. In mod special, el 
se străduia să-şi păstreze rânduiala sa de seară de metanii 
şi rugăciuni, spunând că pentru viaţa duhovnicească ele 
sunt tot atât de preţioase ca aurul. El avea multă răbdare şi 
blândeţe şi interzicea categoric orice clevetire sau acuzare 
a altora. Cuvinte ca „binecuvântează-mă şi mă iartă" sau 
„şi aceasta va trece" erau deseori pe buzele sale. Când 
între fraţii de la Chilie apărea chiar şi o mică neînţelegere, 
el imediat începea slujba Paraclisului Maicii Domnului, pe 
care el o considera ocrotitoarea lui şi grabnic-ajutătoare 
(aşa cum fac toţi adevăraţii monahi athoniţi), şi se ruga 
pentru ca pacea să revină. Ori de câte ori nu se afla în 
biserică sau în odaia sa citind Psaltirea, spunea continuu 
Rugăciunea lui Iisus. 

Simţind apropiatul său sfârşit, bătrânul Ghedeon a 
început să primească Sfânta împărtăşanie la fiecare două 
săptămâni. In ciuda vârstei sale înaintate şi a bolii, el s-a 
limitat strict la mâncarea de post timp de trei zile înainte 
de fiecare împărtăşire cu Sfintele Taine. Cu trei luni 
înainte de moarte, bătrânul Ghedeon s-a simţit iar foarte 
bolnav şi nu mai putea veni la masă ori în biserică. Nu 
putea nici măcar ieşi la plimbare şi gusta aerul curat. 
Părintele Dionisie a început să-i aducă Sfintele Taine sus 
în chilia lui. 

Pe 10 iunie, părintele Ilarion Dincă a plecat la Chilia 
Sfântul Ipatie, pentru a fi alături de bătrânul Dometie 
Trihenea. 

Pe 28 august, părintele Dionisie a mers să se roage 
înainte icoanei „Grabnica Ajutătoare" a Maicii Domnului 
la mănăstirea Dochiaru, şi s-a întors la Chilia Sfântul 
Gheorghe a doua zi. Pe 29 august, de sărbătoarea Tăierii 
Capului Sfântului Ioan Botezătorul, părintele Dionisie a 
slujit iar Sfânta Liturghie. Bătrânul Ghedeon nu a mâncat 
nici un fel de hrană toată ziua. In acea seară a rămas treaz 
întreaga noapte şi în jurul orei Utreniei a început să respire 
cu greutate. Aceasta a continuat până în jurul orei două 
după-amiază, când, după ce trăise o viaţă lungă în 
păstrarea cu credinţă a rânduielii mult-iubitei sale vieţuiri 
monahale athonite, şi-a dat în sfârşit sufletul în mâinile 
Domnului. 

A doua zi, 31 august 1979, a fost înmormântat. Şapte 
preoţi au luat parte la slujbă. Părinţii rămaşi la Chilie au 
zâmbit văzând aceasta şi s-au gândit cât ar fi fost de 
mulţumit bătrânul, căci îi plăcuse foarte mult să se roage 
la slujbele bisericeşti cu multă lume. 



VI. Tinereţea bătrânilor Ghimnazie şi Dionisie de 
la Colciu 

Bătrânii Ghimnazie şi Dionisie s-au născut în 
comuna Vorniceni, în judeţul Botoşani, fii ai lui Ioan şi 
Casandra Ignat. In familie au fost opt fraţi şi surori. Dintre 
aceştia, fiul cel mai vârstnic, Gheorghe (viitorul bătrân 
Ghimnazie) şi cel mai mic, Dimitrie (viitorul bătrân 
Dionisie) vor deveni monahi. 

Bătrânul Ioan Şova scrie: „Tatăl lor a fost un bărbat 
de o evlavie deosebită, care adesea mergea împreună cu 
toată familia să se închine la mănăstirile din apropiere. Iată 
un exemplu grăitor în ce priveşte marea sa credinţă: odată 
mergea în pelerinaj la moaştele Sfântului Ioan cel Nou de 

la Suceava şi, necunoscând drumul, îi întreba pe toţi cei pe 
care îi întâlnea cum să ajungă acolo. După un timp, pe 
când încă era la trei sau patru ore distanţă de Suceava, 
mireasma mirului sfinţit a venit la nările sale. A mers după 
acest miros şi a descoperit că 1-a dus chiar la moaştele 
Sfântului Ioan". 

Această mare evlavie s-a transmis copiilor. 
Duminica sau de sărbători, ei nu lipseau niciodată de la 
biserică. Când copiii lui aveau trebuinţă de ceva, el făcea 
seara multe metanii şi se ruga cerând ajutorul lui 
Dumnezeu. în felul acesta, ei primeau întotdeauna cele de 
care aveau nevoie. 

Gheorghe s-a născut în 1899. A mers la şcoală timp 
de cinci ani în satul său natal şi a fost un elev foarte bun, 
în special la matematică. In perioada aceea, satul avea 
mare nevoie de un contabil, şi primarul satului 1-a sfătuit 
să urmeze şcoala de comerţ. Totuşi, pe când se pregătea să 
intre la examenul de admitere, alţii l-au sfătuit să nu 
urmeze această şcoală, iar el s-a întors acasă. 

Dimitrie s-a născut în 1909 şi a urmat patru clase la 
şcoala din sat. In 1911 tatăl lor a murit, iar Gheorghe, fiind 
cel mai în vârstă dintre fraţi, a devenit capul familiei. 

Fiind încă un copil, Gheorghe a abandonat jocurile 
copilăreşti şi s-a dedicat rugăciunii, metaniilor şi citirii din 
Vieţile Sfinţilor. In conformitate cu aceasta, el s-a hotărât 
mai apoi să devină monah. Totuşi, familia s-a opus 
hotărârii sale. Un respectat bătrân al satului, pe nume 
Costache Iepure, i-a spus că el auzise despre viaţa 
monahală că este grea. Mai mult, Costache a adăugat că, 
dacă Gheorghe vroia să se facă monah atunci trebuia să fie 
un exemplu veritabil de monah, astfel încât satul să fie 
mândru de el şi să nu facă numele familiei sale de ocară. 

Cu toate responsabilităţile sale de cap de familie, 
Gheorghe nu a fost scutit de serviciul militar. După ce a 

terminat armata, el a hotărât să plece într-o mănăstire, însă 
nu ştia unde anume să meargă. Andrei, cumnatul său, i-a 
spus că ştie de un schit des vizitat, numit Măgura, mai sus 
de Târgu Ocna, nu departe de Cireşoaia, unde avuseseră 
loc teribile lupte cu nemţii. îndată, Gheorghe a scris o 
frumoasă scrisoare stareţului de la Măgura, spunând că ar 
vrea să ajungă călugăr dacă acesta din urmă îl va primi. 
Răspunsul a venit repede: „Vino, frate Gheorghe, căci e 
mare nevoie!". 



VII. începuturile monahale ale fraţilor 

In toamna anului 1922, Gheorghe a pornit spre 
Schitul Măgura. In prima Duminică a Postului Mare, în 
1923, stareţul, văzându-i râvna, 1-a tuns în monahism cu 
numele de Ghimnazie. Fiind un om deosebit, având mare 
zel pentru viaţa monahală şi pentru slujbele Bisericii, a 
fost hirotonit diacon în 1924, deşi era încă tânăr. 

La Schitul Măgura se afla o mică icoană făcătoare de 
minuni a Maicii Domnului. Mulţime nenumărată de 
oameni veneau mai ales din Transilvania la biserica 
schitului pentru maslu şi avuseseră loc multe vindecări. In 
timpul acesta, Măria, sora cea mai mare a părintelui 
Ghimnazie, s-a simţit rău. Aceasta avea o umflătură mare, 
de mărimea palmei ei, pe abdomen, şi cheltuise o mulţime 
de bani pe doctori dar fără vreun rezultat. Părintele 
Ghimnazie a slujit de trei ori Sfântul Maslu şi i-a trimis 
făină şi ulei sfinţit şi - minune a Maicii Domnului! - sora 
sa, Măria, s-a vindecat de boală. 

Programul de viaţă al părintelui Ghimnazie la Schitul 
Măgura era foarte strict. La miezul nopţii, el se trezea 
pentru canonul său de la chilie, iar după aceea, la ora trei, 
mergea la Utrenie. El făcea multe metanii şi închinăciuni 

şi postea des: lunea, miercurea şi vinerea el nu mânca 
nimic. In timp ce lucra rugăciunea cea neîntreruptă, el 
făcea munci fizice grele, cum ar fî încărcarea fânului cosit, 
în timp, el a devenit unul dintre conducătorii Schitului 
Măgura. Cunoştea bine întreaga rânduială a slujbelor 
Bisericii. Citea şi recitea toate cărţile din biblioteca 
schitului. 

In 1923, pe când era în vârstă de paisprezece ani, 
fratele său mai mic, Dimitrie, plin şi el de dorinţă 
arzătoare pentru viaţa monahală, 1-a urmat pe părintele 
Ghimnazie la Schitul Măgura. Stareţul s-a hotărât să-1 
primească, dar în acelaşi timp să-1 trimită la şcoală. Astfel 
că, timp de doi ani, Dimitrie a învăţat la Şcoala 
Profesională din Târgu Ocna şi adesea vizita Schitul. 

In 1926 a fost o mare dezordine din pricina 
schimbării calendarului bisericesc, ceea ce a cauzat 
separare printre credincioşi. Părintele Ghimnazie, Dimitrie 
şi alţi doi au plecat la Muntele Athos. Auziseră zvonuri 
despre viaţa foarte dificilă de acolo - cum că pâinea nu se 
putea găsi şi că monahii trăiau cu frunze - dar auziseră de 
asemenea că acolo monahismul era înfloritor. (...) 

Bătrânul Ioan Şova scrie: „S-au îmbarcat la 
Constanţa pe un elegant vas românesc şi au ajuns în Pireu. 
Au stat acolo timp de trei zile şi s-au urcat pe o mică barcă 
stricată, ce era aproape mereu înghiţită de valuri. După 
multe aventuri, şi după ce au trecut prin multe insule, au 
ajuns la Muntele Sfânt la portul Dafni, unde, spre mirarea 
lor, au găsit pâine". 



VIII. Sfântul Munte Athos 

în data de 6 septembrie 1926, au venit ca oaspeţi în 
Chilia Sfântul Gheorghe a părintelui Gherasim Sperchez, 
de la Schitul Capsala, nu departe de Karyes. 

Bătrânul Dionisie descria sosirea lor astfel: „Am 
venit în 1926 cu încă trei părinţi, inclusiv fratele meu mai 
în vârstă, ierodiaconul Ghimnazie. In România nu auzisem 
despre Muntele Athos. Prima oară am mers la Chilia 
Sfântul Gheorghe în Capsala. Acolo erau 18 români. Am 
ajuns în ajunul praznicului Naşterii Maicii Domnului şi 
îndată am avut parte de o priveghere de toată noaptea. Pe 
atunci era foarte linişte în muntele Athos". 

Neîncetat rugându-se, ei au pribegit prin Sfântul 
Munte. La Schitul Prodromu, egumenul Anikita le-a spus 
că după ce vor fi terminat să se roage la locurile sfinte din 
Munte, să se întoarcă, căci atunci, poate, îi va primi în 
schit. Oricum, între timp a fost numit un alt egumen, iar 
acesta le-a spus că sunt alţi monahi care vor să intre în 
schit, dar momentan lipsesc; aceştia trebuie să se întoarcă 
înainte ca el să ia vreo decizie. 

Deoarece se întâmplă des ca cineva să devină un bun 
monah atunci când începe prin a locui cu un străin, 
părintele Ghimnazie a decis că fratele Dimitrie ar trebui să 
facă aşa. De aceea 1-a trimis la părintele Serafim, la 
Biserica Intrării în Templu a Născătoarei de Dumnezeu, 
lângă Karyes, mai jos de Schitul Sfântul Andrei. Aceasta a 
fost în noiembrie 1926, şi fratele Dimitrie a stat acolo până 
în iulie 1927. In acest timp, părintele Ghimnazie a lucrat la 
Mănăstirea Iviron. 

In iulie 1927, Chilia Buneivestiri de lângă 
Mănăstirea Pantocrator a ajuns de vânzare şi a fost 
cumpărată de părintele Ghimnazie şi fratele Dimitrie, 
împreună cu un alt călugăr, părintele Sebastian. Ei au 
împrumutat cinci mii de drahme de la un anume părinte 
Mihail, care era negustor la Karyes. 

Bătrânul Dionisie spunea despre aceasta: 
„Cumpăraserăm Chilia Buneivestiri din Capsala 
împrumutând nişte bani, şi ne-a luat trei ani de muncă 
pentru a-i returna. Pentru fiecare zi de lucru câştigam două 
zeci de drahme. în acele vremuri, cu atâta se puteau 
cumpăra doar două pâini. Era foarte greu de trăit. Era 
extrem de dificil să te ţii de programul zilnic de slujbe şi 
să mai faci şi altceva pe lângă aceasta. Dar în acest timp 
m-am simţit mai aproape de Dumnezeu decât oricând 
altcândva, căci era atât de greu şi trebuia să ne încredinţăm 
atât de mult voii lui Dumnezeu. Am locuit în această chilie 
timp de cinci ani. In 1927 am fost tuns monah, iar fratele 
meu (Ghimnazie) a fost hirotonit ieromonah. In 1931, am 
fost hirotonit ierodiacon". 

Au stat la Colciu la Chilia Buneivestiri până în 1933. 
Chilia era săracă în mijloace materiale, şi amândoi 
trebuiau să lucreze în Mănăstirea Iviron, în timp de 
părintele Sebastian rămânea la chilie. Aici, la Chilia 
Buneivestiri, au avut multe ispite din partea vrăjmaşului. 
Dracii le apăreau sub diferite forme, făcându-se văzuţi şi 
auziţi, pentru a-i înfricoşa ca să abandoneze rânduiala lor 
de chilie şi viaţa strictă pe care o urmau în mod obişnuit. 
Uneori dracii apăreau sub formă de câini turbaţi şi se 
năpusteau la ei, lătrând. Părintele Ghimnazie se ruga şi 
slujea des Sfânta Liturghie, iar dracii au dispărut. In acest 
timp, părintele Ghimnazie a căzut bolnav, totuşi nu şi-a 
schimbat modul său aspru de viaţă. 

Bătrânul Dionisie va relata mai târziu: „In 1933 am 
părăsit Chilia Buneivestiri pentru o altă chilie în Capsala, 
închinată Sfântului Tihon de Zadonsk. Egumenul Chiliei 
Bunavestire tocmai murise, iar părintele Ghedeon 
(Chelaru), egumenul Chiliei Sfântul Tihon de Zadonsk, 
ne-a rugat să mergem să locuim cu el". 

Părintele Ghedeon a devenit acum părintele lor 
duhovnicesc, iar ei au locuit cu el timp de patru ani. 



IX. Schitul Colciu 

In 1937, amândoi fraţii au venit cu părintele 
Ghedeon la Chilia Sfântul Gheorghe la Colciu, un schit al 
Mănăstirii Vatoped. Toţi trei au lucrat cu multă râvnă şi 
jertfire de sine la reconstrucţia acestei chilii. Cu toată 
această muncă foarte grea, ei nu şi-au abandonat nici 
măcar pentru o clipă rânduiala lor ascetică, adică slujbele 
bisericeşti, canonul de la chilie şi lucrul în jurul schitului. 
Ei îndeplineau rânduiala bisericească urmând practica 
marilor mănăstiri, fără să scurteze nimic din tipicon. 

Rugăciunile erau grupate astfel: Ceasul al Nouălea, 
Vecernia şi Canonul Maicii Domnului erau cântate cu un 
ceas înainte de asfinţit. Pavecerniţa se citea imediat după 
masa de seară. La ora opt dimineaţa după calculele 
bizantine, ceea ce este echivalent cu ora două noaptea, 
slujbele începeau: Miezonoptica, Utrenia, Ceasul întâi, 
Ceasul al Treilea, Ceasul al Şaselea, urmate de Sfânta 
Liturghie. După a şasea laudă a canonului de la Utrenie, se 
cânta un acatist. Parastasul se făcea după-amiaza. Canonul 
de la chilie se făcea întotdeauna cu un ceas înainte de 
Ceasul al Nouălea, adică atunci când călugărul era liber. 

Chilia avea livezi de măslini, cam o mie de pomi, 
precum şi viţă-de-vie, portocali, lămâi, nuci, smochini, 
pruni, vişini şi altele. In grădină creşteau toate cele 
necesare: ceapă, usturoi, roşii, vinete, ardei iute, pătrunjel, 
ţelină, varză, sfeclă, cartofi, fasole şi altele. Călugării 
vorbeau de grădina lor ca de „vaca monahului" 3 . 



3 ceea ce înseamnă că grădina reprezenta sursa lor principală de hrană 

Printre toate muncile lor fizice şi duhovniceşti, 
Dumnezeu le trimitea de asemenea şi mângâieri. In Chilia 
Sfântul Gheorghe se afla o icoană a Maicii Domnului de la 
Kazan, făcătoare de minuni, care acum se află în biserică. 
La început se afla într-una din chiliile monahilor şi stătea 
pe o masă în mijlocul camerei, cu două candele aprinse 
înaintea ei. După cum povesteşte bătrânul Ioan Şova, 
„odată camera a luat foc şi întreaga pardoseală a ars, 
împreună cu mobila şi cărţile; oricum, cadrul ferestrei, 
uşa, masa pe care stătea icoana şi podeaua de sub masă au 
rămas intacte. Când părintele Dionisie a deschis uşa, 
încăperea era plină de fum sub presiune, care 1-a lovit cu 
putere în faţă. Dar puţin după aceasta, când a fost în stare 
să privească înăuntru, el a văzut icoana intactă, iar candela 
de pe masă aprinsă, în timp ce chipul Maicii Domnului 
părea că zâmbeşte". 

Călugării începeau să se strângă în jurul lor, iar 
chilia reîncepu să prospere duhovniceşte. In acest timp, 
vrăjmaşul, care nu doarme, nu a încetat să îi tulbure pe 
nevoitori. 

Când bătrânul Ghedeon a plecat în România în 1940 
să strângă fonduri pentru continuarea reconstrucţiei chiliei, 
întoarcerea sa a fost împiedicată de al doilea război 
mondial şi de venirea la putere a comuniştilor. Abia în 
1963 el a fost în stare să se întoarcă, după mulţi ani grei. 
Intre timp, părintele Ghimnazie devenise un sfătuitor 
duhovnicesc al monahilor, iar părintele Dionisie preluase 
sarcina de a spovedi. 

Vrăjmaşul continua şi aici să-i neliniştească pe 
asceţi. Bătrânul Dionisie a zis: „Locuia lângă noi un frate, 
Gavriil. într-o zi, pe când se îndrepta spre biserică, dintr-o 
dată a început să strige şi să arate înspre mare. Era prea 
departe de noi ca să îl auzim, deci ne-am dus la el şi l-am 
întrebat pentru ce făcuse toată acea gălăgie. A spus că 

atunci când clopotele au bătut pentru începerea slujbelor 
văzuse demoni venind către ei dinspre mare, ca un roi de 
albine: veneau să ispitească monahii când aceştia se 
adunau să se roage." 

„Altă dată, în timpul Privegherii, la momentul dintre 
sfârşitul Vecerniei şi începutul celor şase psalmi, toţi cei 
din biserică stăteau jos ascultând o omilie ce se citea. 
Atunci unul dintre monahi, părintele Arsenie, remarcă o 
figură umbroasă, într-o haină neagră (nu putu să-i vadă 
chipul) care intră în biserică ţinând în mână ceva 
asemănător unei cădelniţe. Când această arătare „tămâia" 
un monah în stasidion-vl 4 său, monahul aţipea în timpul 
omiliei. Părintele Arsenie era teribil de îngrozit, iar când 
arătarea veni la locul în care se afla el, a strigat din toate 
puterile. Bineînţeles că asta i-a trezit pe toţi. Vedeţi? 
Monahul este un soldat, luptând împotriva celui rău." 



X. Adormirea părintelui Ghimnazie (f 1965) 

Cât timp a stat în Sfântul Munte, părintele 
Ghimnazie nu şi-a abandonat niciodată obiceiul de a se 
trezi la miezul nopţii şi de a îndeplini o parte a canonului 
său, fie mătănii, psalmi sau rugăciune. De asemenea, era 
foarte important pentru părintele Ghimnazie să doarmă în 
mici reprize, fiecare ţinând de la două la trei ore, după care 
se trezea pentru a se ruga. în felul acesta, sufletul poate 
stăpâni trupul mult mai uşor. 

Numărul minim tradiţional de mătănii şi închinăciuni 
pe care un călugăr athonit trebuia să le facă în timpul 
canonului de la chilie, de care părintele Ghimnazie se 
ţinea, este următorul: pentru monahii tunşi, numărul era de 



4 strană monastică 

la o sută la o sută opt zeci de metanii şi o mie două sute de 
închinăciuni, pe când pentru un schimonah, ca părintele 
Ghimnazie, era de o sută cinci zeci - trei sute de metanii şi 
o mie două sute de închinăciuni. 

Se vorbea puţin în chilie - numai cât trebuia pentru 
lucru sau probleme duhovniceşti. Nu se pălăvrăgea şi nu 
se critica. Toţi monahii îşi ţineau gândurile îndreptate spre 
Dumnezeu şi aveau rugăciunea pe buze. Pe lângă aceasta, 
părintele Ghimnazie se străduia să aibă prezenţa vie a lui 
Dumnezeu în mintea sa, în inima sa şi în gândurile sale şi 
lucrările sale. 

Părintele Ghimnazie avea o memorie foarte bună. 
Ştia pe de rost toate Ceasurile, întreaga Psaltire, Acatistul 
Buneivestiri, Acatistul Mântuitorului, Paraclisul Maicii 
Domnului, multe tropare şi alte rugăciuni. Timpul care-i 
rămânea după slujbe şi canonul său de la chilie şi-1 
petrecea în lucrări în jurul chiliei. 

In 1965, la doi ani după întoarcerea bătrânului 
Ghedeon din România, după ce luptase războiul cel drept 
ca un ostaş al lui Hristos, după ce trăise ca un mare monah 
nevoitor şi slujitor al lui Hristos, ieroschimonahul 
Ghimnazie a trecut la Domnul la vârsta de 66 de ani. După 
o boală care 1-a făcut să se stingă văzând cu ochii, el a fost 
adăugat soborului Sfinţilor Părinţi athoniţi din împărăţia 
lui Dumnezeu. 

„Pentru aceia care trăiesc azi în Chilia Sfântul 
Gheorghe", scrie bătrânul Ioan Şova, „părintele 
Ghimnazie este un model către care noi trebuie să tindem 
a ne conforma. Pentru rugăciunile sale şi pentru acelea ale 
tuturor sfinţilor aghioriţi, să aibă bunul Dumnezeu milă de 
noi şi să dobândim un colţ de rai, având-o ca sprijinitoare 
pe Maica Domnului şi pe toţi sfinţii, mai ales pe cei din 
Muntele Athos." 

XI. Bătrânul Dionisie Ignat 

Nu mult după adormirea întru Domnul a iubitului 
frate şi co-nevoitor al părintelui Dionisie, ceilalţi monahi 
din chilie au murit şi ei - părintele Arsenie în 1967 şi 
părintele Agatanghel în 1971. Au mai rămas numai 
bătrânii Dionisie şi Ghedeon. Apoi, în 1977, doi monahi 
au sosit din România: părinţii Ioan Şova şi Ilarion Dincă. 
Părintele Ilarion s-a mutat la Chilia Sfântul Ipatie cu doar 
câteva luni înainte de moartea bătrânului Ghedeon, în 
1979. Deşi câţiva monahi mai veneau din când în când şi 
stăteau pentru puţin timp, bătrânii Dionisie şi Ioan erau 
singurii monahi din chilie, până când, în 1989, bătrânul 
Iosif a venit în Mănăstirea Vatoped pentru a revigora viaţa 
de obşte de acolo. Puţin după aceasta, noi ucenici începură 
să vină la Vatoped şi în schiturile sale, printre care şi la 
Colciu. Astăzi sunt aproximativ 10 monahi care trăiesc în 
Chilia Sfântul Gheorghe. 

Nu mult după ce noii monahi au început să apară, o 
nouă încercare a venit asupra bătrânului Dionisie: şi-a 
pierdut vederea. Deşi această încercare era grea pentru el, 
înainte fiind mereu activ şi din punct de vedere fizic, 
Dumnezeu i-a trimis de asemenea şi mult har, iar el a 
început să sporească în practica rugăciunii inimii. La puţin 
timp după aceasta, el a devenit un preţuit părinte 
duhovnicesc pentru monahii din Vatoped şi în special 
pentru bătrânul Iosif, care a văzut în el un lucrător al 
rugăciunii căruia el însuşi i se putea spovedi şi de la care 
putea primi sfat. 

Cu toate acestea, vrăjmaşul a continuat să îl tulbure 
pe părintele Dionisie. In fiecare seară înaintea slujbelor, 
fratele care îi trezeşte pe toţi ceilalţi bate mai întâi la uşa 
Bătrânului pentru binecuvântare. într-o seară, fratele a 

venit şi a bătut, însă după aceea a plecat la biserică fără să 
fi primit binecuvântarea. La puţin timp după aceasta, 
bătrânul Dionisie a auzit o a doua bătaie în uşă. Crezând 
că este acelaşi frate, a deschis uşa şi, în ciuda vederii sale 
foarte slabe, a văzut limpede un om cu o cârpă pe faţă. La 
început, nu a realizat ce se petrece şi a întrebat: „Cine 
eşti?". Omul i-a spus numele unui cunoscut, însă Bătrânul 
a înţeles imediat cine era la uşă. Făcându-şi cruce, 
Bătrânul a întrebat: „De ce nu spui rugăciunea când baţi?". 
La asta, diavolul a răspuns: „De ce aş face-o? Voi, 
călugării, o spuneţi". Bătrânul Dionisie a strigat: „înapoia 
mea, Satană, pleacă de aici!". Vrăjmaşul a spus: „Am să 
plec, dar mă voi întoarce!", şi a părăsit chilia. După asta, 
bătrânul Dionisie i-a adunat pe toţi fraţii în biserică şi le-a 
povestit toate câte s-au petrecut, încurajându-i să 
preţuiască şi să respecte chiar şi „micile" ascultări ale 
vieţii lor de zi cu zi. 



XII. Sfaturile bătrânului Dionisie 

Bătrânul Dionisie este privit în Athos ca unul dintre 
ultimii exponenţi ai „vechii şcoli" de viaţă duhovnicească 
din Sfântul Munte. Mulţi au constatat faptul că cea mai 
comună formulă de încurajare dată tovarăşilor săi 
nevoitori este: „răbdare, răbdare şi iar răbdare". Iată un 
scurt fragment din sfaturile sale duhovniceşti: 

Părinţii spun că II iubim pe Dumnezeu prin 
împlinirea poruncilor Lui şi prin dragostea faţă de 
aproapele nostru. Cum poate începe cineva să facă 
aceasta? 

La început, fugi de toate patimile. Dacă vrei să 
cultivi virtuţile trebuie să te smereşti. 

Cum se face aceasta? 

34 



Dacă cineva are smerenia drept fundament, toate 
celelalte virtuţi vor veni. Fără smerenie nu se poate 
dobândi nimic, ca şi o casă fără fundaţie. Când cineva este 
smerit, îi vede pe toţi ceilalţi ca sfinţi. Harul vine şi se 
poate practica ascultarea cu dragoste. Cea mai puternică 
armă a diavolilor împotriva noastră este să ne înalţe 
cugetul. A-l face pe om mândru este cea mai puternică 
armă a lor, şi încearcă să facă asta cu noi încă din tinereţe, 
căci ştiu că cel mândru nu va merge în cer. Domnul spune 
că cel necurat nu poate intra în împărăţia Cerurilor. Odată, 
când Sfântul Macarie cel Mare era afară, strângând ramuri 
de palmier prin deşert, un diavol 1-a întâlnit şi i-a spus: 
„Am o mare amărăciune, căci nu pot să te întrec. Tot ceea 
ce faci, fac şi eu: tu posteşti, eu nu mănânc nimic; tu 
priveghezi, eu nu dorm niciodată. într-un singur lucru mă 
întreci - în smerenie." 

Cum poate cineva să dobândească răbdare? 

Smerindu-se. Mai tot timpul suntem nerăbdători 
pentru că suntem mândri. Dumnezeu încearcă să ne înveţe 
smerenia mai mult decât orice altceva. 

Cum putem să ne întărim credinţa în faptul că 
Dumnezeu poartă de grijă tuturor? 

Mai întâi, nu trebuie să ne încredem în noi înşine. Şi 
trebuie să avem răbdare atunci când vin ispitele. După 
aceasta, trebuie să lăsăm harul să lucreze. 

Ce vreţi să spuneţi prin: „ Trebuie să lăsăm harul să 
lucreze"? 

Când înţelegem că Dumnezeu este lângă noi. Dar 
pentru asta trebuie să avem conştiinţa neputinţelor noastre. 

Cum ar trebui să ne rugăm? 

Cu perseverenţă. E foarte important. Cu ajutorul 
rugăciunii, harul primit la Botez poate creşte. 

Sfinţii Părinţi spun că atunci când ne rugăm ar 
trebui să stăm „ în prezenţa lui Dumnezeu ". Cum putem 
cultiva aceasta? 

Rugându-ne din tot sufletul şi şi cu multă atenţie. 

Ce se întâmplă dacă cineva este înconjurat de multe 
griji care îngreunează aducerea-aminte de Dumnezeu? 

Dacă ai smerenie şi iubire, eşti în rugăciune. Este 
posibil să te rogi în situaţii dificile. Au existat sfinţi aflaţi 
în ascultări dificile şi s-au rugat, ca Sfântul Calist, 
patriarhul Constantinopolului. Dar aceasta este o stare 
foarte avansată. Pentru noi ascultarea cu dragoste este 
lucrarea noastră permanentă. Ascultarea duce la smerenie, 
iar smerenia duce la rugăciune. 

Traducere şi note: Mihnea Mustaţă 



5 în limba engleză textul părintelui Damaschin a fost tipărit iniţial în 
revista Orthodox Word, şi traducerea a fost preluată de pe site-ul 
www.nistea.com 

Din apoftegmele 
părintelui Dionisie Ignat 6 



Despre mândrie: Mândria e cea mai primejdioasă 
patimă. Toate patimile, toate păcatele se iartă foarte lesne, 
şi te îmbrăţişează Dumnezeu şi te duce în împărăţia 
Cerului. Insă la împărăţia Cerului sub nici un motiv nu 
poţi înainta cu înălţarea minţii, cu mândria. Ispititorul, 
satana cel mare, e foarte deştept, şi ştie lucrul asta. De 
aceea seamănă în omenire înălţarea minţii şi tulburarea, 
adică mândria, ca să nu poată înainta omul la împărăţia 
Cerurilor. Căci Sfintele Scripturi aşa spun, că, din 
bunătatea Lui, Dumnezeu vrea ca acolo unde a fost 
împărăţia satanei cea atâta de înfricoşată şi mare, care a 
căzut din cauza mândriei, acolo să completeze locurile 
acelea cu sufletele bunilor creştini şi ale călugărilor care s- 
au aflat la Dumnezeu. Dar acolo nu poţi ajunge dacă ai 
înălţarea minţii, sub nici un motiv! Doar cu smerita 
cugetare poţi ajunge acolo! De aceea, ispititorul instalează 
în sufletul copilului, de mic, înălţarea minţii, mândria, 
lucru care zicem că nu-i nimic, şi de fapt acela-i cel mai 
dăunător, cel mai primejdios pentru mântuirea sufletelor 
noastre. 



6 extrase din interviurile apărute în Vestitorul Ortodoxiei, nr 302/2002, 
303-304 /2003 

Despre televizor: Televizorul e un izvor nesecat al 
răutăţilor, al tuturor răutăţilor. 

Despre mântuire: Lucru simplu: cum ne vom 
aşterne, aşa ne vom odihni! Odată ce suntem fiii Bisericii 
Ortodoxe şi suntem creştini ortodocşi, români creştini 
ortodocşi, mult-puţin, ştim ce trebuie să facem ca să ne 
mântuim şi de ce trebuie să fugim ca să nu ne pierdem 
minţile. Ştim. Mult-puţin, ştim. Să ne osârduim să 
mulţumim pe Părintele ceresc şi să nu-L amărâm mai 
mult. 

Despre Sfintele Sinoade: Acum nu-s mulţumiţi 
duşmanii Ortodoxiei, acum bagă altele ca să distrugă 
Ortodoxia. De exemplu, cât Ortodoxia va fi la înălţime, n- 
o să poată stăpâni antihrist cum vrea el. De aceea, apostolii 
lui antihrist se osârduiesc ca să distrugă Ortodoxia. Găsesc 
fel de fel de pricini: ca să facem unitate, să nu respectăm 
cele şapte Sfinte Soboare... Dacă le respectăm cu 
sfinţenie, sfinţi ne facem. Dar noi începem să spunem: 
„Aşa a fost atunci" şi altele... Fel de fel de acestea ne 
produc duşmanii Ortodoxiei ca să ne dărâme. 

Despre Sfânta Tradiţie: Preotul este dator veşnic 
să spună cele ce ne scrie Evanghelia, cele ce ne scriu 
Sfinţii Părinţi îndumnezeiţi. Pe acelea se bazează Biserica. 
Biserica Ortodoxă a avut de luptat de la începutul 
începuturilor cu felurite feluri de eretici. De aceea s-a 
adunat de pretutindeni toată Ortodoxia şi a făcut sfat, şapte 
Soboare Ecumenice. Noi acum la temelia Ortodoxiei avem 
învăţătura celor şapte sfinte soboare ecumenice. De aceea 
merge Biserica, de aceea a mers bine până acuma. Eh... 
mai merge şchiopătând, dar merge. 

Despre veacul al VUI-lea: Noi suntem în al VIII- 
lea veac. In al VUI-lea veac zice că or să fie mari greutăţi 
şi mari schimbări în lume, spre răutatea şi spre dărâmarea 
vieţii sufleteşti şi duhovniceşti. Eh!... Fiindcă Bunul 
Dumnezeu a orânduit ca să fîm creştini ortodocşi, mulţi- 
puţini, să nu ne depărtăm de poveţele Bisericii Ortodoxe, 
de sfaturile Sfinţilor Părinţi cei îndumnezeiţi şi să sperăm 
că o să căpătăm mântuirea. 

Despre oamenii nemulţumitori: Acum, daca 
omenirea şi-ar pune toată speranţa în bunătatea lui 
Dumnezeu, nu-i cu putinţă să nu te audă Dumnezeu, nu-i 
cu putinţă ca să nu te vadă Dumnezeu. Dumnezeu este în 
tot locul şi vede şi gândul tău. Vedeţi că noi cu ocazia asta 
ne depărtăm de Dumnezeu. Lumea dacă ar trăi mai 
simplu, aşa, să aibă doar cele trebuincioase... Dar nu!... 
că propaganda asta a venit, a intrat in omenire, că: „De ce 
eu să am casa asta aşa mică?. . . E mică, am de toate şi am 
trei-patru copii, da' am de toate. Da' de ce să n-am mare, 
ca a celui de colo?". De acum îl trimite pe bărbatu-său: 
„Du-te şi adu bani să facem şi noi casa mai mare, să facem 
moda, moda, moda..." Asta-i o propagandă mistică a 
satanei, ca să nu fie omul niciodată în pace, să nu se 
mulţumească cu atâta. Da' nu vezi cum spun bătrânii: 
„întinde -ţi picioarele cât îi plapuma, că dacă le întinzi mai 
mult răceşti"? Aşa, de exemplu: „Iată, acela are mai mulţi 
bani, a făcut casa mare, e pentru el, treaba lui, bine că 
poate... Dar eu sunt mulţumit că am una mică, chiar dacă 
mai prost mănânc, mai prost mă îmbrac, dar sunt stăpân în 
casa mea". 

Despre răbdare: Răbdarea niciodată nu ruşinează, 
răbdarea totdeauna are harul ei, căci te bucură. Da' 
oamenii sunt neputincioşi: „Cât o să mai rabd?". Până la 

sfârşit, căci spune: „cel ce va răbda până la sfârşit, acela se 
va mântui". 

Ne vorbeşte părintele Dionisie de 
la Colciu 

Părinte Dionisie, în zilele noastre una dintre cele 
mai mari biruinţe ale diavolului este că a reuşit să îi 
despartă pe oameni de înţelegerea creştină a familiei. 
Folosindu-se de mijloace diferite, de la sărăcie până la 
ispita preacurviei, de la ispita mâniei până la boală, el 
încearcă să îi convingă pe soţii credincioşi că viaţa 
creştină este o utopie, este un vis. Că este imposibil 
oamenilor să mai meargă pe calea mântuirii. In acelaşi 
timp, Dumnezeu, prin păstorii Săi vrednici, îi povăţuieşte 
pe soţi să poarte fără crâcnire crucea familiei, o cruce 
aducătoare nu numai de bucurii pământeşti, ci mai ales de 
bucuria veşnică a mântuirii. Ce sfaturi daţi creştinilor, 
cum se poate lucra sfinţenia în lume? 

O dată ce omul e în familie, trebuie dreapta 
socoteală. Să respecte cu sfinţenie îndrumările 
duhovnicului. Că duhovnicul totdeauna o să-1 sfătuiască 
numai cele bune: de ce să se păzească, de ce să se apropie. 
Dar cum e acum, lumea s-a stricat. Fiecare are familia lui 
şi femeia lui, luată din Biserică - că dacă te-ai căsătorit, 
te-ai încununat în Biserică - dar cu ochii se uită după 
altele. Acum, ca om, cu ochii după altele, de! Dar să nu ai 
patimă, că dacă ai patimă pentru persoana pe care ai văzut- 
o, cum e scris şi-n Evanghelie, ai şi preacurvit în inima ta 
cu ea. S-o admiri că-i frumoasă, dar să zici aşa: „Uite ce 
frumoasă femeie, dar îngerii lui Dumnezeu, din cer, cu cât 
mai frumoşi or fi?". Adică să admiri bunătatea lui 
Dumnezeu, dar nu s-o iubeşti pe femeia aceea ca să te 

apropii de ea; şi-atunci ai plată de la Dumnezeu. 

Pentru ca oamenii să ducă o viaţă curată în lume şi 
în familie e obligatoriu să fie într-o strânsă legătură cu 
duhovnicul, cu Biserica? 

Dacă cineva se ţine de Biserică, duhovnicul 
niciodată n-o să-i zică: „Mănâncă de dulce în posturile 
mari!". N-o să-i zică: „Du-te şi te împărtăşeşte fără să te 
spovedeşti!". Nu o să-i zică aşa. El o să-1 conducă pe calea 
adevărului. Şi dacă el respectă ceea ce-i spune duhovnicul, 
porţile raiului sunt deschise pentru el. Să aibă pace cu 
familia. Dar e răutate în timpurile astea. Femeile sunt cu 
studii, deştepte. Acum trebuie mai multă iconomie. Că ele 
te înfruntă. Cu toate că eşti bărbatul ei, femeia te înfruntă 
şi trebuie să ai răbdare atunci. Trebuie să ai răbdare s-o 
aduci acolo unde femeia să cunoască că ea, dacă-i femeie, 
trebuie să fie mai smerită. Trebuie să stai să judeci, să 
discutaţi problemele pe care le aveţi. 

Dar sunt cazuri de cupluri în care soţia e mai 
învăţată sau i se pare că e superioară soţului. Sau unui 
băiat îi place o fată, dar ea este mai dominantă, aşa-i 
firea ei... 

...mai mândră! De la mândrie se trage! Oricât de 
deşteaptă ai fi, oricât de multă înţelepciune ai avea, dacă 
n-ai smerita cugetare, eşti în prăpastie. 

O fată spunea: „Duhovnicul nu ştie ce să mai facă 
cu mine, că nu găsesc un băiat care să mă domine ". Aşa 
are ea firea, dominantă... 

Nu firea! Tu să te smereşti! Şi atunci ai parte şi tu, şi 
acela. 

Poate de aceea şi suferă, că nu se căsătoreşte, dar e 
vina ei, de fapt. Patima ei, nu? 

Sigur că da! O să treacă vremea, şi n-o s-o mai ia 

nimeni. 

Un tânăr care avea o prietenă care îl domina 
spunea: „Mie nici nu-mi vine să-mi bat capul ca să o 
domin numai aşa, ca să-i arăt că eu sunt superior! ". 

Da, dar nici aşa nu-i bine, pentru că femeia 
întotdeauna e inferioară, şi caută să se răzbune. O să 
găseşti, o să vezi, că cele mai mari primejdii în ortodoxie 
le-a făcut femeia: şi cu Sfântul Ioan Gură de Aur, şi cu 
Sfântul Ioan Botezătorul, şi cu alţii, şi cu alţii... De aceea, 
e bună, dar trebuie să fie dominată de harul Sfântului Duh, 
că dacă ea-i deşteaptă, să poată merge după Adevăr. Că 
dacă nu e smerita cugetare, nu e nimic. Cât de deştept să 
fii, cât de apropiat de toate înţelepciunile lumii acesteia, e 
degeaba. Dacă te biruieşte egoismul, n-ai făcut nimic, eşti în 
primejdie totală. 

Şi cel de care vă vorbeam, ce să facă? Că el zice că 
nu poate să stea tot timpul să o smerească, ea îl domină. 
Ce să facă, să se despartă? 

Ei, nu, nu! Dacă au dragoste între dânşii, ea singură, 
de la sine, să se smerească. Ea singură, de la sine. Şi atunci 
şi ea are plată de la Dumnezeu, şi el e mai mulţumit, că 
atunci când vezi că ea se smereşte, ai aşa, o bucurie, că o 
ştii că ea e înţeleaptă şi poate să facă lucrurile în alt fel, şi 
se smereşte. Ai şi tu o bucurie, că înălţarea minţii 
totdeauna e urâciune înaintea lui Dumnezeu, dar şi cel mai 
bun prieten al tău, dacă cunoaşte că ai înălţarea minţii, 
vrând-ne vrând te urăşte. înălţarea minţii e un „har" 
satanicesc, e o patimă şi domină toate patimile. 

De ce ziceaţi că femeia e răzbunătoare? 

Fiindcă ea nu judecă mai mult. Uite, Irodiada a cerut 
capul Sfântului Ioan, ea nu s-a socotit: noi aici avem 
praznic, avem sărbătoare, când le-oi duce capul 

Botezătorului, se bucură ei? Nu, ea n-a judecat lucrul ăsta, 
ca femeie. Că dacă era un bărbat, se gândea: eu vreau să-1 
omor, ce bucurie aduc oamenilor acestora? 

Femeia e mai sentimentală, se supune mai degrabă 
inimii, poate. Se spune de multe ori că bărbatul are mai 
multă minte, dar n-are sentiment. Să trecem acum la alt 
subiect. Părinte, vedeţi că o mare problemă în zilele 
noastre este sărăcia. Cum să înfrunte sărăcia o familie 
creştină? 

Să se mulţumească cu ceea ce are. In sărăcie trebuie 
răbdare. Să-şi spună: „Alţii au de prisos, dar mie atâta mi- 
a hărăzit Dumnezeu", ca să sufere, să rabde. In loc să 
mănânc un lucru de două ori pe săptămână, am să-1 
mănânc la două luni o dată, şi-I mulţumesc lui Dumnezeu. 
Şi atunci am plată de la Dumnezeu. 

Apare o problemă. Cineva s-a căsătorit şi vrea să 
aibă copii, dar intră în panică: „ n-am bani, n-am nimic, 
cum îi cresc?". Şi mulţi acuză sărăcia şi fac avorturi sau 
folosesc anticoncepţionale. 

Vezi că nu-i credinţă adevărată?! Acela nu crede 
desăvârşit în Dumnezeu. Păi Dumnezeu, Cel ce mi-a dat 
copilul, nu va avea grijă tot El ca să nu moară de foame 
copilul meu? 

Dar el poate ajunge la disperare. Intervin 
problemele pe care le ridică familia. Dacă nu are bani, 
nu are ce să bage în gură. Şi ocupându-se să câştige mai 
mulţi bani, poate lasă deoparte cele duhovniceşti. Cineva 
întreba: „ce să fac, să las rugăciunea şi să mă ocup de 
cele ale casei, sau cum să le îmbin pe amândouă? " 

Dreapta socoteală! Să judece câte ore să stea la 
rugăciune înaintea lui Dumnezeu, şi câte ore să lucreze 
pentru trup, şi să facă dreaptă socoteală. Să nu lase nici 

una, nici alta, şi atunci Dumnezeu binecuvântează şi pe 
una şi pe alta. Dar într-o zi lucrez mult, şi o săptămână nu 
mai fac nici o cruce, aceea nu-i dreaptă socoteală. Zilnic, 
zilnic să ai un program. 

Spre deosebire de călugări, mirenii nu depun votul 
ascultării. In ce măsură trebuie să facă ei ascultare de 
duhovnicii lor? Viaţa călugărească este marcată de cele 
trei voturi: al ascultării, al fecioriei, al sărăciei. Viaţa de 
familie de ce anume ar trebui să fie marcată? Votul 
ascultării se poate ţine în familie? Votul sărăciei sigur se 
poate ţine. Votul fecioriei, numai ca şi păstrare a curăţiei 
familiei. Dar votul ascultării, care e considerat cel mai 
mare de către Părinţi, şi-l poate lua mireanul? Faţă de 
cine? 

Faţă de legile lui Dumnezeu. Ascultare pentru 
împodobirea familiei lui. Nu ca să-ţi tai voia, cum se taie 
voia în monahism, ca să nu progreseze patima mândriei. 
Mireanul să facă ascultare de duhovnic, căci duhovnicul îi 
dă acele ascultări care sunt pentru folosul familiei. Iar la 
călugărie e altceva. Iţi taie voia ca să nu poată progresa 
egoismul, că asta e cea mai mare armă a satanei, nu numai 
pentru călugări, ci şi pentru mireni: să instaleze în suflet 
egoismul. Omul prins de egoism nu mai are nici o judecată 
adevărată. Dacă egoismul s-a instalat în mintea ta, atunci 
numai ce zici tu, aceea-i bun. Şi-acuma satana, duhul cel 
rău, te învaţă, îţi şopteşte la ureche numai cele rele. Şi tu 
spui că aşa-i bine, ce fac eu e bine. Asta înseamnă 
egoismul. Sau mândria. Şi patima aceasta o vede 
vrăjmaşul. De aceea a căzut el din cer. De aceea se 
osârduieşte cu toată tăria lui să instaleze în sufletul 
fiecăruia din noi egoismul: „EU fac ce ştiu, nu ce mă 
învaţă altul!". Asta e palma cea mai puternică a 
vrăjmaşului. Asta şi la mănăstire, şi în lume. 

Cum trebuie să facă soţii ascultare de duhovnic în 
problemele de familie? Bine, duhovnicul nu poate fi ca la 
mănăstire, tot timpul lângă tine, să vadă cum te mişti şi 
să-ţi spună: „Fă aia...", tu să-i ceri: „Părinte, 
binecuvântează să fac asta... " 

...Nu, nu, nu! Acele chestiuni de familie între dânşii 
se discută; adică să nu vorbească urât unul cu altul, ca să 
se irite; să n-ajungă în tribunale, că de la tribunale, ce 
vine? De-acum despărţire, bătaie... Nu!... De-aceea trebuie 
să fie blânzi unul cu altul. Chiar dacă a greşit soţul sau 
soţia, celălalt e dator să-1 sfătuiască, nu să-1 ocărască, că 
nu rabdă celălalt să fie ocărât, nu-i aşa? Să aibă dreapta 
socoteală, să-1 sfătuiască, ca singur să cunoască greşeala, 
şi-atunci se-ndreaptă lucrurile. 

Dar se poate vorbi în familie de o ascultare a soţului 
faţă de soţie, sau a soţiei faţă de soţ? 

Ascultarea e lege între dânşii; dacă nu se ascultă unul 
pe altul, nu pot să trăiască. Nu se poate altfel. Adică se 
sfătuiesc ce-i de făcut: „cutare, cutare", se sfătuiesc. 
Aceea-i ascultarea unuia faţă de altul. Ca să fie pace, întâi 
se sfătuiesc, ca să nu ajungă la neînţelegeri. De aceea, te 
sfătuieşti, întâi: „uite, să facem lucrarea cutare"; şi-acuma, 
hai la discuţie, poate nu e bine, până când te hotărăşti, ca 
să fie de acord amândoi, ca să fie harul Sfântului Duh în 
lucrare. De-aceea dacă zici: „Eh, tu zici asta, eşti o 
zăpăcită, eu am să fac o treabă!" - păi n-ai făcut nimica. 
Cu femeia eşti un trup, trebuie să-1 respecţi, cu toate că 
soţia poate e incultă, sau cumva mai prejos decât tine, dar 
tu s-o respecţi, că sunteţi una. Trebuie sfătuire la orice 
lucrare, în nici un caz: „ori fă aşa, ori îţi dau cu ceva-n 
cap". 

Mulţi soţi creştini consideră că trebuie să impună 
propriul punct de vedere soţiilor lor, şi ele să îl preia fără 

nici un fel de cârteală. Sfinţia voastră propuneţi modelul 
sfătuirii. 

Cum a devenit acum omenirea, nu-şi taie voia... De 
aceea, ca s-o convingi pe soţie să faceţi o lucrare, trebuie 
să te sfătuieşti; şi soţia, cum spun Sfintele Cărţi, mai 
puţină educaţie are ca bărbatul, el e mai binecuvântat, să 
zicem aşa... Ei, stai la discuţie... „Uite, facem lucrarea 
cutare". Dacă nu vrea, te abţii. S-o convingi din cuvintele 
cele cu blândeţe, s-o convingi că ai dreptul să faci lucrarea 
cutare. De asta-i sfâtuirea. Nu hotărăşti. Numai împăraţii 
vechi hotărau să taie capetele la toţi, că de ce cred în 
Hristos, şi mergea. Dar aşa nu-i după Dumnezeu. Că acolo 
unde e sfâtuire e calea Sfântului Duh. 

Da, cu pace şi cu rugăciune. Şi dacă soţia are altă 
părere, cum este? Dacă amândoi se sfătuiesc şi totuşi unul 
spune: „Eu văd aşa", celălalt zice: „Nu, eu văd invers". 

Ei, de-acuma, sfâtuindu-se şi ajungând la o 
înţelegere între dânşii, va zice femeia: „eu cred aşa, dar 
lasă, fac cum zice bărbatul, că aşa-i bine". Sau el zice: 
„măi, văd că ea zice că-i aşa, da, să fac şi aşa..."; fiindcă 
au dragoste între dânşii. Atunci e rău, când intră hotărârea 
şi unul zice: „Cine eşti tu, să te-ascult eu pe tine? Nu-i 
aşa!". 

Deci să cedeze, fiecare să fie gata să cedeze pentru 
celălalt, chiar dacă iese rău. 

Sigur că da, chiar dacă iese rău, dacă te sfătuieşti şi 
s-a întâmplat şi-a ieşit rea socoteala, rabdă amândoi, că 
s-au asociat, adică s-au înţeles să facă aşa. 

Dar există şi ispita de a spune: „ Uite, eu te-am lăsat 
pe tine să faci cum ai vrut tu, aşa, din dragoste, dar vezi 
că a ieşit prost, de-acum încolo să asculţi de mine... " 

Nu, tot aşa: „de-acuma să ne sfătuim, ca să ne 

hotărâm amândoi. Ca să nu dăm, să nu deschidem nici o 
portiţă satanei. . .", ca să fie invidie între dânşii. 

De obicei, atunci, când se sfătuiesc şi iese bine, sau 
iese rău, atunci acolo satana poate să intervină şi, fie 
spune unul: „uite că eu sunt mai deştept", fie spune 
celălalt: „Din cauza ta a fost rău... " 

Când e sfătuire, cu sfătuirea celor doi s-a terminat o 
lucrare. Dar dacă nu iese o lucrare bună, ba se mai aleg şi 
cu nişte pagube colosale, dacă s-au sfătuit amândoi, acum 
nu poate să zică nici unul: „Din cauza ta!" sau: „Din cauza 
mea!". „Ne-am sfătuit, şi-am dat greş amândoi". De-aceea 
e bună sfătuirea. Că dacă se-ntâmplă că n-au reuşit, se- 
amestecă duhurile cele viclene ca să nu fîe pace. Aşa, dacă 
te sfătuieşti, zici: „Uite, vezi, ne-am sfătuit, dar am greşit, 
amândoi am greşit". Ne-am sfătuit, ca să nu se facă fără 
voia celuilalt lucrarea. Şi-atunci, dacă a ieşit bună 
lucrarea, ne bucurăm cu toţii: „Slavă Domnului, uite, a 
ieşit bine". Iar dacă nu: „Ce să facem, uite, am dat greş". 
Aşa nu poate intra ispititorul ca să-i dezbine. 

Dar duhovnicul ar putea interveni în astfel de 
probleme? Cei doi să spună: „ Uite, nu facem nici cum zici 
tu, nici cum zic eu, ci mergem la duhovnic şi să hotărască 
el". 

Ei, atunci când amândoi cer sfătuirea duhovnicului, e 
bine. 

Apare şi aici o ascultare care se aseamănă cu cea 
din viaţa mănăstirească. 

Sigur. Şi vezi că duhovnicul care are Sfântul Duh are 
să vorbească fără nici un interes, decât numai ca să fîe 
binele lor. In momentul acela, harul Sfântului Duh îl 
luminează pe duhovnic: „uite, problema, uite-aşa să o 
lucraţi, ca să fie bine". Şi-atunci merge bine. 

Sfântul Apostol Pavel spune: „Femeilor, supuneţi-vă 
bărbaţilor voştri". E mai bine ca în anumite disensiuni 
femeia să fie mai dispusă să cedeze? Sau trebuie să cedeze 
bărbatul? 

Da, femeia, pentru că prin femeie a căzut Adam. De 
aceea, Sfântul Apostol Pavel spune că bărbatul are alt har 
dumnezeiesc, mai... ca stăpân. Vedeţi că întâi Adam este 
zidit, şi pe urmă femeia, de aceea femeia trebuie să fie 
supusă bărbatului totdeauna. Dar acum, ca să convingi 
omenirea de acest lucru, e greu; femeia, uite, are drepturi 
acuma!... 

Da, femeia se revoltă: „ Cum să ascult eu de tine? " 

Da, de aceea-i bună sfâtuirea, de aceea bărbatul 
trebuie să aibă mai multă răbdare cu femeia... 

Să o facă să înţeleagă în cefei îi este cap. Nu să îşi 
impună superioritatea prin porunci, ci să o convingă dacă 
are dreptate. 

Sigur, trebuie să o convingă, trebuie să îndrepte 
greşelile. 

Şi dacă cel care are dreptate cedează, şi greşesc 
amândoi în urma cedării lui, ar fi normal să se smerească 
cel care a greşit. Că zicea cineva aşa: „ Tu, femeie, dacă 
el o ţine pe-a lui, lasă-l, faceţi cum zice el, că dacă 
greşeşte, dacă sfatul lui nu va ieşi bine, atunci va fi motiv 
ca să se smerească şi să te asculte altă dată mai cu luare- 
aminte! ". 

Trebuie blândeţe. Blândeţea să ne conducă în toate, 
nu egoismul. Din cauza egoismului se întâmplă toate relele. 

Părinte, cum să facă ascultare cel care nu este 
căsătorit, nu este nici călugăr, dar are duhovnic. 

De duhovnic să asculte ca de Dumnezeu. Că 
duhovnicul oricât de simplu ar fi, oricât de nepăsător ar fi, 

nu poate sub nici un motiv să te sfătuiască ceva contra, 
ceva spre nefolosul sufletului frăţiei tale, oricum ar fi el, 
cât îl luminează harul Sfântului Duh, orice ţi-ar spune, îţi 
va spune pentru binele sufletului şi al duhului frăţiei tale. 
El trebuie ascultat cu mare atenţie. 

Chiar dacă are patimi, are o patimă şi tu te gândeşti 
că, prin patima asta, ar putea să-ţi facă un rău. Ştii că are 
o patimă şi zici: „ nu gândeşte prin Duhul Sfânt! " 

Să zicem că este un duhovnic care bea câte un pahar 
mai mult. Tu ascultă ce spune el. El nu-ţi va zice niciodată 
să bei. Chiar dacă el bea, că asta e patima lui, dar el, 
tocmai fiindcă e duhovnic, nu poate să zică: „Bea şi tu!". 

Da, dar există şi situaţia în care cineva crede că 
duhovnicul nu e imparţial cu el, că are un interes cu el, 
adică nu-ţi voieşte binele. Poate exista acest pericol. Sau, 
de multe ori, ucenicul poate fi cuprins de gândul: 
„Părintele nu ţine la mine, de fapt", sau cine mai ştie. 
Poate să fie ispită, dar poate să fie şi o realitate că 
duhovnicul e dezinteresat de mântuirea ucenicului, că se 
leneveşte, sau cine ştie. 

Totuşi, oricum ar fi, duhovnicul n-o să spună ceva 
nefolositor. Chiar dacă, să zicem aşa, vrea să te preseze, 
tot n-o să fie nefolositor pentru tine, o să fie tot pentru 
binele tău. 

Dumnezeu va lucra chiar şi aşa? 

Sigur că da. 

Şi dacă-ţi dă o ascultare care pare împotriva a ceea 
ce spun Sfinţii Părinţi? 

Ei, trebuie să fii sigur de asta, nu să te iei după o părere. 

Trebuie să discuţi cu el, să-i spui: „ Uite, Părinte, eu 
am citit la Sfinţii Părinţi aşa, ce zice sfinţia voastră? " 

E bine tot aşa, ca în familie, să discuţi cu blândeţe cu 
el şi cu sfătuire. 

Dar cu duhovnicul, în privinţa ascultării... In 
mănăstire ai tot timpul, spui: „Părinte, blagosloveşte să 
mă duc în sus, sau blagosloveşte să mă duc în jos, să fac 
rugăciunea, să mănânc, să aşa..." Dar cine nu este în 
mănăstire, chiar dacă are duhovnic, nu prea poate să fie 
tot timpul în ascultare. Eşti, să zicem, în oraş, sau la sat, 
sau unde eşti. Cum faci? De multe ori, trebuie să faci 
după capul tău. 

Da, după capul tău, dar, chiar dacă capul tău nu-i 
totdeauna în mănăstire, dar e după ascultare, atunci ştii ce 
trebuie rezolvat, ştii singur. 

Deci încerci singur, cu rugăciune şi cu restul. 

Da, cu rugăciune. 

Cum se poate duce o viaţă de sfinţenie în lume, unde 
sunt ispite la tot pasul? Intr-un fel, în lume e mult mai 
multă ispită, să zicem a ochilor, a auzului. Ştim că în 
mănăstire ispitele sunt mai mari ca în lume, dar mă refer 
la ispitele acestea grosolane care sunt în lume. Cum 
putem să le depăşim? 

Cu îndelungă răbdare, cu hotărâre duhovnicească în 
sufletul tău. Eu ştiu că un lucru e păcat. De ce să mă uit la 
fata aceea că-i aşa frumoasă, şi pe urmă să mă rănesc cu 
inima? Vezi că Sfânta Scriptură spune: „când te-ai uitat cu 
patimă la parte femeiască, iată că ai preacurvit în inima ta 
cu ea". De aceea trebuie să ne osârduim să fim cu bărbăţie 
duhovnicească în noi. Să zicem aşa: „e frumoasă fata 
aceea, dar e zidirea lui Dumnezeu. Dacă ea e aşa 
frumoasă, dar îngerii lui Dumnezeu, cum or fi?". S-o 
admiri că-i frumoasă, dar fără patimă, că ea-i zidirea lui 
Dumnezeu. Dacă aici, pe lumea asta, omul, aşa vai de 

capul lui cum este, şi are aşa frumuseţe, dar îngerii lui 
Dumnezeu? Să-ţi îndrepţi ideea şi mintea la îngerii lui 
Dumnezeu şi la frumuseţea pe care o are Dumnezeu în 
ceruri. Şi atunci nu pătimeşti. Dar trebuie, cum am zis, o 
bărbăţie duhovnicească. Şi Dumnezeu ajută. Spui 
„Doamne, ajută!", şi El te aude şi te ajută, că nu-i departe 
Dumnezeu, Dumnezeu e pretutindeni. 

Şi cum să se apere tinerii de ispita pe care le-o aduc 
femeile care umblă din ce în ce mai sumar îmbrăcate? 

Trebuie să arăţi bărbăţie: „Eu sunt bărbat şi respect 
curăţenia şi sfinţenia, ca să pot primi harul Sfântului Duh". 
Cum spunea odată unul, că fuma mult, mult, mult şi pe 
urmă, deodată, a tăiat fumatul. N-a mai fumat. Şi-1 
întrebau: „Dar cum te-ai lăsat, tu, care fumai două pachete 
din cele mari pe zi? Cum?". Şi a răspuns: „Mi-a fost foarte 
greu, vreo două luni de zile credeam că am să pătimesc 
ceva, dar am zis cuvântul acela: «Sunt bărbat, şi nu vreau 
să-mi calc cuvântul!». Şi m-a ajutat Dumnezeu şi-am 
scăpat". Şi la orice lucru poate fi vorba asta: „Sunt bărbat! 
Ştiu că dacă mă apropii de fata asta, mă vatăm, mă vatăm 
sufleteşte, mă vatăm şi trebuie apoi lacrimi multe, ca să 
pot să ocolesc boala asta". Să-ţi spui: „Da, ea-i femeie, e 
fată frumoasă, dar eu sunt bărbat şi am hotărât să fiu 
curat". Şi atunci te ajută harul Sfântului Duh. Căsătoria 
nu-i obligatorie. Dacă poţi să te păzeşti, să-ţi păstrezi 
fecioria curată, aceea e chiar mai sus. Dar Dumnezeu a 
lăsat la voia omului. 

In ziua de astăzi au crescut neînţelegerile între tineri 
şi vârstnici. Libertatea e înţeleasă ca o revoltă faţă de tot 
ce înseamnă educaţie. Tânărul spune: „Eu sunt liber, ce 
vii să-mi spui mie tu, tată, mamă sau bunicule, că trebuie 
să fac aşa?". Tot ce înseamnă educaţie, tot ce încearcă 
profesorul sau părinţii sau familia să-l înveţe, copilului i 

se pare că e o restrângere a libertăţii. Cum pot fi evitate 
tensiunile dintre părinţi şi copii? 

Copilul este dator veşnic, până se face mare, să 
asculte de părinţi. Nu numai atât, dar Sfânta Scriptură 
spune: „Cinsteşte pe tatăl tău şi pe mama ta ca să trăieşti 
mulţi ani pe pământ şi fericiţi ". încă din Legea Veche 
scrie asta. De exemplu, părinţii au atâta har dat de 
Dumnezeu, că dacă te-ar blagoslovi, dacă te-ar 
binecuvânta părinţii, să ştii că binecuvântat eşti toată viaţa. 
Dacă, Doamne păzeşte!, i-ai amărât şi nu i-ai ascultat şi i- 
ai enervat şi te-au blestemat, . . . 

Ce să facă părintele dacă apoi îi pare rău că a 
blestemat? 

Bine, dacă-i pare rău, te dezleagă. 

Dar Dumnezeu ascultă astfel de blesteme? Uneori 
sunt spuse la mânie şi din prostie. 

Ei, nu. Dar chiar dacă părintele a zis un cuvânt către 
copil, dacă se pocăieşte şi unul şi celălalt, iartă Dumnezeu. 
Dar trebuie respectaţi părinţii. Oricât de, să zicem aşa, 
înapoiaţi ar fi părinţii. Acum, vezi, tot tineretul învaţă 
studii înalte, înalte, dar vezi cum zice Sfânta Scriptură? 
„începutul înţelepciunii este frica de Dumnezeu". Orice 
înţelepciune, dacă o înveţi, să fie întâi frica Domnului în 
inima ta, ca să fie înţelepciunea ta bună. Că toată înţelep- 
ciunea lumii acesteia nebunie este înaintea lui Dumnezeu. 
A dat Dumnezeu înţelepciune omenirii, şi-a făcut atât de 
multe înlesniri omenirii. Dar nici unul nu zice că 1-a ajutat 
Dumnezeu. Nu zice! Zice doar: „Eu! Eu!" Egoismul, 
adică. II dă pe Dumnezeu la o parte. Ei, ce aştepţi acum 
de-acolo? Acum, sunt unele lucruri bune, dar sunt şi unele 
pe care le întrebuinţăm rău. Televizorul, de pildă; 
duşmanii adevărului pun multe feluri de vederi la care e 
ruşine şi numai să te gândeşti. Acuma, tineretul, de mic, se 

55 



pleacă la ce vede, şi acest lucru devine periculos. Şi nu 
numai Ortodoxiei, ci chiar omenirii. Devii neom de mic 
copil. Dacă nu eşti la locul tău de mic copil, copil cum te-a 
lăsat Dumnezeu, dacă vezi atâtea scene care te vatămă şi 
tu te pleci la acelea, vezi, acelea distrug omenirea întreagă. 

Intră patimile prin astfel de imagini. Dar, oricum, 
oamenii, oricât de ocupaţi ar fi, mirenii mai ales, îşi 
găsesc timp să privească televizorul. Sunt şi preoţi care 
fac asta. 

Ai văzut? Ai văzut cât de meşteşugăreţ e vrăjmaşul? 

Mai ales când eşti obosit. Vii seara de la serviciu şi 
ai vrea să te-ntinzi, să ai un pic de linişte, şi deschizi 
televizorul, că e foarte uşor să te uiţi la el, şi uneori sunt şi 
emisiuni interesante sau care par de folos. Numai că, spre 
exemplu, te uiţi la o emisiune interesantă sau de folos, şi 
după aia uiţi să-l mai închizi. Zici: „ ia să mă mai uit la 
încă una, că poate-i la fel de interesantă... ", şi aşa mai 
departe. Adică te fură foarte lejer, foarte uşor. 

Te fură, te fură. Ei, ia să ne osârduim, că împărăţia 
lui Dumnezeu se ia cu sila, şi silitorii o dobândesc. 

Sunt unii care lucrează zece-doisprezece ore pe zi, şi 
seara când vin acasă sunt istoviţi, nu mai ştiu de ei, nici 
nu se gândesc să se roage, şi sunt ca nişte morţi vii... 

Da, da, şi-n loc să facă o rugăciune, deschid 
televizorul! Vezi? A cui e lucrarea asta? Nu e a satanei? 
De aceea trebuie să ne osârduim să fim duhovniceşti. 
Chiar şi obosit fiind, omul tot ar avea timp de rugăciune, şi 
asta o dovedeşte tocmai faptul că-şi găseşte fel de fel de 
ocupaţii, ca televizorul şi altele. In loc să urmăresc 
televizorul, de la care n-am nici un ajutor sufletesc, să fac 
o rugăciune, să citesc un paraclis, să am un tipic al meu de 
rugăciune de seară. Ispititorul, când dă de bărbăţie, caută 

să sufle în mintea oamenilor, singuri să se păcălească: „Să 
iei televizor, că dacă n-ai televizor, nu eşti om". Şi de la 
televizor cele mai mari fărădelegi se fac. Multe am auzit la 
spovedanii. Erau oameni curaţi, şi văzând rele acolo, la 
televizor - că la televizor dă şi lucruri bune - s-au aplecat 
spre rele. 

Totuşi, uneori pare că sunt şi lucruri bune la 
televizor, mai vezi lumea încotro se îndreaptă, mai sunt şi 
emisiuni religioase... 

Vezi cât e de diplomat satana? Arată întâi un folos, 
arată întâi o icoană, două-trei lucruri bune, ca să poată pe 
urmă să dărâme tot cu celelalte, care-s rele. Că firea 
omului se pleacă automat spre cele ce-i arată lucrurile 
folositoare trupului - dar de fapt nici măcar trupului nu-i 
sunt folositoare, ci îi atrag doar poftele, patima... 

Şi atunci, ar fi mai bine ca lumea să nu se uite deloc 
la televizor? 

Aceea-i mult mai bine! 

Dar consideraţi că e un impediment să te 
împărtăşeşti dacă te uiţi la televizor? Că un duhovnic 
spunea credincioşilor din parohia sa: „Cine se uită la 
televizor, nu-l mai împărtăşesc!". Sau doar în post să nu 
ne uităm, sau cum e mai bine să facem? 

Sfântul Apostol Pavel spune: „de tot lucrul rău să 
mă feresc". Tot ce-i bun să ţineţi, şi de tot lucrul rău să vă 
feriţi. Dacă vezi că te vatămă, de ce să mai dai drumul la 
televizor? De-acuma s-a schimbat mintea ta, şi nu mai poţi 
să zici „Doamne Iisuse Hristoase..." Ce să zici, că de- 
acuma tu te gândeşti la ce-ai văzut, fărădelegile pe care le 
practică în faţa ta şi tu te îndulceşti, şi dacă te-ai îndulcit, 
de-acuma te duci şi te culci, şi-n loc să zici „Doamne 
Iisuse Hristoase...", tu te gândeşti la fărădelegea pe care ai 

văzut-o. 

Este nevoie de multă atenţie, şi de nevoinţă... 

In timpul istoriei Ortodoxiei au fost mulţi sfinţi care 
n-au fost nici călugări, n-au avut nici familie, au rămas 
curaţi, cum s-au născut. Dacă poţi, şi aceea este o cale, dar 
ne cere o hotărâre. Ori de mic te călugăreşti, ori de mic te 
căsătoreşti. 

Ce înseamnă „de mic"? 

Adică de tânăr. Vechile rânduieli spun aşa, ca fata de 
la 15 ani să se căsătorească, iar băiatul de la 18 ani. De ce 
aşa devreme? Aşa, pentru că până atunci pot să reziste să 
fie curaţi, ca atunci când se duc în biserică să fie amândoi 
feciorelnici, ca să-i binecuvânteze harul Sfântului Duh, şi 
copiii pe care-i nasc să fie şi mai frumoşi şi mai isteţi şi 
mai apropiaţi de Dumnezeu. De-aceea a pus hotar 
Biserica, a avut grijă de aşa ceva. Dacă rămâi necăsătorit 
la o vârstă mai înaintată, e bine, dar numai să fii curat. 
„Fiţi sfinţi", zice Sfânta Scriptură. „Fiţi sfinţi, că Eu, 
Domnul Dumnezeul vostru, sfânt sunt". 

Părinte, dar nu ar fi devreme la 15-16 ani? Nici 
legile statului nu permit acum să se căsătorească tinerii 
sub 18 ani. 

Eu spun ce ne învaţă vechile pravile ale Bisericii. 

Dar atunci şi unii păgâni se căsătoreau la vârste 
fragede, nu era ceva ce să ţină strict de credinţa creştină. 
Dar dacă tinerii tot amână căsătoria, găsind tot felul de 
justificări, în cele din urmă cad în păcat. Sunt mai 
interesaţi să cunoască ce înseamnă viaţa de cuplu fără să 
primească harul căsătoriei. Din ce în ce mai puţini tineri 
ţin cont de învăţătura Bisericii. 

Biserica e făcută de harul Sfântului Duh. Toate 
învăţăturile Bisericii nu sunt de la oameni, ci vin din harul 

Sfântului Duh. De aceea, pentru binele sufletesc şi trupesc 
al fiecăruia din noi, dacă respectăm cu sfinţenie ceea ce ne 
sfătuieşte Biserica, suntem câştigaţi şi trupeşte şi 
sufleteşte. Dacă stai însă să asculţi că un doctor spune una, 
alt doctor spune alta, cutare înţelept a găsit altceva de 
cuviinţă, asta e cu totul altceva. Noi vorbim de ceea ce 
potriveşte însuşi Dumnezeu Mântuitorul, Dumnezeu care 
S-a coborât din ceruri. Acela ne sfătuieşte aşa. Şi dacă 
putem să ascultăm ceea ce ne învaţă, suntem câştigaţi. Iar 
dacă nu, pentru drumurile lumii acesteia ne trebuie 
altceva. 



Totuşi, în zilele noastre, la vârste din acestea mici, 
copiii trebuie să studieze, merg la liceu, şi dacă eşti la 
liceu şi te căsătoreşti, nu mai ai voie să termini decât la 
seral. Apoi mulţi vor să facă facultate în acelaşi timp, ca 
să îşi găsească un loc mai bun de muncă. E greu să-ţi 
întemeiezi o familie şi să vină copiii şi să faci lucrurile 
acestea. Şi atunci toţi studiază şi amână căsătoria, şi 
bineînţeles că pe măsură ce trece timpul ispita căderii este 
din ce în ce mai mare. Apar tot mai multe prilejuri de a 
păcătui, de la petreceri până la excursii... 

Trebuie să fii curat, şi atunci eşti adevărat ortodox, 
adică dacă este ascultare de dogmele Bisericii. Dar 
Biserica de aceea a hotărât căsătoria la vârste tinere, 
pentru că până atunci tinerii se pot păstra curaţi. 

Dacă tot amână căsătoria, ajung la păcat, apoi se 
despart, şi se alege praful de ceea ce ar fi putut fi o familie 
frumoasă. Ispita este foarte mare, şi plăcerea trupească 
este preferată curăţiei. 

„ Fiţi sfinţi, că Eu, Domnul Dumnezeul vostru sfânt 
sunt. " Dar dacă nu poţi să te păstrezi curat, şi eşti dărâmat 

la o vârstă ca aceea, atunci ce aştepţi? Harul Sfântului 
Duh? Cât putem respecta cu sfinţenie ceea ce ne hotărăşte 
Biserica, suntem cu speranţa că va merge totul bine şi că 
putem să căpătăm fericirea cea adevărată: veşnicia. Că 
omul oricât ar trăi, tot trebuie să închidă ochii; Dumnezeu 
nu ne-a făcut pentru lumea asta. Lumea asta înşelătoare şi 
plină de necazuri e dată ca să ne pregătim pentru veşnicie. 
De aceea ne-a pus legi şi ne ajută în tot momentul, ca să 
putem căpăta veşnicia. 

Părinte, care ar trebui să fie diferenţa de vârstă 
între cei doi soţi? E bine să fie soţia mai tânără? Sau nu 
are importanţă lucrul acesta? Dacă ar fi amândoi foarte 
tineri, ei nici nu ar şti bine să se aleagă unul pe altul. 

înainte, părinţii hotărau asta, încă de pe când copiii 
erau mici: „tu ai să iei pe fata cutare, tu pe cutare". 

Aşa era obiceiul înainte, şi nu numai la creştini. 

Dar acum nu mai e aşa, fiindcă lumea s-a modernizat. 

Dar poţi să iubeşti aşa? Nu trebuie să fie dragoste la 
mijloc? Nu trebuie să se îndrăgostească unul de altul, în 
loc să hotărască altcineva pentru ei? Că au fost şi cazuri 
când unul iubea pe altcineva, şi atunci căsătoria aceea 
n-a mai fost din dragoste, a fost mai mult formalism. 

Aşa era atunci. Nu ca acum. Sunt sute şi mii şi 
milioane de fete, şi zici: „aceea e a mea" şi o alegi pentru 
tine. Dacă nu te-mpaci, o dai la o parte şi iei alta, şi alta, şi 
tot aşa. De aceea înainte hotărau părinţii: „iei pe fata asta", 
şi aceea era, ea rămânea. Părinţii îi logodeau, şi asta era. 
Dar acum tinerii mai mult îşi aleg ei, că sunt liberi. Acum 
o iei pe care vrei. 

Poate că aceasta e o încercare pentru care cei care 
o trec cu bine vor avea plată. Responsabilitatea este mult 
mai mare când alegi tu, nu mai poţi da vina pe părinţi că 

lucrurile nu merg bine. Dar este foarte trist faptul că sunt 
foarte puţini tineri care se pregătesc aşa cum trebuie 
pentru a întemeia o familie. Ar trebui să existe o pregătire 
serioasă. Dar tinerii intră cu capul înainte în familie, şi 
când apar problemele se despart. De multe ori nici naşii 
nu se pricep să îi ajute, pentru că nici ei înşişi nu duc o 
viaţă creştină. La preot se ruşinează să alerge, şi încet- 
încet relaţia se destramă. De altfel, tinerii nici nu se mai 
gândesc la cununia religioasă, se gândesc numai la cum 
să aibă parte de plăceri şi desfătări trupeşti. De purtarea 
crucii familiei fug toţi. 

Dar şi acum, pe fata pe care o vrei n-o poţi lua decât 
prin Biserică. 

Ar trebui să se pună problema aşa, dar nu se pune 
de către toţi... 

Şi după ce ai luat-o prin Biserică, sub nici un motiv 
n-o poţi lepăda. Oricât de rea ar fi ea, n-o poţi lepăda. 
Atunci când o iei, zici: „asta-i cea mai frumoasă fată, cea 
mai cuminte, cea mai, cea mai, pe asta am s-o iau". Şi te 
căsătoreşti în Biserică. Dar după aceea nu mai este aşa 
cum ai gândit tu. Trăind împreună, o să fie nervoasă, n-o 
să te asculte, o să se întâmple fel de fel, se amestecă 
patimile cele blestemate pe care le aruncă satana în 
sufletul şi în cugetul tineretului; şi-ţi zici: „ei, nu-i aşa cum 
am gândit eu, cred c-o s-o lepăd". Sub nici un motiv n-ai 
dreptul s-o lepezi. Sub nici un motiv! Aceea e crucea ta. 
Nu s-a potrivit, de-acuma să faci răbdare. Sau invers: 
poate bărbatul e rău. Fata n-are dreptul să-1 lepede, sub 
nici un motiv. Să facă răbdare, că aceea-i crucea sa. Chiar 
dacă atunci când s-au luat n-avea patima aceea, iar acuma 
o are; trebuie să facă răbdare. Şi unul şi altul trebuie să 
facă răbdare. Te-ai căsătorit, eşti legat, că n-ai luat-o de la 
om, ai luat-o de la Dumnezeu, din Biserică ai luat-o. Şi 

numai dacă - Doamne păzeşte! - unul dintre ei a alunecat 
şi a căzut cu altă persoană, atunci îţi dă voie Biserica s-o 
lepezi. Dar altfel nu îngăduie Biserica. 

Ce părere aveţi despre cei care se recăsătoresc. 

Cu mare iconomie, doar a doua nuntă. Nu a treia şi a 
patra. Nu, sub nici un motiv! 

La a doua cununie, rugăciunile sunt aşa, mai de 
pocăinţă. Zice: „Pentru neputinţa voastră... " 

Trebuie băgare de seamă. 

E foarte răspândită acum această mentalitate: 
„ dacă nu ne potrivim, lasă că ne despărţim, dar de comun 
acord". 

Asta e desăvârşită păgânătate. Păgânătate! Nu 
Biserică, nici Ortodoxie, nici Adevăr. 

Unii tineri se întreabă: „De ce să se chinuiască 
amândoi, dacă nu se împacă? Mai bine să se despartă în 
pace şi să se ducă fiecare cu cine simte că se împlineşte 
mai mult". 

Adică să ia pe alta? Vezi, astea sunt legi omeneşti, 
diavoleşti, ca să-ţi faci poftele. 

Ei nu zic că-şi fac poftele. Ei zic că nu merge relaţia, 
că nu s-au potrivit. 

Nu s-au potrivit?! Nu s-au potrivit pentru că au o 
patimă. Taie patima aceea, gândul că nu te potriveşti, că 
aceea e patimă satanicească. „Din tinereţile mele, multe 
patimi se luptă cu mine", dar patimile acelea nu-s de la 
om. Patimile acelea le-a aruncat însuşi vrăjmaşul, satana, 
în sufletul meu, că el e duh şi el se apropie de fiecare 
dintre noi fără să observăm. El e duh şi n-are osteneală, şi 
aruncă în cugetele şi-n ideile noastre sămânţa faptelor 
celor rele. Şi dacă tu l-ai absorbit şi l-ai băgat în sufletul 

62 



tău, încet-încet începe să încolţească. Şi dacă încolţeşte în 
inima ta, încet-încet face rădăcini. Atunci satana fuge 
departe de la tine şi te lasă, că el e convins că de-acum ai 
să-1 asculţi prin patima pe care a pus-o în sufletul tău. 
Deci, dacă vrei să-ţi faci toate poftele tale, bagă de seamă 
că poftele acelea nu-s ale tale, ci ele sunt sămânţa faptelor 
celor rele, a omului vechi, sămânţa răutăţilor. 

Părinte, până unde să meargă relaţia tinerilor 
înainte de căsătorie? Vedeţi, mulţi se sărută, dansează, 
merg la petreceri unii, merg şi la biserică! Dar există 
această mentalitate. De pildă, când li se spune tinerilor că 
poate n-ar fi bine să se sărute, ca să nu li se stârnească 
patima desfrâului, se uită foarte ciudat: „cum, ce-i 
asta?!". 

Prin sărut te-a prins, şi dacă te-a prins, trebuie de- 
acuma să săvârşeşti fărădelegea. O dată, nu. De două ori, 
nu. Poate ţi-e ruşine, poate te gândeşti că-i păcat, dar dacă 
începi să săruţi, te-ai aprins, şi cum te-ai apropiat de foc, 
te-ai ars. De aceea înainte, cum se logodeau, nu treceau 
patru-cinci zile, o săptămână cel mult, ca să se pregătească 
de nuntă, dar nu să stea săptămâni, cum am observat 
acum. Acuma, dacă s-au logodit, deja tinerii dorm într-un 
pat amândoi: „Păi, sunt logodit, e logodnica mea!" Şi se 
duc împreună, merg la toate distracţiile. Aceea e o 
fărădelege. Poate să mai fie curăţie în tinerii aceia? Nu 
este ceea ce face bunătate. Cum a început omenirea, spre 
dărâmare merge. 

Părinte, în urma întâlnirilor pe care le-aţi avut cu 
mirenii, care aţi observat că sunt problemele cu care se 
confruntă familia creştină în ziua de azi? Şi care ar fi 
mijloacele de a face faţă acestor probleme? 

Mai întâi să respecte dragostea dintre dânşii. Şi dacă 
nu merge, să se sfătuiască cu Biserica. 

Vedeţi că există multă sărăcie în zilele noastre. Intre 
principalele probleme din zilele noastre se numără 
divorţurile şi avorturile. 

Atunci n-ai temelie că eşti creştin. Dacă te gândeşti 
la divorţ, înseamnă că nu eşti creştin. Sau să faci avorturi! 
Oare dă Biserica vreo învoire cât de mică să faci avorturi? 
Sunt situaţii când - Doamne păzeşte! - a murit copilul în 
pântece, atunci să-1 scoată doctorul, nu să faci avort. Sub 
nici un motiv! Avortul e ucidere. Câţi ani trebuie să nu te 
împărtăşeşti, când ai ucis? Dacă e sărăcie, sau altceva - 
atunci, dacă e sărăcie şi nu poţi creşte copilul, să trăieşti în 
feciorie cu soţia, ca fraţii. Şi atunci eşti şi împodobit de 
harul Sfântului Duh, şi nici probleme nu ai. Biserica, 
Ortodoxia, sub nici un motiv nu-ţi dau voie să faci avort. 

Mulţi soţi vor să aibă parte de unire trupească, şi 
totuşi să nu aibă copii, şi atunci folosesc fel de fel de 
anticoncepţionale sau ajung la avorturi. 

Ai văzut? E o fărădelege pe care Biserica şi 
Ortodoxia nu o aprobă sub nici un motiv. Dacă ai soţie şi a 
ajuns să zămislească, atunci sub nici un motiv nu poţi să 
nu-1 laşi să se nască. Copilul, dacă s-a zămislit, de-acuma 
are suflet într-însul. Şi dacă l-ai scos, l-ai omorât, va să 
zică eşti ucigaş de oameni. Pe el nu l-ai lăsat să se bucure 
nici de viaţa asta, nici de cea viitoare, adică l-ai distrus: 
de-acuma tu eşti ucigaş. 

Cum să se raporteze soţii creştini la unirea 
trupească, la viaţa sexuală? 

Bărbatul şi femeia să fie aşa: câţi copii le-a dat 
Dumnezeu, atâţia să aibă. Sub nici un motiv să nu-i 
avorteze. Dacă vor să nu aibă copii, atunci să trăiască în 
feciorie. 

Dar poate fi periculoasă înfrânarea, dacă nu sunt 

amândoi soţii pregătiţi? E o perioadă când la femeia care 
a născut mai mulţi copii poate să apară o oboseală 
trupească, sau o stare de astenie. Unii duhovnici 
recomandă înfrânarea în această perioadă, pentru ca 
femeia să se mai refacă. Dar apare şi problema ispitei: 
dacă se abţin, unul dintre ei, mai ales soţul, poate să 
cadă cu altcineva... 

Dacă respectăm ceea ce ne învaţă Biserica, suntem 
desăvârşiţi, apropiaţi de Dumnezeu, ca să putem căpăta 
fericirea. Cum căutăm după ideile noastre, cădem în 
braţele vrăjmaşului. 

Sfinţia voastră recomandaţi înfrânarea. Dar nu 
poate fi periculoasă? Tocmai pentru a evita pericolul unii 
părinţi zic că în perioada aceea soţii trebuie să se roage 
mai mult, ca nu cumva unul dintre ei să cadă. Şi totuşi e 
greu. 

Sigur că-i greu! Dar trebuie hotărâre bărbătească, 
duhovnicească. Iar dacă-i greu, du-te, fă copii, ca să nu fii 
sub călcarea legii. Fă copii şi mergi înainte. Dar dacă vrei 
să n-ai copii, retrage-te. Păi, cum? Vrei să-ţi faci poftele 
trupeşti, şi copilul nu? Păi de-aceea este lăsat de 
Dumnezeu bărbat şi femeie, nu pentru altceva, decât ca să 
se înmulţească; aşa cum a zis Dumnezeu încă de prima 
dată: „Creşteţi şi vă înmulţiţi şi moşteniţi pământul". De 
aceea a lăsat Dumnezeu să se căsătorească. 

Se spune că dacă ai copii mulţi şi trebuie să ai grijă 
de ei te cam risipeşti... 

Noi am fost opt. Şi dacă tata nu murea, cum a murit, 
de tânăr, poate că mai făceau. Şi ce? Eram agricultori. O 
mămăligă, acolo, şi ce mai dădea Dumnezeu, şi au crescut 
oameni toţi, şi-a fost bine... Sigur, nu erau desfătările care 
sunt astăzi, şi cum e omenirea astăzi, dar noi, fiindcă nu 
ştiam de altele, o mămăligă şi oleacă de brânză şi ce mai 

dădea Dumnezeu, ce mai era acolo, ca oamenii de la ţară, 
care au un ou, un porc, ceva... 

Da, asta la sat, dar la oraş e mai greu. Mulţi n-au 
nici casă la oraş, îi dă afară din casă, că n-au bani să-şi 
plătească întreţinerea, curentul, toate astea... 

Oricât de rău ar fi, dacă avem grijă să căpătăm sfânta 
mântuire, să nu ne îndepărtăm de învăţăturile Bisericii şi 
ale Sfinţilor Părinţi, care ne îndrumă la adevăr. Şi atunci 
avem speranţă, ori de-am avut parte de bune, ori de rele în 
lumea asta, dar vom căpăta odihna sufletului în viaţa viitoare. 

Ţelul căsătoriei e mântuirea celor doi parteneri, 
îndumnezeirea lor, apropierea lor de Dumnezeu, iar copii 
sunt fructul acestei uniri. 

Sigur că da! Cât timp nu alunecăm dincolo de 
adevărul Bisericii, dincolo de Ortodoxie, e bine şi avem 
speranţe să căpătăm mântuirea. Că oricât am trăi, tot 
trebuie să plecăm din lumea aceasta. Da, plecăm din 
lumea aceasta, dar începem altă viaţă: veşnică. De aceea 
trebuie să ne pregătim, să respectăm ceea ce ne-a hotărât 
Biserica, Sfinţii Părinţi şi însuşi Mântuitorul Hristos, care 
S-a coborât din cer pentru mântuirea noastră, ca să putem 
căpăta veşnicia. Că omul nu-i făcut pentru lumea asta. 

Există mentalitatea că familia este ceva îngăduit de 
Dumnezeu pentru a ne bucura de cele de aici. Se observă 
o ispită de a considera familia ca un fel de îngăduinţă 
pentru fel defel de patimi, până la urmă, şi păcate. Pe de 
altă parte, unii spun că viaţa de familie este lipsită de 
trăire duhovnicească. Adică ea e un fel de desfrâu 
binecuvântat. Unii nu văd o altă valoare dincolo de 
problema sexualităţii în familie. Iar cei care vor să II 
slujească pe Dumnezeu trebuie să se călugărească. Sunteţi 
de acord cu acest punct de vedere? 



66 



Nu, nu sunt. Dumnezeu a lăsat două drumuri pentru 
mântuirea sufletului nostru: ori te căsătoreşti şi aduci copii 
pe lume, şi-i creşti în frica lui Dumnezeu, şi când vei 
ajunge la scaunul Dumnezeirii, vei zice: „Iată, Doamne: eu 
şi pruncii pe care mi i-ai dat!". Sau, dacă nu vrei aceea, şi 
te lipseşti de bucuria căsniciei, că şi căsnicia are bucuriile 
ei, atunci te faci călugăr. Dar nu alta. Va să zică: ori 
călugăr, ori căsătorit. Dar să respecţi ceea ce spune Sfânta 
Scriptură. 

Despre aşa-numita căsătorie albă, în care cei doi 
soţi trăiesc ca frate şi soră, ce părere aveţi? Poate fi 
periculoasă? 

Căsătoria e lăsată de Dumnezeu pentru înmulţirea 
omenirii. Dumnezeu ar fi putut să lase să se înmulţească 
oamenii altfel, în alt mod. Dar aşa, pentru păcatele omului, 
văzând că-i plecat către cele rele, a lăsat să se înmulţească 
omenirea din bărbat şi femeie. De aceea i-a binecuvântat. 
Dar, bineînţeles, poţi să trăieşti în feciorie cu o fată pe care 
o iubeşti, şi atunci o mare plată ai de la Dumnezeu. Au 
fost şi sfinţi care au trăit astfel. Spuneau că sunt sterpi, şi 
ei trăiau ca fraţii. Şi nu-i ştia nimeni, decât duhovnicul. 
Dacă, cu timpul, unul din ei sau amândoi nu mai rezistă, şi 
ajung să-şi dorească copii, atunci - cum nici unul nu-i 
stăpân, să nu zică: „eu nu vreau!" - trebuie sfătuire. De 
aceea se face căsătoria. Nu mai eşti stăpân pe tine. Ci eşti 
bărbat şi femeie, uniţi de Dumnezeu, şi acum ei amândoi 
devin un trup. Numai dacă amândoi sunt plecaţi spre 
gândul cel dumnezeiesc să trăiască în curăţie, atunci ei 
sunt binecuvântaţi şi de Dumnezeu. 

Să revenim puţin la tema conflictelor dintre părinţi 
şi copii. Copiii parcă vor altfel, trag spre altele, nu spre 
biserică, părinţii i-ar vrea în biserică. Cum să-şi conducă 
copiii spre Dumnezeu fără să fie conflicte? Că părinţii se 
mântuiesc prin copii buni. 

Da, şi copiii se mântuiesc prin părinţii buni... Să nu 
ne îndepărtăm de învăţăturile Bisericii sub nici un motiv. 

In Epistola către Efeseni, Sfântul Apostol Pavel zice: 
„Voi, părinţilor, să nu-i întărâtaţi pe copiii voştri". Că 
unii ajung la certuri cu copiii lor... 

Trebuie să-i sfătuieşti cu blândeţe, că atunci nu se 
întărâtă; dar dacă tu eşti sever, şi încerci să-1 forţezi, se 
întărâtă, se tulbură, se îndărătniceşte. Să-1 înveţi cu 
blândeţe, că dacă-1 înveţi cu blândeţe copilul te ascultă; 
dar dacă vrei să-i ordoni, nu te mai ascultă. Dar dacă-1 
înveţi cu blândeţe, de-acum se pleacă inima lui, că acolo e 
harul Sfântului Duh. Blândeţea e dar dumnezeiesc. Tu 
uneori vezi că ar trebui să-1 ocărăşti, după adevăr, dar tu îţi 
calci patima aceea şi îl îndrumi cu blândeţe... Blândeţea e 
un har dumnezeiesc. Şi atunci îl câştigi. 

Să îl laşi pe copil să ajungă el singur la concluzia pe 
care vrei să o tragă, adică să îl laşi puţin liber, să nu-i 
impui... Altă problemă este cu părinţii care sunt departe 
de Biserică, exact invers, pentru că au trăit pe vremea 
comuniştilor. Dar copiii încep să se apropie de Biserică. 
Şi au conflicte cu părinţii lor. Sunt oameni care se supără 
că le pleacă copiii la mănăstire. Alţii se supără că nu sunt 
lumeşti copiii. Copiii cum ar putea să îi tragă pe părinţi 
spre Biserică? 

Să le vorbească, să le spună că a fost o lege contra 
lui Dumnezeu comunismul, şi să-i convingă pe părinţi că 
aceşti comunişti au fost oastea lui antihrist. Trebuie să-i 
sfătuiască. Deci sunt copii care-s mai creştini ca părinţii? 

Cum să nu! La noi în ţară şi-n alte ţări unde a fost 
comunismul, au ajuns copiii să-şi ducă părinţii la biserică. 

Vezi, bunătatea lui Dumnezeu... nu-i lasă, cu toate că 
au fost nevrednici, iar copiii aceia - că e sângele părinţilor, 

nu? - vezi, că-i luminează acum Dumnezeu pe copii, ca să 
vadă adevărul. 

Dar copiii aceia cum să procedeze? Pentru că e mult 
mai delicat, că se zice: „copiii să asculte de părinţi". Şi 
unii se supără când copiii lor duc o viaţă evlavioasă, sau 
când se fac preoţi, sau când se duc la mănăstire, şi zic că 
nici nu mai vor să-i vadă în ochi. 

Aceia se duc înainte, în prăpastie, şi n-ai ce le face. 

Dar cum să îi atragă? Să stea pe lângă ei mai mult 
cu zăhărelul, cum se zice: „vorba dulce mult aduce"? 

Da, aşa da. 

Profesorii de religie ar putea să-i convingă pe 
părinţi să vină la biserică? Se discută lucruri frumoase la 
ora de religie, căte-n lună şi în stele... 

Noi trebuie să fim cei mai buni din neam, că ne-am 
născut deodată creştini ortodocşi, noi trebuie să reflectăm 
cu sfinţenie naţiunea şi credinţa. Dacă ne despărţim de 
credinţă, ne-am prăpădit şi sufleteşte, şi trupeşte. 

Dar pentru tineri ideea aceasta nu are rezonanţă, 
adică asta nu îi convinge pe ei să meargă la biserică, 
pentru că ei zic aşa: „Ne plictisim la slujbă, nu înţelegem, 
e mai frumos la discotecă ". 

De acelea se bucură satana, de patimile care sunt în 
tineri. Ei, aici trebuie tot cu poveţe, cu blândeţe, ca să intre 
în mintea lor că acesta-i adevărul. Uite, hai să ne socotim, 
că omul nu trăieşte veşnic în lumea asta, o să murim, şi 
apoi pentru tot ce facem, o să dăm seamă înaintea lui 
Dumnezeu. îngerul lui Dumnezeu stă şi scrie tot ce-i bun, 
ca să ne ajute. Dar satana, în apropiere, scrie tot ce-am 
făcut rău. Şi când ajungem la vămile văzduhului, ... 
Trebuie să le vorbim despre Judecata de apoi, dar şi despre 
rugăciune. 

Unii profesori de religie vorbesc mai mult despre 
bucuria rugăciunii, ca să nu-i înfricoşeze pe copii. 

Bine, bucuria rugăciunii e bună, dar să le spună care 
e plata de la rugăciune şi care-i ne -plata când nu facem 
rugăciune. 

Ar fi bine să le vorbească elevilor câte ceva şi 
despre rugăciunea lui Iisus? 

Ei, rugăciunea lui Iisus... Eu n-o am... Fiecare poate 
s-o dobândească, dar numai în liniştea adevărată poţi s-o 
agoniseşti. In lume, cu greutate. Şi prima dată trebuie să fii 
sfânt. „Fiţi sfinţi, că Eu, Domnul Dumnezeul vostru, sfânt 
sunt". Apoi tu eşti sfânt, când tu ai urâciune pe celălalt? 
Dacă celălalt îţi spune ceva şi tu nu-1 poţi ierta, acum vrei 
să ai rugăciunea minţii? Sub nici un motiv! Trebuie să ne 
curăţim cu desăvârşire sufletul de răutate, şi atunci harul 
Sfântului Duh se pogoară în sufletul şi-n inima noastră şi 
putem să menţinem harul ăsta aşa de mare. Dar dacă tu 
zici că unul ţi-a zis ceva, altul altceva, altul s-a uitat nu- 
ştiu-cum la tine, atunci e greu! Dar să ne osârduim să 
zicem şi noi o oră, cât putem: „Doamne Iisuse 
Hristoase..." 

Şi cei din lume, prinşi în vârtejul ispitelor? 

Sigur că da! 

Dar e bine ca mirenii să practice o anumită metodă? 
Unii duhovnici iscusiţi le recomandă mirenilor să nu 
folosească metodele explicate în Filocalie, pentru că 
apare riscul de a face greşeli. Spun ca mirenii să se roage 
cu gura cât mai mult, şi rugăciunea va deveni de la sine 
rugăciune a minţii şi apoi a inimii. Ce părere aveţi, cum 
trebuie rostită rugăciunea lui Iisus de către mireni? 

Cum poţi. Dacă eşti în lume şi veşnic eşti cu lumea, 
dacă poţi să ai mintea atât de curată şi să practici aşa 

ceva... Dar Sfinţii Părinţi scriu că înainte erau oameni din 
Senat care aveau rugăciunea minţii. 

Un cuvânt pentru mamele creştine, că femeile nu pot 
intra în Sfântul Munte să vă întrebe. Ce le ziceţ? 

Nici nu trebuie să intre în Sfântul Munte! 

Da, dar chiar dacă ele nu pot să vă vadă, să ia 
cuvânt de la sfinţia voastră, li se pot transmite cuvintele 
sfinţiei voastre. 

...Dacă ne osârduim să ne-apropiem de Dumnezeu, 
ne ajută Dumnezeu. Dacă mama e creştină, ştie ce trebuie 
să facă. Ca şi creştin, ştii prea bine ce te vatămă, aşa cum 
ştii prea bine ce te foloseşte. Să ne osârduim să facem 
faptele acelea care ne folosesc şi sufleteşte şi trupeşte. 

Ar fi bine să mai spuneţi ceva despre divorţuri. In 
ţară a crescut foarte mult numărul divorţurilor, şi nu 
puţine sunt mamele care sunt speriate de faptul că 
bărbaţii lor, care nu duc o viaţă curată, i-ar putea părăsi. 
Dar de fapt nu mai este vremea în care numai bărbaţii 
erau mai vinovaţi decât femeile. Multe divorţuri sunt 
cerute chiar de către femeile care s-au plictisit de soţii lor. 

Da, pentru că nu este har dumnezeiesc când se 
căsătoresc. Adică nu socotesc că asta e hotărârea lui 
Dumnezeu. 

Ar trebui ca tânărul care vrea să se căsătorească să 
se gândească şi la Dumnezeu înainte de a se decide... 

Nu socoteşte că pe fata aceea a luat-o din biserică şi 
că trebuie să o păzească până când o muri. Dacă a dat-o 
afară, de-acuma să ia alta... De ce nu poţi să stai cu ea? Că 
are patimă, că are... Nu! Nu-ţi dă voie sub nici un motiv 
Biserica să o laşi. Trebuie să faci răbdare, că aceea e 
crucea ta. Nu s-o dai afară. 

Dar dacă ea vrea să divorţeze de bărbat? 

De ce? 

Că aşa vrea ea, cine ştie?! Poate că dracul i-a luat 
minţile, s-a îndrăgostit de altul, sau cine ştie ce motive 
are. De multe ori numai unul vrea să divorţeze. Şi poate 
de multe ori cel care merge la biserică nu vrea să 
divorţeze, dar vrea celălalt, care nu merge la biserică. 
Biserica nu îngăduie divorţul, dar cum se poate rezolva? 

Pieirea!!! S-a terminat! Numai atunci permite 
Biserica un divorţ, când unul dintre soţi şi-a găsit pe 
altcineva, şi şi-a lepădat soţul, când apare adulterul. 

înainte adulterul era o raritate. Dar astăzi este la 
ordinea zilei. S-a ajuns chiar ca amândoi soţii să se înşele 
unul pe celălalt. Trăiesc o viaţă în care compromisul este 
la ordinea zilei. Nici nu se mai pune problema curăţiei 
patului, sau a sfinţeniei familiei. Totul este păcat. Sau 
ajung să se despartă pentru motive neîntemeiate. De 
exemplu, ce să facă cei care nu au copii? Că unii plâng că 
nu au. Asta devine uneori chiar motiv de divorţ. 

Dacă n-au, dar dacă n-au de la Dumnezeu, să facă 
răbdare, şi-au să aibă plată de la Dumnezeu. Dar dacă n- 
au, că prima dată s-au păzit, şi şi-a otrăvit pântecele cu 
otrăvuri ca să nu facă copii, acum ei sunt cei care vor da 
seamă înaintea lui Dumnezeu pentru stricarea organismului. 

Dar dacă cineva nu a făcut nimic de acest gen şi 
totuşi nu are copii? Spunea cineva că soţia lui aproape 
toată ziua plânge că, îşi doreşte un copil. 

O să-i dea Dumnezeu. Dumnezeu îi va da. Să facă 
rugăciune. Sfinţii Ioachim şi Ana toată viaţa lor n-au avut 
copii, şi Dumnezeu le-a dat lor pe Maica Domnului. Vezi? 

Deci să aibă nădejde. Şi dacă totuşi nu vine copilul, 
ce să facă? 

Să Ii mulţumească lui Dumnezeu. 

E greu să Ii mulţumeşti când nu înţelegi că şi prin 
ceea ce ţie ţi se pare nepotrivit El îţi poartă de grijă. Nu 
sunt totuşi de înţeles cei care ajung la disperare? 

Nu, că aşa-i de la Dumnezeu şi Dumnezeu niciodată 
nu face greşeală. Dumnezeu îţi dă ce ţi-e spre folosul tău. 
De multe ori îţi dă copil şi tu te-nchini la copilul tău mai 
mult ca la Dumnezeu, şi-atunci pierzi mântuirea... 

Dar despre adopţii ce părere aveţi? Sunt femei care 
nu fac avort, dar îşi aruncă copilul în stradă, îl lasă 
undeva. Şi ajung copiii vagabonzi, umblă prin canale, 
săracii, n-au şcoală, n-au nimic, fac hoţii, se droghează. 
Mai încearcă cei de la Casa de copii să îi ia, dar ei fug 
înapoi în stradă. Insă unii se gândesc să adopte un 
asemenea copil, să îl înfieze. 

Cel care face asta are plată de la Dumnezeu. Dacă-1 
înfiază şi-1 conduce pe calea mântuirii, are plată de la 
Dumnezeu. 

Dar trebuie ca mai întâi să stea o vreme ca să se 
convingă că nu poate avea copii? Cât timp să stea? Sau să 
se grăbească să înfieze? 

Asta e la latitudinea lor. E mai bine să aştepte, şi pe 
urmă, dacă vede că nu are, şi e stearpă femeia, că acum 
doctorii spun dacă poate zămisli ori nu. . . 

Unii dintre aceşti copii adoptaţi fac probleme 
părinţilor adoptivi. Ar trebui înfiaţi copii mici de tot, ca să 
nu fi avut timp să se deprindă cu relele. Deşi se zice că ei 
moştenesc de la părinţii lor trupeşti o anumită 
sensibilitate crescută faţă de patimi... 

Nu, nu, nu! Depinde cum îl creşti. Să-1 creşti în frica 
lui Dumnezeu, şi cum îl educi tu, aşa creşte. 

In privinţa împărtăşirii dese sau rare, ce părere 
aveţi? E rău să ne împărtăşim mai des? Cam toţi Sfinţii 
Părinţi spun să ne împărtăşim cât de des putem. Să avem 
râvnă să ne împărtăşim, pentru că e mântuitor. Şi 
canoanele zic că nu e bine să stai la Liturghie şi să nu te 
împărtăşeşti, asta dacă nu cumva eşti oprit de duhovnic, 
bineînţeles. Că sunt creştini care, deşi nu sunt opriţi de 
duhovnicii lor de la împărtăşanie, nu se gândesc să se 
împărtăşească mai des, nici măcar în marile sărbători. 

Să te împărtăşeşti cât se poate mai des. Dar să fii 
pregătit. Nu că zice mintea: hai, măi, să mă-mpărtăşesc ! 
Cum fac catolicii: stau, mănâncă, beau, mai iau şi-un vin, 
şi-o ţuică, şi Liturghia încă nu s-a terminat. Pe urmă, hai, 
că s-a terminat Liturghia, mergem şi la biserică, să ne 
împărtăşim. 



Nu, nu aşa! Unii spun că n-ai voie să te împărtăşeşti 
mai des de patruzeci de zile şi consideră aproape ca o 
erezie să te împărtăşeşti mai des. In timp ce Sfinţii Părinţi 
şi canoanele zic tocmai contrariul. 

Nu, nu-i aşa. Să te împărtăşeşti cât mai des, dar să te 
pregăteşti. 

Cum să te pregăteşti? 

Să faci post, să faci metanii, nu cum fac catolicii, că 
se scoală de la masă, oleacă ameţiţi: „am mâncat, de- 
acuma hai să ne-mpărtăşim!". Asta e altă hrană. 

Spuneţi-ne ceva despre situaţia actuală a Sfântului 
Munte. Se fac multe drumuri aici. Unii spun că vor să se 
facă turism în Athos. 

Dar acum nu-i turism? 

Este. Dar nu sunt şi pelerini, părinte? Ce părere 

aveţi? E rău că vin pelerini la sfinţiile voastre pentru a lua 
cuvânt de folos şi pentru a se ruga? 

Ce, dacă eşti turist, înseamnă să nu te-nchini lui 
Dumnezeu? Până acum nu venea orişicine în Sfântul 
Munte, dar acum orişicine de pe faţa pământului vine în 
Sfântul Munte. Sfântul Munte, de la începutul începutului, 
a fost centrul mântuirii. Şi este până la sfârşit centrul 
mântuirii. Vin oameni, ori turişti, ori pelerini... M-am 
întâlnit odată cu un român şi era în etate, cam bătrânel. L- 
am întrebat: „Domnu' Gheorghe, cu ce ocazie aţi venit în 
Sfântul Munte?". „Sunt turist şi am venit să mă plimb." Va 
să zică, dacă e turist, are drept să vină în Sfântul Munte. 
Nu credea el mai nimic, el era turist şi venise să vadă 
mănăstirile din Sfântul Munte. 

Mănăstirile se simt deranjate de pelerini? Credeţi că 
s-a pierdut liniştea din cauză că vin pelerini prea mulţi? 

Sigur că da, că acum nu vin unu, doi, trei, cum era 
înainte, acuma vin sute. în Vatoped vin sute. De aceea a 
pus hotar şi a pus vamă, acolo, sus, la creierul munţilor, şi 
numai cei care au dat mai întâi telefon, numai aceia se pot 
bucura în Vatoped. Care nu, îi întoarce înapoi. 

Spre ce se îndreaptă monahismul acum, dacă până şi 
Sfântul Munte devine un loc turistic? Şi asta nu se va 
putea opri, pentru că şi Comunitatea Europeană şi alţii 
vor asta, şi au putere foarte mare, şi vremurile sunt aşa, 
că oamenii foarte repede umblă încolo şi-ncoace. Nu sunt 
semne că se va putea cândva opri acest turism la Sfântul 
Munte, în locurile sfinte. Şi monahii tot mai greu vor găsi 
locuri singuratice, pentru că şi populaţia creşte. Oriunde 
te duci, totdeauna dai de oameni. E foarte greu cu 
pustnicia, parcă nu ar mai fi vreme pentru pustnicie 
acum... 

Eu, când am venit aici, am cutreierat tot Sfântul 

Munte. Pe urmă am venit la Capsala, unde era un părinte 
şi i-am zis: „Părinte, ce frumos e-n Sfântul Munte...". Şi el 
a zis: „Da, măi băiete, dar uite ce scrie, că odată un 
bogătaş a trecut Sfântul Munte, la Cavala; dar acolo, la 
lavră, se fac uneori în mare curenţi îngrozitori, că trebuie 
să înconjori pe departe ca să poţi trece capul Sfântului 
Munte. Bogătaşul acela era cu suita lui şi aceia se 
necăjeau, se tot îndepărtau de mal, şi bogătaşul întreabă: 
«Ce tot faceţi?». «Păi, uite, aici e Athosul». «Şi ce va să 
zică Athosul?». «Cum, nu ştii ce e Athosul? Păi aici sunt 
numai mănăstiri». «Dar ce fel de mănăstiri?». «Mănăstiri 
creştin-ortodoxe 7 ». «Şi ce fac aici?». «Păi, sunt creştini 
ortodocşi, şi au mănăstiri», şi cutare, şi cutare... Ei, 
bogătaşul acela le arăta celorlalţi spre Sfântul Munte, 
zicând: «Ei, vedeţi? Atâta sumedenie de aur am în 
America, cât e muntele ăsta de mare. Ei, pe tot am să-1 
cheltuiesc, şi-am să distrug Athosul». Aşa se spune că a 
zis acela." 

Ei, părinţii se gândesc şi acum că toate schimbările 
care au venit şi vin, şi atâtea nepotriveli, sunt de la aurul 
celui care a promis că o să distrugă Sfântul Munte. El o fi 
pierit de mult, dar au rămas rudele lui, care fac tot ce pot 
ca să distrugă monahismul din Sfântul Munte... Ei, cum o 
fi de la Dumnezeu... 

Sfinţia voastră speraţi că va mai fi o vreme când va 
fi aici iar singurătate şi pustietate? Aşa nădăjduiţi? 

Nu nădăjduiesc, nu văd nimic, decât spun numai ce a 
zis Sfântul Nil: că dacă pleacă Icoana Maicii Domnului 
Iviriţa, atunci chiar de-ar vrea cineva din monahi să mai 
stea în Sfântul Munte, n-o să poată. Aşa şi spune: „Atunci 
călugării să-şi ia rasa şi să iasă din Sfântul Munte". Chiar 
dacă au să vrea să stea, nu vor putea. 



7 pe atunci, numai ruşi erau vreo şapte mii 

De ce? 

Nu se ştie. Alţii spun că, cine ştie, o fi cum era 
înainte, când veneau barbarii şi-i omorau. Alţii spun că în 
Sfântul Munte sunt mulţi şerpi, mulţi balauri, şi dacă i-o 
slobozi Maica Domnului, sigur că n-o să se mai poată sta, 
dacă s-or ivi aceia... Dar nimic sigur nu se ştie. Despre 
asta, fiecare vorbeşte şi-şi dă cu părerea... 

Dar dacă sunt altfel de şerpi? De pildă, cum e 
turismul, că vor să facă fel defel, să aducă oameni. Vor să 
ajungă şi femeile să intre în Sfântul Munte. 

A, păi de când se luptă! Chiar grecoaicele! A fost un 
prim-ministru, o grecoaică, şi spunea că femeia are 
drepturi ca şi bărbatul, că ea poate fi şi preşedinte de ţară, 
şi de ce n-ar avea dreptul să intre şi în Sfântul Munte? 
Bărbat şi femeie a făcut Dumnezeu, de ce s-o dea la o 
parte? Şi atunci au scris mult părinţii din Sfântul Munte. 
Athoniţii totdeauna au să fie contra intrării femeilor în 
Sfântul Munte, pentru că se strică tot rostul monahismului. 

Dar Maica Domnului nu va face ceva? Că doar ea 
însăşi a cerut să nu intre femeile aici. Nu le va pedepsi? 
Că au mai încercat unele femei să intre, şi s-au îmbolnăvit 
rău, că e blestem mare. 

Ei, cum o fi dezlegare de sus... Dar turismul care e în 
Sfântul Munte a adus destulă nelinişte monahismului. S-a 
pus şi hotar, dar ei tot vin, şi vine lume multă, că aşa e 
omenirea. Uniunea Europeană, care dă aşa de mari sume 
Sfântului Munte, are dreptul să facă ce vrea... Las' că 
grecii sunt ambiţioşi şi ţin ortodoxia la înălţime, şi n-o să 
cedeze. 

Credeţi că grecii ţin Ortodoxia la înălţime? 

Da... 

Dar ruşii? Că şi ruşii ţin, şi românii ţin, şi sârbii 

ţin... 

Sârbii, da, da! Şi dacă s-a pus toată Europa şi-a 
bombardat o ţărişoară aşa de mică, vezi cât a progresat 
răutatea? 

Dar românii ce-ar trebui să facă pentru ca să ţină şi 
ei Ortodoxia sus? 

Toţi aceeaşi credinţă avem, Ortodoxia, aşa cum este 
ea pe tot pământul, aşa o are şi românul, şi dacă au curaj, 
să tină Ortodoxia la înălţime. 



Cum? Ce să facă? 

Ce-au făcut şi până acuma. 

Spuneţi-ne câte un cuvânt şi despre monahism, 
despre nevoinţă... 

La mănăstire e nevoinţă... Aici se fac slujbe de noapte... 

Consideraţi că e o mare greşeală să nu se facă 
slujba la miezul nopţii? 

„Iată, Mirele vine la miezul nopţii... şi fericită e 
sluga pe care o va afla priveghind." 

Da, dar în ţară sunt multe mănăstiri în care nu se 
fac slujbe de noapte. 

în care nu-i scoală pe călugări la slujba de noapte? 

în care fac slujba de la şase dimineaţa. Şi fac utrenia 
de cu seară, să zicem. Până pe la opt-nuoă seara e 
terminată utrenia. 

Şi doar lucrul acesta s-ar putea îndrepta foarte lesne: 
dacă ar fi ordin de la Patriarhie, mănăstirile să aibă tipicul 
de a se scula noaptea la 1, la 2, să se facă rânduiala. Vezi, 
când începi slujba, zici: „Miezonoptica", adică atunci s-o 

citeşti. 

Un motiv ar fi că unele mănăstiri româneşti sunt 
sărace, monahii sau monahiile nu au din ce trăi, şi-atunci 
lucrează toată ziua şi sunt seara obosiţi, şi atunci dorm. 

Dacă nu pot să facă slujbă, să nu se ducă la 
călugărie. E sfinţenie călugăria. Călugăria cere osteneală, 
cere hotărâre, astea nu-s din partea noastră, sunt din partea 
Bisericii, din partea Sinoadelor Ortodoxe. Dar ce să mai 
zici, că Sfântul Vasile spune că nu numai pentru călugări e 
ca să te scoli la miezul nopţii, să te rogi, dar şi pentru tot 
creştinul. Bine, Sfântul Vasile era om sfânt, de-aceea 
sfătuieşte să se facă rugăciunile după tipicul lor. Dar uite- 
aşa, cu „delicateţea" de acum se dezrădăcinează obice- 
iurile cele bune. 

Dar sunt mănăstiri care pentru misiune fac asta. De 
exemplu, la o mănăstire părinţii spuneau: „ Stareţul ne-a 
dat ascultare să facem slujbele de dimineaţă, la şase- 
şapte, să se termine pe la unsprezece-doisprezece ziua, că 
vin multe autocare şi e bine să prindă lumea slujba ". Că 
sunt oameni care au evlavie, şi vin la mănăstire să prindă 
slujba, Sfânta Liturghie, că dacă se termină la şase-şapte 
dimineaţa liturghia, când sosesc mirenii nu prind nici un 
fel de slujbă. 

Ei... s-a modificat. Cu atâta „delicateţe" intră 
răutatea, fără s-o observi. 

Parcă ar intra pentru motive bune, nu? 

Da, aşa zic ei, dar nu-i adevărat. 

Deci nu sunteţi de părere că este un lucru bun ca 
mănăstirea să fie centrată pe misionarism, pe pastor aţie? 

Nu, mănăstirea e pentru mântuirea monahilor, ca să 
se nevoiască. Nevointă! 

Şi totuşi sunt oameni care s-au folosit mergând în 
vizită la mănăstiri, fiind primiţi cu dragoste de către 
părinţii de acolo. Stând, rugându-se cu ei, le-a plăcut 
viaţa de mănăstire şi au rămas în mănăstire sau au revenit 
mai târziu, pentru totdeauna. . . 

Bine, călugărul - adică persoana care-i superioară şi 
duhovnicească, totdeauna trebuie să-şi calce pe inimă şi 
să meargă totdeauna în dragoste, că Dumnezeu dragoste 
este. Şi aşa pentru cine vine trebuie să aibă dragoste, că 
îndeplineşti porunca lui Dumnezeu. Dacă ai dragoste, şi 
omenirea se foloseşte. 

Dar să nu schimbi rânduiala pentru asta. Faci ce ai 
de făcut în cadrul rânduielii. O problemă de acelaşi gen: 
în unele mănăstiri s-a ajuns să se mănânce carne. Şi asta 
pentru că zic că au mult de muncă. 

Asta-i pricină? O dă vrăjmaşul. Călugărul are altă 
viaţă, alt drum. 

E adevărat. Şi duhovnicii mai cunoscuţi sunt de 
părere că nu e bine să se muncească prea mult şi să se 
lase rugăciunea deoparte. Dar acum, după '89, se 
construiesc mănăstiri; sau, dacă o mănăstire s-a 
dărăpănat, încearcă s-o refacă, sau să consolideze 
biserica. Nu au bani din ce să trăiască, zic ei, şi atunci 
trebuie să muncească la câmp, la fân, la vaci, la toate. 
Până se istovesc de muncă. Pentru că nu ştiu cum altfel să 
facă rost de bani. Cum se poate rezolva problema asta? 
Că nici ei nu ar vrea să muncească aşa de mult pe câmp. 
Cineva a spus că „unele mănăstiri au ajuns CA. P. -uri 
duhovniceşti". Ce să facă monahii? E mai bine să nu mai 
construiască nimic, şi să nu aibă unde să stea? Să lase 
mănăstirea sau biserica să se dărâme? 

Nu s-o lase să se dărâme, dar ei le fac moderne pe 
toate, cu cheltuieli titanice, şi n-au bani, şi-aleargă prin 

ţară cu catrafusele şi cu toate, asta nu-i o viaţă sfântă, nu-i 
după Dumnezeu. Aşa-i moda. Şi-n ţară la noi se 
construiesc - vezi că şi aici în Grecia au dat nişte sume 
titanice ca să refacă mănăstirile toate; toate le refac, le 
modernizează. 

De ce e rea modernizarea la mănăstire? Pentru că te 
lipeşte cu mintea de lucruri? 

Mănăstirile astea vechi au o mie de ani. Şi au stat în 
picioare. Şi s-au construit cu mari greutăţi. Era lumea 
evlavioasă. Şi-au făcut mănăstire care a ţinut până astăzi şi 
are o mie de ani. Dar acuma le strică, şi le refac din nou. 
Dar ele încă n-au căzut. Ele „merg înainte", se menţin aşa. 

Dar sunt dărăpănate. Undeva lângă Căreia aproape 
că s-a dărâmat o mănăstire. Şi acum vor să vină acolo 
nişte părinţi, să încerce să o refacă, să construiască nişte 
chilii. Dar s-a dărăpănat rău. Acum câţiva ani nu era aşa. 
Aproape că pică jos. Unele părţi din mănăstire au căzut la 
pământ. 

Sunt la pământ. Sunt. Dar vezi că le-au dat foc. 
Duşmanii le-au dat foc. Sunt vreo treizeci de ani de atunci. 
Şi spuneau că a luat foc de la... nu mai ştiu, dar erau 
minciuni. La toţi spuneau minciuni, că au văzut pălălaie de 
foc în afară... Dar cum să ia foc, când peretele e lat, e gros 
de un metru şi jumătate, cum s-a dus focul acolo? Aşa se 
vorbeşte, că expres i-au dat foc nişte duşmani băgaţi 
înăuntru. După aceea au luat foc chiliile. Şi-n momentul 
când au dat foc, au furat odoarele din mănăstire. 

Ispite diavoleşti, răutate, nedreptăţire... Părinte, cum 
trebuie suportată nedreptatea? 

Orice s-ar întâmpla, tu te socoteşte inferior. Orice s-ar 
întâmpla. Cu toate că altul vrea să te certe, să te ocărască, 

tu, dacă ai smerita cugetare, să accepţi greutăţile pe care ţi 
le-aruncă... Doar cine va răbda până în sfârşit, scrie Sfânta 
Scriptură, se va mântui. 

Părinte, un alt subiect: doi-trei tineri care au 
terminat Facultatea de Teologie s-au gândit că poate e 
mai bine să încerce să facă un fel de chilie undeva în ţară. 
Dar le lipseşte un bătrân povăţuitor. Credeţi că e bună 
ideea lor de a încerca aşa o vieţuire? 

Dacă n-au bătrân, îi înşeală ispitele. Vor să meargă la 
o viaţă pustnicească? Foarte bine, dar trebuie să aibă un 
duhovnic experimentat, apropiat de Dumnezeu, şi să nu 
iasă din cuvântul lui sub nici un motiv. Dar trebuie atenţie, 
că te înşeală vrăjmaşul. Prima dată, vezi cum te învaţă 
Sfinţii Părinţi? Pentru o asemenea viaţă, trebuie să te 
dezbraci de omul cel vechi şi să te îmbraci în omul cel 
nou. Toate răutăţile pe care le avem în sufletul nostru 
trebuie să le scoatem, să ne îmbrăcăm în haina mântuirii. 
Satana se osârduieşte ca toate patimile pe care le-am avut 
sau le avem să le bage în sufletul nostru. Şi dacă trăim cu 
nevrednicie, cu greutate se dezrădăcinează. Dacă vrei, să 
mergi la o mănăstire de obşte, trebuie să faci ascultare, 
să-ţi tai voia, ca să poţi căpăta smerita cugetare, şi atunci e 
speranţă ca să putem căpăta sfânta vieţuire. 

Dar dacă nu au un bătrân care să stea cu ei, dar au 
duhovnic şi merg să-l cerceteze în fiecare săptămână. E 
bine aşa sau tot nu e bine? 

Trebuie să poată rezista. Dacă n-ai trăit în 
monahism, atunci cu anevoie îţi tai voile tale, după cum te 
sfătuieşte duhovnicul. E mai bine să mergi într-o 
mănăstire, să faci ascultare, oriunde te-ar pune. Dacă eşti 
hotărât să faci ascultare şi tăierea voii, oriunde te-ar pune, 
nu cârti. Să socoteşti aşa: că însuşi Dumnezeu i-a înţelepţit 
pe iconom şi pe stareţ ca să îţi dea acea ascultare. 

Şi dacă un monah primeşte ascultare să lipsească de 
la Liturghie ca să se ducă la câmp, sau să facă cine ştie ce 
lucruri de acest fel? In unele mănăstiri s-a ajuns de multe 
ori să se înţeleagă prin ascultare faptul că trebuie să 
lipseşti de la slujbe. Intr-o mănăstire au vrut să termine cu 
munca asta şi au angajat nişte oameni care să muncească, 
pentru ca părinţii să vină la slujbe. Dar părinţii s-au 
învăţat atât de mult cu munca, în atâţia ani, încât tot la 
muncă se duc şi lipsesc de la slujbe. Au devenit într-un fel 
dependenţi de muncă fizică. Cât despre ascultarea de 
stareţ, apare o problemă: unii stareţi au început să 
gândească lumeşte. Vor să facă mănăstiri mari, cu 
marmură, cu geamuri speciale şi câte şi mai câte. Şi cel 
care trăieşte acolo, în loc să se ocupe de cele 
duhovniceşti, trebuie să tragă acolo ca un fel de muncitor, 
nu de călugăr. Şi atunci cum să facă ascultare? Că se 
gândeşte că poate nu-i bineplăcută lui Dumnezeu 
ascultarea asta. 

Trebuie în toate dreaptă socoteală. Şi stareţul şi 
iconomul trebuie să aibă grijă să nu facă greutăţi mari în 
Postul Mare, ca să lucreze părinţii şi, din cauza muncii 
grele, să înceapă a dezlega mâncărurile. 

Dar numai în Postul Mare trebuie să aibă grijă de 
părinţi? 

Totdeauna trebuie. Dar primăvara e mult de lucru, şi 
omul e slab în Postul Mare. Şi dacă e mult de lucru, omul 
e nevoit să mănânce cu untdelemn. 

Dar ce să faci dacă intri într-o mănăstire şi te ţine 
aşa, zicând: „lasă, că faci Liturghia pe câmp", cum avea 
o vorbă un părinte. Adică zici: „Doamne, Iisuse... " şi faci 
ascultare. Ei prin ascultare înţeleg să te duci la muncă. Şi 
zic: „fă ascultare, că nu te mântuieşti dacă nu te duci 
acolo, la muncă ", în loc să stai la slujbă. 

Dacă e dreaptă socoteală şi el dacă poate face 
răbdare, ascultare, se mântuieşte: „Ei, a zis părintele aşa, 
aşa fac. La Sfânta Liturghie nu mă duc, dar zic: Doamne, 
Iisuse...", să se împace sufletul şi inima. Dacă nu eşti în 
pace, nu poţi face nici o rugăciune, că te gândeşti că e cu 
nedreptate. 

Greutăţi în familie, greutăţi în mănăstire. La 
Dumnezeu e mai mare lucru fecioria, traiul în mănăstire? 

Sigur. Pentru că Dumnezeu n-a pus legi pe care 
omenirea să nu le poată ţine, ci a pus legi aşa, cu 
iconomie. Acela ce-i călugăr e obligat să fie curat. Şi cu 
toate acestea, se întâmplă de cade. De aceea a lăsat 
Dumnezeu omului să aleagă. înainte şi monahismul, ce 
era? Trei ani de zile te ţinea în mănăstire ca frate. După 
trei ani de zile îţi ziceau: „Frate, ne-am hotărât să te facem 
călugăr, că eşti ascultător", şi celelalte. „Nu, vreau să mai 
stau ca frate!". „Nu! Sub nici un motiv, nu poţi sta nici o 
zi mai mult! Ori te faci călugăr, ori te duci şi te 
căsătoreşti!". Timp de trei ani de zile îl necăjeau şi-n 
dreapta şi-n stânga, ca să vadă dacă e plecată mintea lui 
spre monahism, spre curăţie, spre ascultare. Asta era 
încercarea, trei ani de zile, după trei ani se hotărau. Şi nu-1 
ţineau nici o zi mai mult, pentru că socoteau că a avut timp 
în cei trei ani să ia o hotărâre, să-şi dea seama dacă va 
rezista sau nu ispitelor care vin la monahism, în mănăstire. 
Şi dacă acela nu se putea hotărî în trei ani, mănăstirea nu-1 
mai primea. 

Dar cum îşi poate da seama cineva dacă va rezista 
sau nu? 

Să gândeşti aşa: eşti de trei ani de zile, dar patimile 
trupeşti nu te lasă. Şi nu numai cele trupeşti. Mai vine şi 
ideea să faci ceva, ideea unei „realizări" în viaţă; ideile, 
gândurile astea sunt patimi. Dacă în trei ani de zile n-ai 

constatat ce poţi răbda, n-ai putut lua o hotărâre, atunci 
pentru mănăstire nu mai eşti. Dacă te hotărăşti, te faci 
călugăr, ţi se dă ascultarea ta, smerenia ta, şi celelalte, şi 
rămâi acolo. Dar dacă tu încă nu vrei, dacă vrei să mai 
încerci, mănăstirea este hotărâtă ca tot acum să-ţi spună ce 
să faci. Adică du-te să te căsătoreşti. Dacă tu nu eşti 
hotărât după trei ani de zile, mănăstirea nu te mai 
primeşte. 

Unii spun că dacă cineva a intrat ca frate şi apoi nu 
a vrut să rămână în mănăstire, satana l-a luat, că e rău, 
şi-l duc pe om aproape la disperare. E bine să se pună 
problema aşa? Totuşi sunt nişte ani de încercare, nu 
trebuie să-l osândeşti pe frate că n-a rămas în mănăstire. 

Nu, nici vorbă, n-ai nici un drept să-l osândeşti. 

Unii îl opresc chiar de la împărtăşanie, zicând că 
dacă a fost frate în mănăstire şi apoi pleacă şi se 
căsătoreşte, atunci doi-trei ani să nu se împărtăşească. Vi 
se pare corect? 

Nu, nu e corect. Cei doi-trei ani cât ai stat în 
mănăstire ai încercat. Şi după doi-trei ani de mănăstire ai 
hotărât că nu poţi rezista ascultărilor şi vieţii de mănăstire. 
Atunci, ce canon să ai tu? Tu te-ai dus, ai încercat, dar n-ai 
putut. 

Dar dacă te tunde rasofor atunci nu mai ai voie să 
pleci? 

Ei, de-acuma rasofor e altceva. 

Sunt unii călugări care vorbesc cu dispreţ despre 
căsătorie. O consideră ceva fără valoare şi spun că numai 
călugăria este adevărata cale, sfinţenia deplină. 

Sigur, monahismul e superior, pentru că respectă 
curăţenia sufletească şi trupească. Nu spune: „Cel ce 
iubeşte pe tată, pe mamă, pe frate, pe soră mai mult decât 

pe Mine, nu este vrednic de împărăţia lui Dumnezeu"! 
Dar monahismul dă de înţeles că a lepădat toate: şi tată, şi 
mamă, şi frate, şi soră, şi cunoscuţi şi toate, pentru 
dragostea lui Dumnezeu. Atunci eşti vrednic de împărăţia 
lui Dumnezeu. 

O altă problemă: sunt oameni care au făcut 
Facultatea de Teologie, dar înainte de a ajunge la 
Dumnezeu, poate în adolescenţă, au avut unele căderi 
trupeşti, şi şi-au pierdut fecioria... Ce să facă? Să se 
gândească sau nu la preoţie? Unii dintre ei au încercat să 
se pocăiască, să ducă viaţă evlavioasă. Ce părere aveţi: e 
bine sau e rău? Sfinţii Părinţi au zis că cine nu e fecior 
nu e bun să fie preot. Dar unii duhovnici îi trimit pe tinerii 
care după cădere s-au pocăit să îşi asume crucea preoţiei, 
numai pentru a fi de folos celorlalţi. Duhovnicul spune: 
„Ar fi bine să te îndrepţi spre preoţie...". Dar Sfinţii 
Părinţi spun altceva. 

Aşa scriu Sfinţii Părinţi, sigur, aşa este hotărârea. 
Dar duhovnicii mari şi episcopii după voia lui Dumnezeu 
judecă lucrurile. Dacă întâmplător dau în nişte nevoi mari, 
îi dau binecuvântare câte unei persoane în felul ăsta. Dar 
el singur nu poate să ceară lucrul ăsta. Şi nu poţi să zici: 
„nu-i nimic că a căzut". 

Dar dacă episcopul şi duhovnicul judecă totul, şi 
dau binecuvântarea, iar cel în cauză are frământări, nu e 
sigur că e bine să fie hirotonit, şi are gânduri de îndoială? 

Dacă episcopul şi duhovnicul dau binecuvântarea, 
atunci acela să aibă pace: se cunoaşte că a greşit, dar 
Dumnezeu 1-a iertat, fiindcă a făcut ascultare. Episcopul şi 
duhovnicul văd nişte greutăţi mari, de aceea i-au dat 
binecuvântarea; este nevoie de preot. Pe cine să trimită? E 
atâta lume care cere Liturghie, cere botezuri, cere fel de fel 
de slujbe. 

Dar e vreun pericol ca cel care a primit astfel 
hirotonia să nu se mântuiască? 

Nu, nu e pericol. Sunt mulţi aşa cum spui. Totuşi, la 
bătrâneţe, taie Liturghia. Adică văd că a venit bătrâneţea, 
fac iar o spovedanie, se smeresc şi nu mai slujesc, în semn 
de pocăinţă. Dar, odată ce i-au dat binecuvântare 
duhovnicul şi episcopul, el este preot. 

Acum o întrebare care a generat controverse între 
unii episcopi şi preoţi: ce părere aveţi despre 
ecumenism? 

Eu nici nu ştiu ce vor să facă ei cu ecumenismul. 
Adică cum, toate credinţele să fie la un loc, că toate-s 
bune, nu? 

Nu e rău totuşi să existe o deschidere pentru a-i 
apropia şi pe cei de alte credinţe sau confesiuni de 
adevărul Ortodoxiei, numai să nu se întâmple invers, să 
nu se treacă la credinţa acestora... 

Aia face diavolul. Nu vezi că porunceşte Scriptura: 
„ Să iubeşti pe Domnul Dumnezeul tău din toată inima ta 
şi din tot sufletul tău şi pe aproapele tău ca pe tine 
însuţi"! Cine e aproapele tău? Tot omul, nu numai 
ortodoxul. Tot omul este aproapele tău. Faţă de orice om, 
de oriunde de pe pământ, să ai dragoste. Dar nu să ai 
dragoste ca să iei eresurile lumii. Ca om, să ai pace, 
dragoste. Că Dumnezeu dragoste este. Tu ţii cutare, sau 
cutare, treaba ta! Dar noi, în primul rând, să avem 
dragoste... Câtă dezbinare s-a făcut şi în Biserică: „Nu, aşa 
trebuie, cum zic eu!", „Ba nu, cum zic eu!". Stai, să ne 
descurcăm, să discutăm, o zi, două, trei! Credeţi că 
soboarele care s-au făcut, cele şapte Sinoade Ecumenice, 
s-au făcut într-o zi, două? Nu, au stat la discuţii, au 
discutat, până când s-a hotărât care e adevărul. 

Şi au încercat să-i primească pe cei răi şi să-i 
îndrume cu blândeţe. 

Dacă stai cu blândeţe să discuţi chestiunea, că poate 
şi celălalt are dreptate cumva, poate are dreptul, dar 
înţelege greşit această dreptate, şi acum, dacă el are 
răbdare, tu din partea astalaltă, care vezi adevărul, îl 
sfătuieşti cu îndelungă răbdare până când se convinge 
care-i adevărul. 

Uneori, atunci când unii ortodocşi se întâlnesc cu 
neortodocşii, cu ereticii, îi iau cu duritate, fără dragoste: 
„Măi, că voi faceţi aşa, că nu ştiu cum, că nu ştiu ce... ", 
şi nu-i câştigi, îi îndepărtezi de adevăr. Ba chiar între 
părinţii ortodocşi, dacă e vreunul care are o idee greşită, 
sunt unii care sunt gata să spună: „ Uite, ăla e eretic, e 
aşa, aşa!", dar fără a încerca o discuţie în duhul 
blândeţii. Sunt gata să arunce cu piatra, şi atunci pe 
celălalt îl pierzi, nu-l mai câştigi. 

II pierzi, şi de-acuma se face o ruptură mai mare. 
Uite cum s-a amestecat vrăjmaşul, că cei pe calendar vechi 
şi cei pe nou nu au nici o dragoste unii faţă de alţii, ba au 
urâciune. Ei fiind de acelaşi neam, fiind de aceeaşi 
credinţă, şi uite, au urâciune unii pe alţii. Asta e lucrarea 
vrăjmaşului, că Dumnezeu dragoste este. Dar dacă nu ai 
dragoste, şi ai urâciune, de-acuma te-ai dat de partea 
satanei. Mila lui Dumnezeu să fie cu noi, că noi suntem 
aşa cum suntem... Mila lui Dumnezeu... 

Privitor la problema misionarismului.... La noi în 
ţară nu prea există un duh misionar, adică nu putem 
spune că din România au plecat misionari la musulmani 
sau în cine ştie ce ţară necreştină... 

Numai catolicii şi grecii fac lucrul ăsta. 

Şi protestanţii. Ai noştri vor să facă misiune în ţară 



mai mult, că e nevoie. Se ocupă mai mult de pastoraţia 
turmei din staulul Bisericii. 

Dar nici în ţară nu prea fac misiune. De aceea e cel 
mai rău. 

Totuşi se mai face câte ceva. Dar se axează mai mult 
pe pastor aţie, nu pe misiune. 

Să faci misiune în ţară înseamnă să facă o 
propagandă titanică. Aici, grecii au patru-cinci posturi de 
radio, unde de dimineaţă până noaptea, şi toată noaptea, se 
vorbeşte despre naţiune şi ortodoxie. Vorbesc aşa nişte 
învăţături pe care nu le-am mai auzit în atâţia ani de zile. 

Şi la noi în ţară s-au făcut posturi de radio ortodoxe, 
ştiaţi? Sunt la Cluj, la Alba Iulia, la Iaşi... Se spune că şi 
Patriarhia ar vrea să facă unul, la Bucureşti. 

Acolo trebuia primul, la Bucureşti. Am auzit aşa, că 
s-ar fi spus că sunt atâtea posturi de radio, dar pentru 
ortodoxie şi naţionalitate nu-i nici unul, nu putem face. Că 
nu sunt oameni cu care să poată face un asemenea post de 
radio. Dar aici la greci au! Fel de fel de oameni, profesori 
universitari, arhierei, sau alţii, se duc şi vorbesc... 

Am putea să luăm şi noi modelul lor? La noi sunt 
trei posturi naţionale de radio, şi au emisiuni religioase. 
Sunt tineri care lucrează acolo. E bine? 

E cel mai bun lucru! 

Dar dacă unii dintre ei nu vor să rămână în lume, 
să-şi mai bată capul cu această ocupaţie? 

Ori rămâi în lume, ori nu rămâi, dar te duci şi 
vorbeşti, şi te ascultă oamenii. 

Cineva s-a dus la mănăstire şi vrea să-şi facă un 
post de radio ortodox acolo, la mănăstire, cu călugării. La 
noi în ţară. Ce credeţi despre acest lucru? 

E bine! Şi aici la greci este aşa ceva, la o mănăstire. 
Am vizitat şi eu o mănăstire ca aceea cu vreo 
cincisprezece ani în urmă. Nu era mănăstire, dar era ca o 
mănăstire. Era o stareţă acolo şi împrejurul ei erau vreo 
cincisprezece-douăzeci de femei. Şi avea o grădină colosal 
de mare, multe hectare, cu toate bunătăţile în grădina 
aceea. Şi pe deal, pe munte, zidise o mănăstire mare, dar 
nu era terminată atunci când am fost eu. Şi am întrebat-o 
pe una din ele: „Ce-i cu voi, de ce sunteţi mirence?". Şi nu 
era bărbat să le-ajute la nimic. Aveau maşină, cu care 
cărau fel de fel de fructe, le duceau departe şi le vindeau 
acolo. Şi a venit maşina aceea cu care cărau fructele, şi era 
o femeie, sau o fată, care conducea maşina aceea. Şi 
maşina s-a defectat. Ei, şi femeia aceea n-a chemat pe 
nimeni, ea singură s-a băgat sub maşină, cu faţa în sus, şi a 
reparat-o. Şi am întrebat eu: „Ce-i cu voi?". Şi au zis: „Noi 
suntem toate mirence, dar venim şi ne cercăm, să vedem, 
ne putem face călugăriţe, ori nu? De aceea n-avem aici 
nici un bărbat care să lucreze la nimic, toate lucrările - 
agricultură, vie, livadă - le facem noi. Şi cercăm să vedem 
de ne putem face călugăriţe". 

Dar un post de televiziune ortodox ar fi rău sau nu? 
Chiar dacă e periculoasă dependenţa de televizor. 

Televiziunea e un lucru bun, dar să dai ceea ce e de folos. 

Poate ar fi bine să fie un post de televiziune ortodox, 
dar asta cere foarte mulţi bani. 

Eu am auzit că s-ar fi spus că nu se poate face, că nu 
sunt nici bani, nici oameni pentru asta. 

Asta e adevărat, costă foarte mult. E foarte greu să 
asiguri emisia, să organizezi timpul şi toate, e muncă 
foarte multă. Trebuie bani mulţi, trebuie oameni mulţi. Şi 
din ce-i plăteşti? Că posturile particulare de televiziune, 
care transmit toate porcăriile, scot bani, pentru că lumea 

se uită la porcăriile alea. Şi ei bagă reclame, şi reclamele 
se plătesc foarte bine. Dar când faci un post ortodox nu-ţi 
dă nimeni nici un leu. Şi atunci e foarte greu. 

Guvernul ar trebui să dea. 

Guvernului nu-i pasă de aşa ceva. 

Atunci Patriarhia. 

Patriarhia se descurcă cu banii cum poate. Guvernul 
a făcut acum al treilea post naţional de televiziune: 
„Cultural". Şi acolo sunt mai multe emisiuni religioase. 
Asta a putut să facă guvernul. Tot e un lucru bun. Dar 
făcând emisiunile astea, tot te risipeşti. Ai răsplată de la 
Dumnezeu pentru că le faci? 

Sigur că da. 

Părinte, dar să zicem că faci unele lucruri bune, 
după Dumnezeu. Totuşi, te risipeşti cu ele. Şi atunci simţi 
că parcă n-ai fi cu Dumnezeu, parcă n-ai fi în Dumnezeu, 
pentru că a venit risipirea. Şi atunci zici: „mai bine nu 
mai fac lucrul ăsta, chiar dacă e bun şi e după Dumnezeu, 
ci fac ceva care să nu mă mai risipească ". 

Dar de ce să te risipeşti, dacă sunt lucruri după 
Dumnezeu? 

Te risipeşti, că trebuie să umbli în toate părţile, să-l 
cauţi pe unul ca să-i iei un interviu, şi aşa mai departe, şi 
începi să te risipeşti. Nu stai tot timpul într-un loc, la 
linişte şi rugăciune. 

Asta trebuie să o judeci singur. Adică să ai dreapta 
socoteală, ca să nu te vatămi. Dacă într-o parte te foloseşti, 
şi-n cealaltă parte te vatămi, atunci munceşti zadarnic. 
Te-ai folosit într-o parte, dar când ai lucrat în cealaltă 
parte, ai risipit, şi atunci ai pierdut şi ceea ce ai lucrat 
duhovniceşte. Trebuie dreapta socoteală. 

Mulţi se angajează în lucruri bune, bineplăcute lui 
Dumnezeu, dar care îi risipesc, şi pierd lucrarea 
lăuntrică, sau pierd din puterea ei. 

Nu e bine. Trebuie dreapta socoteală, adică să te 
socoteşti: ce mă risipeşte şi ce mă foloseşte. Dar te înşeală 
de multe ori şi ispititorul, şi patimile tale. 

Dar trebuie să fii întărit duhovniceşte, să nu cazi. 

Sigur, asta e prima condiţie. 

Altfel, cazi rău. 

Ferească Dumnezeu! Dar tu încerci să-i îndrepţi pe 
alţii, să-i scoţi din întuneric la lumină... 

Cum trebuie să cugete cel care vrea să le vorbească 
celorlalţi despre Hristos? 

Spui aşa: sunt dator să vorbesc oamenilor care nu 
ştiu cum trebuie să meargă pe calea adevărului, cum 
trebuie să se osârduiască, să se nevoiască să meargă după 
Adevăr. Adevărul nu e altul decât Iisus Hristos, Adevărul 
este Biserica. Adevărul nu e altul. Zice: „ Veniţi la Mine 
toţi cei osteniţi, că nicăieri nu veţi afla odihnă, decât 
numai la Mine". Să ne osârduim să ne despătimim. Şi 
dacă avem duhovnici care ne sfătuiesc şi respectăm 
cuvintele lor - că harul Sfântului Duh prin gura lor a 
vorbit - cu asta agoniseşti smerita cugetare. Oricât de 
înţelept ai fi, dacă n-ai smerita cugetare, cazi. Că nu este 
altă primejdie mai mare pentru mântuirea omului decât 
înălţarea mintii... 

Ne vorbeşte părintele Iulian de la 
Prodromu 



Părinte, din discuţiile pe care le-aţi avut cu mirenii 
care v-au cercetat aici, la mănăstire, care credeţi că sunt 
principalele probleme cu care se confruntă familia 
creştină în ziua de azi? Şi care ar fi mijloacele de a face 
faţă acestor probleme? 

Prea multe nu prea ştiu. Sunt aici mulţi care-s veniţi 
din ţară, din România, muncitori care muncesc pe aici. 
Unii găsesc de lucru, unii găsesc chiar cu un preţ mai 
puţin... Şi din câte am auzit de la dânşii, problemele care 
sunt în ţară sunt sărăcia, beţia, or mai fi şi altele, poate, dar 
asta ştiu eu. 

Şi cum s-ar putea face faţă acestor probleme, cum ar 
putea fi depăşite? 

Ei, păi... beţia... prin a nu bea.... Ar fi cel mai bine. 
Eu nu pot, sau nu ştiu cum... Ar fi mai multe de vorbit. 
Sărăcia... zic şi mă gândesc că la sărăcie trebuie oarecum 
muncă... Şi la beţie, trebuie să vorbească cu preotul. Să se 
ducă la mărturisit, să se mărturisească, să primească un 
canon şi după asta, încet-încet, se poate lăsa şi de beţie. 

In unele sate se duceau la preot şi îi cereau să-i lege, 
sau puneau jurământ că un an nu beau, sau aşa ceva. E 
bine? 

Nu-i bine. Păi, el dacă are de băut, bea... Tocmai, îşi 
pune jurământ, şi apoi îl calcă şi... Totuşi, totuşi, să se 
abţină el. Să ia hotărâre. Să se gândească că îşi cheltuieşte 
şi banii, că, pentru a bea, îi trebuie bani, şi îşi nenoroceşte 
şi familia. Câte s-au auzit şi câte s-au întâmplat: îşi bate 
femeia acasă, copiii fug şi sunt speriaţi, şi, din beţie, câte 
nu s-au întâmplat... Aşa că, trebuie să se gândească şi el că 
e om, are minte, poate judeca. 

Un părinte mi-a spus că Sfântul Ioan Gură de Aur ar 
zice undeva că mulţi oameni s-au înecat pe mare, dar şi 
mai mulţi într-un biet pahar. 

Vă spun că nu-i vinovat vinul, că e pentru întărire. 
Iei un pahar, e pentru întărire, pentru un bătrân sau pentru 
oricine e obosit, un pahar, două, acolo. Dar e rea beţia, 
necumpătarea, asta e rea. 

Şi cu sărăcia? Cu sărăcia se confruntă din ce în ce 
mai mulţi oameni. Cum trebuie purtată crucea sărăciei? 

Hm... asta ar fi o cruce?! Bine spus, e o cruce, şi aşa 
este: trebuie să ducem o cruce a sărăciei. Dar mă gândesc: 
în vremurile din urmă, în comunism - spunea cineva - 
i-au învăţat pe oameni să fie leneşi şi să fure. Asta i-au 
învăţat comuniştii şi timpurile. Asta i-au învăţat. N-a mai 
avut el, omul, gospodăria lui, să muncească şi noaptea 
pentru copii sau ce-i trebuia. Gata, au trecut ca la normă, 
toate... când se întorceau de la lucru, mai furau de pe ici, 
de pe colo, s-au învăţat... Aşa a fost cu asta. Acum, nu mai 
ştiu cum e. 

Pentru că e sărăcie, lumea spune: „N-avem bani!", 
şi ajung la altă problemă a familiei, ori la divorţ, ori 
avorturi. 

Adică, ajung să nu aibă copii, spunând că nu-i pot creşte? 

Da, aşa. Mulţi români zic: „ cum să-l fac, când n-am 
cu ce să-l cresc, că acum n-o duc bine, că nu sunt 
pregătit", că una, că alta... 

Ei, nu-i creşte el, îi creşte Dumnezeu... Dacă doi 
tineri s-au luat în căsătorie, urmează o familie, să fie cu 
adevărat familie creştină. Atunci nu trebuie să facă 
avorturi, nu trebuie să mai recurgă la nimic. Nu te teme, 
că-i ţine Dumnezeu! 

Şi totuşi, se tem. Cineva avea un copil, îi venea şi al 
doilea, şi tot muritor de foame era. Şi duhovnicul îi zicea: 
„Nu-i nimic, fă-l şi pe al treilea, dacă vine!". Şi a trebuit 
el să se apuce mai mult de treabă, că totuşi, nu pică nimic 
din cer... Dumnezeu nu aleargă după tine dacă tu nu te 
osteneşti cât de cât. 

Ce ţi-am spus eu? Ca să ieşi din sărăcie, trebuie 
muncă. Pentru că - uite, înainte, când eram la şcoală, era 
cartea de Citire în care scria cum să goneşti sărăcia. Era un 
om sărac. Şi cumpără el, acolo, nişte lână, şi zice: „Dă-te, 
sărăcie, mai la o parte, ca să pun asta aici!". Şi pe urmă a 
mai adus ceva, şi iar: „Dă-te, sărăcie, mai la o parte, ca să 
pun asta acolo!". Şi a tot pus, de colo, de colo, până ce a 
gonit sărăcia din casă. Sărăcia prin muncă o goneşti, prin 
muncă cinstită. 

Unii n-au locuri de muncă sau spun că e prost 
plătită munca. Sunt munci pentru care trebuie să te 
pregăteşti mult înainte - de exemplu, să fii profesor - şi 
eşti foarte prost plătit, mai ales ca începător. De abia poţi 
cu banii puţini de la salariu să-ţi întreţii casa, să-ţi 
plăteşti chiria. 

M-am gândit, de asta atâta lume a venit pe aici, prin 
Sfântul Munte, prin Grecia, atâţia români: n-au cu ce trăi 

acasă. Fac aici o paranteză. Am găsit pe unii care 
munceau, aşa cum munceau, şi mai fumau. Şi spune: 
„Părinte, mai fumez, nu mă pot lăsa!". Măi, gândeşte-te, ai 
trei copii acasă, eşti om sărac, ai femeia bolnavă acasă. Tu 
trebuie să bagi bani acolo. Ce bucurie au când primesc un 
ban de aici. Şi tu-i dai pe foc? Periclitezi şi sănătatea ta. Iţi 
spun: „De-acuma, nu mai fuma! Să strângi banii şi să-i dai 
la copii, acasă". Şi pe urmă, cu chiu, cu vai, n-a mai fumat. 
Dar mai sunt unii care, oricum ar fi, mai fumează. 

Aici, în Grecia, e foarte răspândit fumatul. 

Da, dar ei au de unde. Pe aici e numai piatră. Ce să 
ne gândim, că ţara noastră toată e plină şi cu păduri, şi cu 
de toate. Aici e piatră, e sterp, sute de kilometri nu 
foloseşti nimic. 

Şi totuşi o duc mai bine ca noi. 

Da, dar acuma, să ne gândim aşa - m-au întrebat şi 
alţii: cum de e atâta sărăcie la noi, când avem o ţară atât de 
bogată. Şi am mai spus: totuşi e ceva pentru care 
Dumnezeu ne pedepseşte. Am fost o ţară creştină, şi totuşi 
s-au făcut multe omoruri, adică avorturi care s-au făcut, că 
s-a auzit că la noi, în România, s-au făcut cele mai multe 
avorturi. Ei, uciderile acestea strigă la Dumnezeu, pruncii 
strigă. 

Se miră lumea că nu plouă. Sau, când plouă, că 
plouă prea mult... 

Da... şi de asta ne bate Dumnezeu. Eu, bineînţeles, 
sunt aici, dar acolo, în ţară, ne bate Dumnezeu. 

Unii spun că viaţa de familie este o viaţă lipsită de 
trăire duhovnicească. Adică, având familie, griji, copii, 
soţie, nu poţi să înaintezi duhovniceşte, te risipeşti. Iar cei 

care vor să-I slujească lui Dumnezeu, trebuie să se 
călugărească. Sunteţi de acord cu această idee? 

Nu sunt de acord! Păi cum? Un creştin bun poate sa- 
şi ţină familia. începutul unui creştin bun este: când se 
duce la preot să se spovedească, se spovedeşte, în cele 
patru posturi de peste an să se împărtăşească. Măcar în 
cele patru posturi să se împărtăşească cu Sfintele Taine... 
Miercuri şi vineri să ţină post - afară de bolnavi, cei 
bolnavi greu, care au un regim - dar cei sănătoşi trebuie să 
ţină post, să se ducă la preot, şi atunci este un creştin bun. 
Asta una. Al doilea: rugându-se, îi ajută Dumnezeu. Ii 
ajută Dumnezeu să se descurce, chiar şi în familie. Că 
dacă n-ar fi ajutorul lui Dumnezeu, n-am face nimic, cum 
a spus Mântuitorul: „Fără Mine nu puteţi face nimic". 
Aşa şi aici: trebuie să se roage, că mila lui Dumnezeu... Şi 
tocmai, m-am gândit că nu vrea Dumnezeu să aibă prea 
mult, că atunci nu se mai gândesc la Dumnezeu. 

Un pelerin din Cipru spunea că, acolo, Comunitatea 
Europeană şi alţii bagă o grămadă de bani, şi lumea a 
început să se lipească cu inima de ei, şi se gândeşte numai 
la bogăţie, la case... 

Da, da, da... şi nu se mai gândeşte la Dumnezeu. 
Totuşi, sărăcia îl apropie pe om de Dumnezeu. 

Deci nu credeţi că viaţa de familie este o viaţă 
lipsită de trăire duhovnicească. Se poate trăi duhovniceşte 
şi în familie. 

Se poate, se poate! Păi, pentru ce sunt preoţi acolo? 
Ce rost are preotul? Omul să-1 întrebe pe preot despre ce 
are nevoie, să se ducă să se spovedească, să se sfătuiască, 
să întrebe ce să facă; se duce la biserică, dă un pomelnic şi 
preotul se roagă. 

Şi preoţii ar putea să ajute, să se ocupe şi de 
asistenţă socială... 

Bineînţeles că preotul are misiunile lui, preotul e un 
misionar acolo unde e. 

Unii oameni, ca să câştige mai mulţi bani, au două 
şi chiar trei servicii. Lucrează foarte mult, zece- 
doisprezece ore pe zi. Sau, ca să fie la o firmă care 
plăteşte bine, chiar vreo câteva sute de dolari, iarăşi 
trebuie să lucreze vreo zece ore pe zi. Şi când vin seara 
acasă, frânţi, zic că nu mai sunt în stare de rugăciune, mai 
mănâncă ceva şi se culcă, şi a doua zi o iau de la capăt. 

Nu mai poate să mai facă nimic, da, aşa-i... Unii vor 
să aibă prea mult, şi dacă ar găsi ceva, ar lucra şi noaptea, 
n-ar mai dormi... Şi asta nu-i bun, asta e o lipire prea mare 
de bogăţie. 

Mirenii, spre deosebire de călugări, nu depun votul 
ascultării. In ce măsură mirenii trebuie să facă ascultare 
de duhovnicii lor? 

Mai întâi trebuie să aibă „votul ascultării" de 
poruncile Domnului. Şi spune acolo: „Să iubeşti pe 
Domnul Dumnezeul tău din toată inima ta şi din tot 
sufletul tău şi din tot cugetul tău", şi a doua, „pe 
aproapele tău ca pe tine însuţi să-l iubeşti". Asta e prima 
poruncă, şi de asta atârnă toată Legea şi Proorocii. Să ne 
gândim la poruncile Domnului, la ce ne-a poruncit 
Dumnezeu să facem. Pe urmă, oricare creştin, orice-ar fi, 
chiar dacă munceşte, cum am spus, munceşte din greu, şi 
n-are timp să se roage, totuşi, când vine acasă, să zică 
măcar „Tatăl nostru", acolo, şi, ce să faci, măcar cu asta... 

Mulţi, fiind obosiţi, când vin acasă se uită la 
televizor fără să se gândească la faptul că ar putea face şi 
altceva. 

Ei, asta-i mai rău... 

Că sunt obosiţi şi zic: „hai să mă-ntind, ia să 
deschid acum şi televizorul". Şi văd un jurnal sau ceva 
care pare de folos. Dar după aia, ia să se mai uite şi la 
cine ştie ce... 

Uite ce-i, că-i vorba de televizor... La televizor or fi 
şi bune... 

Dar în general sunt filme sau emisiuni impregnate 
de patimi şi de idei păgâne... 

Da, da... or fi şi bune într-însele, dar să ştii un lucru: 
că diavolul nu poate să câştige pe om decât, printre cele 
bune, băgând rele; sau, prin cele rele, trebuie să le bage şi 
pe cele bune. Cu asta poate să câştige. Şi fiind lumea 
atrasă mai mult spre rău, aşa e... El vine obosit, şi parcă îi 
trec toate când vede acolo la televizor... 

// deconectează... 

Da... Dar dacă ar lua o carte de rugăciuni, să citească 
un paraclis, acolo, n-ar putea deloc. I-ar veni somnul. El, 
acuma, cât de obosit ar fi, curiozitatea asta îl aduce şi nu 
doarme, cât de obosit ar fi. Ei, ăsta e un lucru rău, pe care 
diavolul 1-a amestecat cu bine. Prin asta poate să-1 câştige 
pe om. 

Şi cum se poate contracara influenţa televizorului? 

Trebuie evitată, bineînţeles... Sunt obosit, sunt 
obosit, păi „televizorul" meu este să fac o rugăciune şi să 
mă culc. Dar când mă gândesc: duminica, sărbătoarea, cât 

timp liber are? Nu se roagă atunci! Dacă n-are o carte de 
rugăciuni în casă, trebuie să-şi procure, bineînţeles! 
Trebuie să aibă fiecare o carte de rugăciuni, să citească 
sărbătoarea. Decât să se ducă pe la altele, să-şi piardă ziua 
cine ştie pe unde, să citească, acolo, o rugăciune, să 
citească o carte, Vieţile sfinţilor, sau altele. înainte, 
bătrânii, pensionari chiar, la oraş, îşi luau o carte, seara, 
până târziu, luau Vieţile sfinţilor, erau cele mai frumoase 
Vieţile sfinţilor, şi citeau toată noaptea. Acuma nu mai este 
asta. Oamenii, chiar bătrâni fiind, pensionari sau ce-s, pun 
televizorul şi asta e! 

Dar unii zic că dacă nu eşti informat pierzi, pierzi 
totul. Dacă nu eşti informat la timp poţi să pierzi bani... 
este această nebunie, această obsesie a informaţiei în 
zilele noastre. Şi dacă nu te uiţi la televizorul care te 
informează cel mai mult... 

Asta e o nebunie. 

Cum recomandaţi să se informeze oamenii? Mai 
mult de la radio? Parcă radioul nu creează aşa o 
dependenţă. Sau din ziare. 

Mda... de la radio, şi din ziare... Da, informaţii. Dar 
omul trebuie să-şi caute plăcerea mai mult în rugăciune. 
Plăcerea rugăciunii, mai mult decât lucrurile. Dar uite. II 
atrage mai mult. Că a pus diavolul, el a ştiut, a pus 
amestecat binele cu răul. Că el a ştiut că pe om îl atrage 
răul. Aşa că, ce să facem? 

Şi atunci, e mai bine să nu se uite deloc? 

Dacă are ceva bun... Mai pun ei câte o casetă cu o 
predică, sau ceva bun, sau văd ceva... 

Mai poţi să vezi şi lucruri bune. 

Da, poţi să vezi, dar să eviţi ce e rău. Să eviţi ce e 
rău. Dar tocmai asta atrage. 

Despre votul ascultării aţi spus că pentru mireni e 
înţeles mai ales ca ascultare de Dumnezeu. Duhovnicul 
are dreptul să impună, ca în mănăstire, când spune: „faci 
aşa! " şi tu trebuie să faci? In lume e la fel, poate să 
impună, sau e mai degrabă un sfătuitor? 

Duhovnicul trebuie să ţină cont de toate, că el ştie ce 
familie are omul, numeroasă, câţi copii are, ce fel de om 
este, trebuie să ştie tot, să ştie ce rugăciune să-i dea 
fiecărui om, să ştie cu ce se ocupă, ca să poată chivernisi 
pe fiecare cum e mai bine, pe unul într-un fel, pe altul într- 
altfel, aşa-i duhovnicul. 

In mănăstire e aşa: „Părinte, binecuvântează să fac 
asta, sau asta ", dar în lume nu poţi să fii tot timpul cu 
duhovnicul. 

Nu, nu poţi fi tot timpul. Dar trebuie să te duci la 
preotul de acolo de unde eşti şi să-1 întrebi de orice. Că el 
trebuie să te primească. Ai un necaz, trebuie să te 
primească, că asta e misiunea lui. Trebuie să-ţi spună, să te 
înveţe. 

Unii încearcă în lume un soi de ascultare 
călugărească. Adică stau tot timpul în jurul duhovnicului 
şi fac ce le cere acesta, cât mai amănunţit. E un lucru bun 
sau nu? Sau exagerează? 

Asta în lume? 

Da, în lume. Un mirean, căsătorit sau nu, încearcă 
să aibă o astfel de legătură, aproape călugărească, cu 
duhovnicul său. 

Crezi că preotul de acolo are timp să stea aşa? El îi 
spune: „vii la ora cutare şi te spovedeşti", îţi spui 
necazurile şi ai plecat, nu? Acolo în familie trebuie lucrul 
ăsta. Va să zică, copiii trebuie să asculte de părinţi, 
bărbatul cu femeia să se înţeleagă amândoi să facă ceva, 
dacă fac ceva bun, să se înţeleagă în privinţa asta... 

Ascultarea unuia faţă de altul. 

Da, da. 

Cum se poate duce o viaţă de sfinţenie în lume, unde 
sunt ispite la tot pasul? 

De sfinţenie... Tot aşa, să fie cât mai aproape de 
spovedanie, de preot, să se spovedească şi să se 
împărtăşească, şi atunci se apropie de Dumnezeu, se 
apropie de sfinţenie. Să crească copiii în frica lui 
Dumnezeu, să-i oprească să facă lucruri rele. 

Dar Dumnezeu ne-a dat porunca: „Fiţi sfinţi, 
precum şi Tatăl vostru din ceruri sfânt este". Când un 
mirean se gândeşte la viaţa de mănăstire, îşi dă seama că 
acolo sunt toate condiţiile prielnice ca să devină sfânt. 
Dar pentru ca un om din lume, cu familie, să devină sfânt, 
cefei de viaţă ar trebui să ducă? 

Să aibă viaţă curată. Să ai o viaţă aproape de 
Dumnezeu. Că, având o viaţă aproape de Dumnezeu, 
trebuie să cauţi, oricând, mai întâi să faci fapte bune. Orice 
ţi-ar face cineva, trebuie să mai înghiţi, adică să mai rabzi. 
Dacă ţi-ar face ceva, mai închizi ochii şi mai laşi. Chiar 
dacă e o nedreptate, îţi face cineva o nedreptate, lasă că 
Dumnezeu o să-ţi dea, mai rabdă. Asta e o faptă bună pe 
care trebuie s-o facă cineva. Asta e ca să ajuţi pe cineva. Şi 
pe urmă, rugându-te. Rugându-te cum poţi. Nu poţi să 
citeşti atâta, dar zi: „Doamne Iisuse Hristoase, Fiul lui 

Dumnezeu, miluieşte-mă pe mine, păcătosul", o rugăciune 
scurtă. Sau, dacă ştii, „Prea Sfântă Născătoare de 
Dumnezeu", este o rugăciune a Maicii Domnului, foarte 
frumoasă, ca asta care se cântă la privegheri: „Născătoare 
de Dumnezeu Fecioară, bucură-te, ceea ce eşti plină de 
har, Mărie, Domnul este cu tine. Binecuvântată eşti tu 
între femei şi binecuvântat este rodul pântecelui tău, că ai 
născut pe Mântuitorul sufletelor noastre." Ei, asta poate o 
fi mai lungă, dar asta, o parte dintr-însa, s-a mai înmulţit, 
bineînţeles, la biserică, dar e adusă din cer, de înger, 
îngerul Gavriil i-a adus-o Născătoarei de Dumnezeu: 
„Bucură-te, ceea ce eşti plină de har, Mărie, Domnul este 
cu tine." Aşa i-a spus. 

Unii duhovnici dau canon ucenicilor lor din lume să 
înveţe rugăciuni pe de rost: paraclisul Maicii Domnului, 
acatiste, psalmi, rugăciuni de seară, de dimineaţă... Chiar 
pe drum, cât merg până la servici, să zică din ele cât pot. 

Da, asta e bun. Să zică cât pot. Dar o rugăciune 
lungă nu pot să zică, decât una mai scurtă, să se lipească 
de inimă, de minte. Măcar să zică: „Doamne, ajută-mă! 
Doamne, fereşte-mă de rău! Ajută-mă, Doamne, astăzi, şi 
fereşte-mă să fac păcate, să nu greşesc înaintea Ta..." Tot 
rugăciune e şi aceea. Şi măcar asta să zică. 

Există tot felul de ispite, mai ales prin oraşe sunt 
foarte multe imagini care îndeamnă la păcat, şi care îţi 
pătrund prin ochi în inimă, în minte. Cum să te fereşti? Să 
stai cu ochii în jos tot timpul? 

L-a trimis stareţul pe ucenicul lui la Alexandria. Şi i- 
a spus: „Du-te până la Arhiepiscop şi să-mi aduci asta", 
sau „Dă-i plicul ăsta". Şi el, când a venit înapoi, l-a 
întrebat: „Ce-ai văzut acolo?" „N-am văzut pe nimeni 
decât pe Arhiepiscop." „Cum, n-ai văzut nici un om, nici o 

vietate?" „N-am văzut nimic." Ei, acum nu zicem aşa, dar, 
oricum ar fi, măcar să-ţi păzeşti ochii, să ai rugăciunea în 
minte: „Doamne, păzeşte-mă!" şi, cu rugăciunea, te 
păzeşte Dumnezeu. 

In ziua de astăzi au crescut neînţelegerile dintre 
tineri şi vârstnici, s-a amplificat această ceartă între 
generaţii. înainte vârstnicii spuneau: „Nu mai sunteţi ca 
pe vremuri, nu mai aveţi credinţă..." Acum s-a ajuns la 
situaţia paradoxală ca unii tineri să fie mai apropiaţi de 
Biserică decât părinţii lor care au trăit în vremea 
comuniştilor. Pe de altă parte, libertatea în mediile 
tinereşti este înţeleasă ca o revoltă faţă de tot ceea ce 
înseamnă educaţie - adică să te dădăcească acolo, să-ţi 
zică: „fă aşa, aşa e bine, astea-s valorile societăţii". 
Tinerilor nu le place să le bagi în faţă fel defel de valori 
ale societăţii, ei vor să fie liberi. Revoltă, asta înţeleg ei 
prin libertate. 

Libertate! Bineînţeles că libertatea, cum vrea să o 
înţeleagă lumea, o spune aici, la I Petru 2, 16. Asta-i 
libertatea. Dar acum tinerii, copiii, zic că e dreptul omului, 
adică sunt liberi ca să nu mai fie dojeniţi de tată când fac 
ceva rău, să nu-i mai tragă cu varga, cum zice Sfântul Ioan 
Gură de Aur, va să zică să nu-1 mai certe, să-1 lase în voia 
lui să facă toate păcatele. Aşa, ca părinte, trebuie să-1 ţii 
din scurt, să nu-i dai voie să facă orice. Şi atunci el se 
răzbună şi zice: „nu, eu sunt liber!". 

Dar cum pot evita părinţii tensiunile dintre ei şi 
copii? In Apus deja se pune problema că un părinte n-are 
voie să-şi lovească copilul, că poate să piardă dreptul de 
a-i mai fi părinte. Se consideră că este vremea dialogului, 
că ar trebui ca părintele mai mult să îl sfătuiască pe copil, 
nu să îl oblige sau să îl forţeze. 

104 



Părintele trebuie să aibă o înţelepciune mare ca să-şi 
poată apropia copilul. Dacă vede că nu şi nu, atunci să 
întrebuinţeze o cale mai aspră. Dar cu puţină dragoste îl 
poate atrage, că părintele îşi vede copilul, îl vede cu toate 
lipsurile lui. El ştie cum să-1 atragă, ce să-i spună. Dacă 
vede că nu merge cu dragoste, atunci cu asprime. 

Cam până la ce vârstă pot să fie „altoiţi", loviţi, 
copiii mai mici? Sau poate că e mai bine să nu-l loveşti? 

Trebuie învăţat de mic, să vadă de la părinţi ceva. 
Dacă părinţii au ceva neajunsuri, copilul îndată vede lucrul 
ăsta. De mic trebuie învăţat: „asta se poate, asta nu se 
poate". Aşa să crească el, în mediul ăsta, aşa, ca să fie 
drept, să nu fure, să nu se-atingă de ce nu-i al lui. Şi când e 
nevoie trebuie să-1 pedepsească dacă nu ascultă. Şi încă 
una: trebuie să se mai roage lui Dumnezeu, ca Dumnezeu 
să le poată îndrepta paşii copiilor lor. 

Un părinte din Grecia, părintele Epifanie de la 
Atena, zicea într-o carte: „să vorbeşti mai mult lui 
Dumnezeu despre copiii tăi, decât copiilor tăi despre 
Dumnezeu". Adică îi îndemna pe părinţi să stăruie în 
rugăciune. 

Da, ca să te rogi lui Dumnezeu să le poată îndrepta 
paşii copiilor, bineînţeles, ca să fie copiii cuminţi, aşa e. 

Dar uneori, pedepsindu-şi sau bătându-şi copiii, ţi se 
poate stârni patima mâniei. Dă în el, şi poate dă prea tare. 

Trebuie dreapta socoteală. Că tu simţi, că e copilul 
tău, şi-i simţi toate manifestările lui. Aşa trebuie să te 
porţi. Când e vorba de mustrare, mustrare; când nu, să-1 
mângâi. Aşa trebuie să-i creşti, cu mare înţelepciune. Că 
se poate să bagi în copil o frică, şi frica asta e o boală. Ii 
bagi o frică de mic - s-a întâmplat de multe ori asta. 

Trebuie cu mare înţelepciune să creşti copiii. 

Da, era un caz în care copilul, când îl vedea pe tatăl 
său, aproape făcea pe el de frică, dacă nu chiar făcea. 

Da, au fost cazuri, unii s-au spânzurat, au sărit de la 
etaj, şi au murit copiii... din cauza tatălui, că era prea aspru. 

Ce sfaturi daţi părinţilor ai căror copii au luat-o pe 
drumuri greşite? Sunt mulţi părinţi, mai apropiaţi sau nu 
de Biserică, care toţi suferă de faptul că nu-i ascultă copii 
care sunt deschişi faţă de curentele astea de acum, de la 
discotecă până la cine ştie ce păcate grozave, a apărut 
acum în România această plagă din Apus, a drogurilor, 
care-i duce până la moarte pe unii dintre ei, mai ales pe 
adolescenţi. 

Mai întâi trebuie să se gândească părinţii la cum i-au 
crescut ei înşişi. Cum i-au crescut pe copii. Nu cumva au 
făcut numai voia lor, sau i-au lăsat să crească şi nu i-au 
mustrat când au văzut că fac vreun lucru rău. Să se 
gândească mai întâi că poate nu i-au crescut în frica lui 
Dumnezeu. Al doilea, trebuie să se gândească să se roage 
mai mult pentru dânşii. Tot aşa, trebuie toate, toate, toate 
aduse la Dumnezeu. Numai El poate. Că spune aşa: „ ce nu 
e cu putinţă la oameni, e cu putinţă la Dumnezeu ". Aşa 
spune. In trei locuri găseşti în Scriptură: la Matei, Marcu şi 
Luca. „Ce nu e cu putinţă la oameni, e cu putinţă la 
Dumnezeu ". Adică ce nu se poate, când omul nu poate să 
facă nimic, la Dumnezeu, se poate. 

Cum a fost cazul Fericitului Augustin. Mama lui a 
plâns ani de zile după el, că trăia şi în desfrău şi în 
păgănism. Şi totuşi, până la urmă a avut o schimbare 
radicală. 

Dacă e o mamă bună, poate să aibă un fiu bun. 

Se poate observa că acei copiii care au ajuns să aibă 
probleme le au mai ales din două motive care ţin de 
relaţia lor cu părinţii. Una: copiii de bani gata, cu bani 
prea mulţi daţi copiilor care nu au fost învăţaţi cu 
modestia, cu sărăcia, să-şi câştige singuri, cât se poate, 
sau să se întindă cât le este plapuma, şi-n tot cazul, să nu 
ducă o viaţă de asta... Având mulţi bani, uită de 
Dumnezeu, duc o viaţă opulentă, îşi permit orice. 

De bani gata! 

Şi a doua problemă, copiii care simt că nu sunt iubiţi 
de părinţi, care iarăşi încep să ducă o viaţă teribilă, 
pentru că în familia lor nu îşi găsesc liniştea. Şi atunci 
încearcă să şi-o găsească în afară. 

De asta părinţii trebuie să fie foarte înţelepţi cu 
copiii, cum să-i crească. Cum îi cresc, aşa îi vor avea, şi 
când vor muri ei, i-or pomeni după ce-or muri, se vor 
bucura de dânşii. Cum îi vor creşte. 

De multe ori părinţii transmit propriile lor patimi 
copiilor. 

Asta e cel mai rău. 

Acum, altă problemă. Nu rareori, copii proveniţi din 
familii necredincioase se apropie de Dumnezeu. Pe lângă 
problema copiilor necredincioşi, există şi problema 
inversă: copii care s-au convertit, unii chiar vor să 
meargă în mănăstire, şi au probleme cu părinţii care nu 
prea cred în Dumnezeu, şi aşa mai departe. Şi părinţii nu-i 
înţeleg, îi mustră pentru faptul că duc o viaţă 
cuviincioasă. S-a ajuns până acolo încât există părinţi 
care îi duc pe copii la case de toleranţă, le fac cadou 
femei, că au împlinit o anumită vârstă. Sau se ţin de capul 
lor: „De ce vrei la mănăstire? Insoară-te, că-ţi dau eu nu 

ştiu ce... " Sau îi întreabă: „De ce mergi la biserică şi nu 
la discotecă? ". Sunt părinţi de felul ăsta. 

Ei, păi la asta... Când vede că e greu să facă un lucru 
bun, nu mai trebuie să mai asculte, bineînţeles, de părinţi. 
Că dacă părinţii îi duc pe copii în prăpastie, atunci copiii 
nu trebuie să mai asculte. El trebuie să ia o cale de acuma, 
o cale ori de mănăstire, ori de familie. 

Se potriveşte aici cuvântul acela al Scripturii: „e 
mai bine a asculta de Dumnezeu decât de oameni" 
(Faptele Ap. 5, 29). 

Cum spunea Sfântul Apostol: ce e mai bine, să 
ascultăm de voi sau de Dumnezeu? Că spuneau fariseii, 
iudeii: „Să nu mai spuneţi cuvântul Nazarineanului, să nu 
mai vorbiţi despre dânsul..." Şi atunci, cum e bine: să 
asculţi de oameni sau de Dumnezeu? 

Dar tinerii, cum pot să îşi apropie părinţii de Biserică? 

Păi, cum... Mai găsesc bătrâni, dacă au bunici. Că 
bunicii întotdeauna au fost mai credincioşi. Prin bunici, să 
vorbească părinţilor. Direct nu pot să discute, gură la gură, 
că pe copil nu-1 ascultă. Dar prin bătrâni... 

Părintele când îl vede pe copil spune: „ ce, vii să-mi 
dai mie sfaturi? ". 

Da, trebuie să apeleze la bătrâni, ca să-1 ajute. „Că 
uite, măi, copilul tău, uite aşa, aşa, nu eşti bucuros?". Şi 
ascultă de un bătrân. Şi numai asta poate să facă. 

Dar numai atâta?! Şi o rugăciune, şi toate celelalte 
pe care le-aţi spus că trebuie să le facă părinţii pentru 
copiii lor ar putea să le facă şi copiii cu părinţii lor care 
sunt departe de Dumnezeu. Şi cu sfaturi. Să le spună: 

„uite de ce cred aşa, de ce fac aşa, nu te supăra, tată, nu 
te supăra, mamă... " 

„Nu te supăra, tată, aşa mi-a spus preotul!" 



Da, dar părintele poate zice: „A, popa ăla care te 
învaţă şi-ţi face!". Câte cazuri de acest fel nu există... II 
sunau pe preot acasă: „Ce- ai făcut, dom' le, mi- ai distrus 
copilul! Nu ţi-e ruşine, ticălosule! Te dau la patriarh!". 
Odată erau nişte copii care, în loc să se joace pe maidan, 
veneau la biserică. Şi a venit tatăl, cu o falcă-n cer şi una- 
n pământ, şi l-a certat pe preot: „ Ce faci aici?Las ' că ştiu 
eu, îţi baţi joc de copiii mei! O să te reclam la patriarh!". 

De asta am spus: bătrânii! Că de un bătrân ascultă. 
Un bătrân, oricare ar fi: „măi, uite ce e, faceţi şi voi, ..." 
Şi ştie un bătrân ce trebuie, ca să-i poată aduce pe ei. 

Unii părinţi, când văd că copiii lor se apropie de 
Dumnezeu, mai rău se supără. Zic: „Cefei de Dumnezeu 
eşti, că m-ai lăsat şi fără copil?". Dacă pleacă la 
mănăstire, şi mai e şi singurul copil, părintele e disperat, 
zice: „Ia uite, mi-a luat lumina ochilor". 

Dacă părinţii sunt necredincioşi, nu se duc la 
biserică, nu se duc la preot, tare-i greu. De-acum e nevoie 
ca alţii să se roage pentru dânşii. 

Aşa... Oamenii au parte de multe necazuri în viaţă. 
Şi-n loc ca prin ele să se apropie de Dumnezeu, mai mult 
se îndepărtează, ajungând chiar să II hulească. In cefei ar 
trebui să primească oamenii necazurile? 

Tare-i greu cu asta. De mare înţelepciune este nevoie 
la lucrul acesta. 

Vorbiţi-ne un pic despre teologia necazurilor, despre 
necazuri, despre cum ar trebui să se raporteze oamenii la 
necazuri. Pentru ce sunt date necazurile de Dumnezeu? 
Spre îndreptare? Uneori oamenilor li se pare că 
Dumnezeu e rău, că vrea să îi chinuiască. 

Când vin necazurile, omul trebuie să se gândească: 
oare eu cum am fost în faţa lui Dumnezeu? N-am greşit 
deloc? Sunt curat în faţa lui Dumnezeu? Că fiecare, în faţa 
lui Dumnezeu, ştie câte păcate a făcut, şi câte i-a răbdat 
Dumnezeu... Va să zică, mi-a dat Dumnezeu necazurile 
astea pentru păcatele mele. David a fost împărat, şi era 
împăratul lui Israel, cel mai mare împărat - că credinţa cea 
mai mare era a poporului Israel, restul erau păgâni - şi o 
împărăţie atât de mare, a lui David! Când 1-a izgonit 
Abesalom de acasă, şi i-a luat ţiitoarele, şi a făcut atâtea 
blestemăţii, şi 1-a fugărit din casă, el s-a dus cu suita lui, 
cu un grup care mai era pe lângă dânsul, a fugit de-acasă, 
că 1-a urmărit Abesalom, să-1 omoare. Şi când se urca sus, 
la Ierusalim, de jos, de la Ghets imani, este un drum care 
apucă sus, pe Muntele Măslinilor, şi pe-acolo trecea David 
cu suita lui. Şi Şimei, un nemernic, a azvârlit cu pietre 
într-însul, ţipând: „De-acuma nu mai eşti rege, de-acuma 
te fugăresc toţi... " Şi-atunci, unul din suita lui David a zis: 
„împărate, dă-mi voie să-i iau capul, fiindcă te 
ocărăştel". Şi David a răspuns: „Să nu-i faceţi nimic, 
pentru că Dumnezeu i-a poruncit aşa, pentru păcatele 
mele" . A avut şi el, cum se spune, păcatele lui. „Pentru 
păcatele mele sunt izgonit. Lăsaţi-l în pace, nu-i faceţi 
nimic. I-a poruncit Dumnezeu... " 

Dumnezeu a vorbit prin gura lui Şimei. 

Aşa trebuie să gândim şi noi: pentru păcatele mele 
mi-a venit necazul ăsta şi trebuie să-1 rabd. Şi Dumnezeu 

m-o ierta. 

Da, dar oamenii care nu prea merg nici pe la 
biserică spun: „Dumnezeu nu ştiu ce are cu mine, că eu n- 
am făcut nici un păcat, n-am omorât pe nimeni". Cineva 
ţinea odată o teorie cum că n-a omorât pe nimeni, că n- 
a stricat nici o fecioară, şi atâta! 

Păi numai astea-s păcate? 

Poate că dacă tot se agăţa atâta de ele, probabil 
sunt singurele două pe care nu le-a făcuţi 

Trebuie să se gândească omul, în viaţa lui, câte n-a 
greşit. Dacă noi şi numai cu gândul ne-am gândit ceva rău 
în faţa lui Dumnezeu, am gândit c-am să-i fac ceva rău 
cuiva, sau m-am gândit să-i fur ceva, ei, asta e un păcat, un 
păcat mare! Cum spune: „orice nedreptate este păcat" . 
Asta la Epistola 1 Ioan, 5 cu 17. 

Din ce în ce tot mai multe familii se destramă. Şi în 
lumea întreagă, şi-a venit din lumea întreagă şi la noi 
această plagă a divorţurilor. Motivele sunt foarte variate. 
Care credeţi că ar fi totuşi motivele divorţurilor? Şi ce 
s-ar putea face? 

Eu cred că... de prima dată... să-ncepem de prima 
dată. Până la cununie, nu s-au dus la preot să se 
spovedească, să se-mpărtăşească. Când a vorbit cu fata, 
când au vorbit doi tineri, ... astea-s păcate pe care le-au 
făcut până la cununie. După cununia legitimă, el s-a 
format, de-acum are familia lui, are femeia lui, gata, nu 
mai e păcat. Dar atunci e păcat. Sunt păcate, şi-i cunună 
preotul aşa, nemărturisiţi, neîmpărtăşiţi - ar trebui să se- 
mpărtăşească cu Sfintele Taine, că aşa trebuie să spună 
preotul, dar... aşa era înainte, acum... mai greu. 

S-a pierdut lucrul acesta. Prin unele părţi din Ardeal 
se mai ţine, dar în alte zone ale ţării s-a pierdut obiceiul 
de a spovedi şi de a împărtăşi cei doi viitori miri. In 
vechime, Sfânta Cununie se făcea chiar în cadrul 
Liturghiei. 

Da, da... Şi se împărtăşeau, şi de-atunci formau o 
familie adevărat creştină. Dar acum? Au făcut păcate peste 
păcate înainte de cununie. Cum să mai fie familia aceea? 
Divorţează, se destramă... 

Probabil că ţine şi de relaţia dintre cei doi, ceva nu 
merge... Uneori mai sunt şi părinţii unuia dintre soţi care 
„ ajută " să aibă loc divorţul. 

Mai este şi un lucru: că înainte de a se căsători doi 
tineri, trebuie să se roage şi unul şi altul, să se roage lui 
Dumnezeu; el - să-i dea o soţie bună şi ea să-i dea un soţ 
bun, să nu bea, să n-o bată. El - să nu fie destrăbălată. 
Trebuie să se roage amândoi. Trebuie să se ducă la preot, 
să-i înveţe el, dar trebuie să se ţină şi de biserică, să se 
spovedească înainte şi el şi ea. Şi să se roage la Dumnezeu 
mai înainte de a se cununa. 

Mulţi tineri nu ştiu ce implică şi cum este căsătoria, 
cum să se comporte cu celălalt, cum să facă să fie de-un 
gând împreună. Că vin încet-încet ispitele, sărăcia, şi 
necazurile, şi ajung să se despartă. Mai e problema 
părinţilor, părinţii zic uneori că e mai bine ca tinerii să se 
despartă... Sunt multe probleme de genul acesta. 

Dar ei nu ştiu pentru ce s-au luat amândoi, pentru ce 
s-au căsătorit? S-au luat pentru a munci împreună, a face 
copii, să fie o familie de creştini buni, şi pentru copii. 

Ar trebui să se căsătorească gândindu-se că familia 
le va fi calea mântuirii. 

Bineînţeles că dacă e o familie creştină se mântuiesc 
amândoi... Dar vreau să spun: pentru naştere de copii, 
pentru asta! Nu-i că: „Mă iubeşte şi-1 iubesc!" şi atât, 
pentru pofte! Pentru asta se fac toate avorturile. Şi 
cuvântul pe care 1-a lăsat Mântuitorul: „Creşteţi şi vă 
înmulţiţi!"... 

De multe ori, certurile pornesc de la creşterea 
copiilor, că zic că sunt prea mulţi, şi nu au bani să îi 
crească şi cad în deznădejde. Şi mai e şi o altă problemă: 
unii părinţi nu au copii şi suferă mult din această pricină. 
Ce pot face? 

Unii-i omoară şi unii nu-i au... Să înfieze copii de la 
cei care n-au nevoie de dânşii. Să-i cumpere. Cum 
cumpără străinii de la noi din ţară şi-i duc în altă parte, aşa 
să cumpere şi ei. 

Dar multe femei se simt neîmplinite dacă nu au 
copii, ar vrea să aibă propriul lor copil. 

Ca să ajungă să aibă copii să se roage la Dumnezeu, 
începând de la Avraam: Sara n-a avut copii. Şi s-a rugat 
lui Dumnezeu. Şi a venit Sfânta Treime, când a venit la 
stejarul lui Mamvri. Şi i-a zis: „La anul, pe vremea asta, 
vei avea copil". Şi Sara încă a râs, că zice: „Sunt de 
nouăzeci de ani, să am copil la vârsta asta?". Şi 
Dumnezeu, Sfânta Treime - că au venit trei îngeri acolo - 
a întrebat: „De ce ai râs?". „N-am râs!". „Ba ai râs. Nu 
crezi cuvântul lui Dumnezeu?". Şi i-a dat Dumnezeu 
copii, la vârsta aceea. Pe urmă, Iacov cu Rahila n-au avut 
copii, şi le-a dat Dumnezeu copii. Isaac, iarăşi. 

Toţi copiii aceştia născuţi cu multă rugăciune din 
partea părinţilor au şi aduc şi mari bucurii. Şi în zilele 
noastre cei care îşi doresc cu dinadinsul copii şi fac multă 

rugăciune, până la urmă Dumnezeu le dăruieşte şi au, tot 
aşa, multe bucurii de la copiii aceia. Copiii sunt evlavioşi, 
luminaţi, sunt oameni de toată isprava. 

De-aia, că-i pe rugăciune! 

Ei devin rod nu numai al unirii trupeşti, ci şi al 
rugăciunii. 

Al rugăciunii, da... Ca Ioachim şi Ana, care au 
născut pe Maica Domnului... 

... şi Zaharia şi Elisabeta... 

Şi mama proorocului Samuil, şi câţi încă... Da, aşa a fost. 

Cred că acesta e un cuvânt de încurajare pentru 
mamele care îşi doresc mult copii, pentru că acesta e 
lucru binecuvântat de Dumnezeu şi până la urmă 
Dumnezeu le poate da pe măsura credinţei şi a dorinţei 
lor bune. 

Da, să se roage, să se roage ca să aibă copii. 

Viaţa de familie este o viaţă plină de probleme, 
timpul soţilor fiind de obicei rezervat treburilor casnice. 
Că te duci la muncă, dar când te întorci, trebuie să le faci 
şi pe cele din casă, să-ţi creşti copilul, să mai stai să te 
joci un pic cu ei, când sunt mici, să stai de vorbă cu el, cu 
lecţiile, cu poveştile, cu gătitul, cu cumpărăturile. Şi aşa, 
nu prea rămâne timp pentru rugăciune. Ce este de făcut, 
să se renunţe la rugăciune sau să se renunţe la treburile 
casei? 

Rugăciunea? Bineînţeles, n-ai să stai ore întregi la 
rugăciune. Când ai timp - de sărbătoare - poţi să citeşti 
paraclise, sau aşa... Să nu pierzi timpul cu lucruri deşarte, 
cu televizor şi cu altele. Poţi să faci rugăciunea. Dar o 

rugăciune scurtă o poţi face şi când te duci la lucru: 
„Doamne, ajută-mă, Doamne..." sau: „Doamne Iisuse 
Hristoase, Fiul lui Dumnezeu, miluieşte-mă pe mine, 
păcătosul!". Dacă te-ai obişnuit să-ţi faci rugăciunea o 
dată cu răsuflarea, te rogi oricând. O rugăciune scurtă, şi te 
rogi! Chiar lucrând ceva, ocupaţia pe care o ai, sau când 
găteşti. Mai stai pe un scaun, şi zici „Doamne, Iisuse..." 
acolo... 



Dar nu toţi oamenii simt atâta folos, rugăndu-se pe 
apucate. Mai ales la începătorii, cum spune undeva 
Sfântul Grigorie Palama, că începătorul este foarte 
condiţionat de timp şi loc. Adică el trebuie să stea cumva 
să se roage, să se retragă undeva, iar când ajunge mai 
desăvârşit, se face întregul pământ biserică. 

Asta e pentru a începe să se altoiască în inimă 
rugăciunea asta - „Doamne, Iisuse...". Că dacă se altoieşte 
aici, atunci, vorbind cu cineva, rugăciunea merge. Dacă 
faci un bine, sau te gândeşti să faci un bine; dacă vorbeşti 
ceva de folos - e o rugăciune. Să nu crezi că nu e 
rugăciune acolo. „ Unde sunt doi sau trei adunaţi în 
numele Meu, acolo sunt şi Eu", spune Mântuitorul. Aşa 
că, dacă sunt doi, vorbind duhovniceşte, ceva din Scriptură 
sau aşa, e şi Dumnezeu acolo, în mijlocul lor. Şi e 
rugăciune. Aceea nu-i rugăciune? După ce ai plecat de- 
acolo, de-acuma fâ-ţi o rugăciune: „Doamne, Iisuse..." sau 
altceva, şi e rugăciune asta. Să nu crezi că nu-i rugăciune. 
Şi spune chiar în Pateric: „nu-i rugăciune numai când se 
roagă, rugăciunea este când te rogi permanent". Şi spune 
Sfântul Apostol Pavel, la Tesaloniceni 5 cu 17, spune aşa: 
„Rugaţi-vă neîncetat". Aşa spune el. Toată lumea se 
roagă, nu spune numai pentru călugări, ci pentru oricine: 

„Rugaţi-vă neîncetat". Şi acuma, gândeşte-te: cum să mă 
rog neîncetat? O rugăciune cât de scurtă: „Doamne, ajută- 
mă, Doamne", sau, dacă ai un necaz, a venit necazul peste 
tine: „Ajută-mă, Doamne, fă cum faci..." , şi roagă-te. Şi 
atunci te gândeşti. E scris acolo: „Bate şi ţi se va 
deschide". 

Dar rugăciunea nu e şi o stare de suflet? Că zice: 
„Bucuraţi-vă pururea, rugaţi-vă neîncetat... " Trebuie să 
fie şi o stare duhovnicească... Poate nu poţi să spui 
totdeauna o rugăciune. Poate că atunci când ai ceva mult 
prea complicat de făcut şi nu poate să-ţi fie mintea la 
rugăciune, e bine să ai măcar o stare de bucurie în 
Dumnezeu. Bucuria asta de a fi cu El. 

Uite ce e, îţi spun un lucru: Dacă te-ai ruga când 
plângi, ori când ai avea necazuri, eu cred că mai mult îţi 
primeşte Dumnezeu rugăciunea aceasta, în genunchi stând 
şi plângând, cu lacrimi, spunând: „Doamne, nu mai pot, nu 
mai pot, ajută-mă, ştiu că Tu poţi, că eşti Dumnezeu, 
poţi!". Ce crezi că n-ar veni ajutorul? Ar veni. Sfânta 
Măria Egipteanca, când era în pustia Iordanului şi veneau 
necazurile şi ispitele peste dânsa, cădea la rugăciune în 
genunchi şi nu se scula de acolo până ce nu venea harul lui 
Dumnezeu. Că poţi să stai acolo şi-o noapte, şi-o zi, sau 
două zile, acolo jos, la rugăciune. Şi-n necaz, şi-n bucurie. 
Dar eu cred că cel mai mult s-a rugat în necaz, plângând. 
Ce mare este rugăciunea cu lacrimi! Cea mai mare 
rugăciune este rugăciunea cu lacrimi, din inimă. 

Despre nevoinţă, Sfântul Ioan Scărarul spunea că îţi 
zdrobeşte trupul care, fiind zdrobit - cum sunt strugurii 
când îi zdrobeşti şi curge mustul cel dulce din ei -fiind 
zdrobit, curg lacrimile dătătoare de bucurie. 

Până ce nu plângi din inimă, nu plâng nici ochii. 

116 



Inima trebuie să plângă mai întâi. Din inimă ies toate - ori 
bucurii, ori necazuri, ori rugăciunea pe care i-o spui lui 
Dumnezeu, din inimă ies. Şi dacă e atinsă inima, plâng şi 
ochii. 

Intr-o cateheză care vorbeşte despre dobândirea 
lacrimilor, Sfântul Simeon Noul Teolog spunea: „ când te 
pui seara la rugăciune, mai întâi te bucuri, Ii mulţumeşti 
lui Dumnezeu pentru toate câte ţi-a dat, şi după aceea, la 
sfârşit, să începi să te gândeşti: cât ai înşelat tu dragostea 
lui Dumnezeu, în ziua aia, cât? ", Asta e o rugăciune care 
credea nu-ţi ia mult timp, dar e foarte pătrunzătoare la inimă. 

Toate-s bune, toate, toate, să aduci lacrimile. 
Mi-aduc aminte, eram cu un bătrân, după război. Eram la 
o vie a mănăstirii. Eram cu un bătrân şi el nu prea auzea. 
Eram acolo, la vie, era o casă acolo şi stăteam acolo şi mai 
păzeam, mai lucram la vie, acolo. El nu prea auzea, era 
cam surd şi vedea, când ne culcam seara, noaptea, şi când 
credea el că am adormit, se scula încet, încet, ca să nu-1 
simt eu, şi stătea într-un colţ, acolo, şi începea să se 
chinuiască să plângă; că nu-i veneau lacrimi, dar se 
chinuia să plângă. Şi stătea câte o oră acolo... şi Dumnezeu 
poate îi primea... Am găsit undeva că chiar dacă nu ai 
lacrimi, dacă te chinuieşti să plângi, Dumnezeu îţi 
primeşte şi aceea, ca lacrimi. Darul lacrimilor - că e un 
dar, vine de la Dumnezeu... Şi bătrânul ăsta plângea acolo, 
câte un ceas, pe urmă se ridica de acolo şi se ducea să se 
culce. După aceea, îmi făceam şi eu canonul de metanii, 
aşa, pe întuneric. Asta am vrut să spun: se chinuia cineva 
aşa, un bătrân, ca să plângă. 

La o mănăstire a venit un om care era meşter. Avea 
ceva de lucru pe la mănăstire. Şi făcea foarte multe 
metanii. Era om la vreo cincizeci de ani, avea o droaie de 

copii, vreo zece. Şi spunea: „Soţia mea deja e obişnuită. 
Seara, dacă nu-mi vine somnul, mă dau jos din pat şi 
încep să fac metanii şi zic rugăciunea lui Iisus". Şi 
povestea, şi era aşa cam simplu, povestea cu simplitate de 
nişte stări duhovniceşti foarte înalte. Zicea: „Eu am auzit 
de rugăciunea lui Iisus", şi spunea cum face, şi cum 
simţea el în inimă nişte lucruri. El vorbea din experienţă 
exact despre cele de care scrie în Filocalie. 

Iaca, la oameni din aceştia simpli, tocmai aici vine 
harul lui Dumnezeu. Şi, fără să ştie mare fîlosofîe, mare 
teologie, lui, îndată, din simplitatea lui, îndată îi vin şi 
lacrimi, şi rugăciunea care vine... Era undeva, într-o carte. 
O femeie, zice, a învăţat rugăciunea în opt luni, „Doamne, 
Iisuse...", a învăţat rugăciunea inimii. 

Aici era problema asta, la ce să renunţe: la 
rugăciune sau la treburile casei? Trebuie să renunţe la 
vreuna dintre ele? Că dacă renunţă la treburile casei, se 
povârneşte casa... 

Nu, nu, să nu renunţe nici la rugăciune, nici la 
treburile casei. Să zică rugăciunea aşa cum poate. Că poate 
să zică rugăciunea: „Doamne, nu mă lăsa! Doamne, ajută- 
mă!". Şi asta e rugăciune. 

Şi să încerce să-şi facă seara sau dimineaţa un 
program de rugăciune soţul cu soţia, cu copiii? Să se 
roage cu voce tare sau fiecare în parte, că poate se 
foloseşte mai mult, că zice că se linişteşte mai mult dacă se 
roagă singur? 

Bine este să se roage împreună. Dar mai bine singur. 
Mai bine singur. 

Nu e mai bine să fie combinate? Poate e frumos să 
vadă copiii că mama, tata se roagă... 

Şi aşa, şi aşa-i bine... Poate mai bine ar fi aşa, dar... 
unii îşi fac aparte... Poate la ăştia bătrânii. Tata, mi-aduc 
aminte, ştia de Crez ceva, ştia ceva. Noi, ce ştiam, eram 
copii, mici. Mama tot zicea ceva, dar n-am întrebat-o, 
n-am îndrăznit s-o întreb... Dar pe urmă m-am gândit: este 
ceva, rugăciunea asta: „Bucură-te, ceea ce eşti plină de 
dar, Dumnezeu este cu tine..." Ce rugăciune era asta, nu 
ştiam. 

Ce folos au mirenii din pelerinajele la locurile sfinte? 

Ce folos au? Depinde cum au venit şi cum le e 
inima, ce au înăuntru. Unii... se-nchină la sfintele moaşte 
şi se folosesc. Dar unii pleacă cum au venit. 

Vin ca turişti mai mult, nu ca pelerini. 

Da, ca turişti. Totul este cum are cineva lucrarea 
lăuntrică. Lucrarea de rugăciune. 

Românii au evlavie mare să meargă pe la mănăstiri. 

îi bun. 

Mulţi dintre ei au duhovnicii la mănăstiri, şi ajung 
rar acolo, la ei. Credeţi că este bun acest lucru, sau că e 
mai bine să-i aibă la ei acasă? 

Uite ce e, tot creştinul, oriunde ar fi, în sat, are 
preotul din sat... Iar când se duce în pelerinaj, se duce mai 
mult de învăţătură. „Cum să fac, părinte, asta, asta..." - 
găseşte un duhovnic bun acolo, aude... 

Pentru sfat. 

Sfat, da. „Cum să fac asta, asta, cutare, cum să fac cu 
copiii..." Preotul nu are timp. Şi e bine ca omul să ia 
învăţătură. 

Şi poate rugăciune, nu? Dar ziceţi că preoţii nu au 
timp. E bine că au ajuns călugării să se ocupe de treburile 
preoţilor? La Sfântul Munte părinţii sunt foarte retraşi 
faţă de mireni, nu vor să facă misiune, ei spun: „ treaba 
monahului nu e misiunea... ", şi aşa mai departe. La noi în 
ţară mănăstirea e văzută aproape ca un loc de misiune. 

Da, e bine, care vine în mănăstire şi are un cuvânt, 
dacă-1 întreabă cineva, îi spune, îi spune... „Să faci aşa", ... 
după priceperea lui. Unul mai mult, unul mai puţin, cum i- 
a dat Dumnezeu darul. Unuia i-a dat Dumnezeu zece 
talanţi, altuia cinci, altuia doi... 

La cine vă referiţi, la părinţii din mănăstire? 

Da. 

Dacă unul este mai duhovnicesc, lumea trage la el. 
Dar nu trebuie să considere toţi monahii că, acuma gata, 
au cuvânt de spus. 

Nu... Păi care se duce, spune: „mă duc la părintele 
cutare, la părintele Cleopa...". Când era părintele Paisie, 
când erau bătrânii, se ducea la dânşii. Şi iau cuvânt de 
folos. 

Cu ce impresie rămân mirenii care vin la Sfântul 
Munte Athos? 

Ce impresie... depinde cum văd lucrurile. Unii văd 
într-un fel, unii altfel. Unii se folosesc, bineînţeles, pe aici, 
de sfintele moaşte... 

Alţii se smintesc? 

E bine ca toţi să se gândească că poate să le aducă 
vrăjmaşul, diavolul, satana, să le aducă ceva nepotrivit, 
cum a spus cel din Pateric: „să-i facă să bănuiască nişte 

lucruri care poate nu-s adevărate". Şi trebuie să se 
păzească de lucrurile astea. In Patericul egiptean era 
cineva care bănuia, era bănuitor, şi judeca, avea patima 
asta. Şi îi aducea vrăjmaşul, chiar dacă nu era. Şi mergând 
odată pe drum, vede două persoane, un bărbat şi o femeie, 
mai încolo, mai într-o parte. Şi lui i-a făcut impresia că 
aceia fac păcate acolo. Şi merge până acolo şi dă cu 
piciorul. „Ajunge!" Atâta a spus. Ce vede? Doi snopi de 
grâu. Doi snopi de grâu, i-a pus cineva acolo. Şi el credea 
că sunt doi care păcătuiesc. Asta a fost referitor la lucrul 
ăsta: chiar dacă ar vedea cu ochii lui, să nu creadă. El de- 
acuma s-a încredinţat că toate astea le aduce satana. Să le 
facă mai mari de cum sunt, încă. Bineînţeles, că suntem 
oameni, nu suntem îngeri, totuşi, chiar dacă îl vezi pe om 
acum că a păcătuit, totuşi nu ştii când s-a pocăit şi 1-a 
primit Dumnezeu, şi tu rămâi cu judecata. Nu e bine să fii 
aşa. 

Dar e puţin probabil să vină cineva în Sfântul Munte 
şi să spună că aici e loc de păcate... 

Bineînţeles, dar vreau să spun că şi dacă se întâmplă 
şi vede ceva care e nepotrivit, tot să nu judece. 

Femeile nu au voie să intre în Sfântul Munte, 
grădina Maicii Domnului. Spuneţi câteva cuvinte către 
mamele care nu pot veni la sfinţia voastră ca să ceară 
sfat, rugăciune, spovedanie, dar au nevoie de un cuvânt de 
folos. 

Un cuvânt de folos... Spune Mântuitorul lui Toma, 
care n-a crezut: „Fericit este cel care n-a văzut şi a 
crezut"... Mai fericit decât cel ce a văzut. Va să zică să 
rămână cu fericirea că n-au văzut, că nu pot intra în 
Sfântul Munte, să rămână cu fericirea că se roagă pentru 
toată lumea călugării de aici, şi se roagă şi pentru dânsele. 

Să rămână cu asta. Sunt mai fericiţi cei ce n-au văzut şi au 
crezut. 

Care sunt lucrurile cele mai importante pentru viaţa 
unui creştin? Care sunt lucrurile de bază? 

Prima dată trebuie să fie creştin ortodox, cu 
spovedanie, împărtăşanie, să vină la biserică, şi bine ar fi 
fost să vină în fiecare duminică şi în fiecare sărbătoare. 

In privinţa spovedaniei, sunt unii care după ce s-au 
spovedit de câteva ori, tot au păcătuit, şi au renunţat să se 
mai spovedească, pe motiv că spovedania nu i-a ajutat. 

Spovedania trebuie făcută cât mai des. Chiar dacă nu 
ştim dacă se poate sau nu împărtăşi. . . 

Deci recomandaţi spovedanie cât mai deasă. 

Da, îi ajută să se îndrepte. Spovedania deasă e 
aducere-aminte de păcate, aducere-aminte cu frică de 
Dumnezeu. Cel care se spovedeşte des îşi acumulează 
frică de Dumnezeu. Asta e mare lucru. 

Spuneţi câteva cuvinte despre rugăciunea mirenilor. 
Majoritatea se roagă automat, fără să înţeleagă, fără să 
trăiască, dar se mulţumesc că şi-au împlinit canonul. 

Rugăciunea asta e: să treacă tot cuvântul la simţire. 
Tot cuvântul, de când ai început rugăciunea. Şi nu trebuie 
să te gândeşti că citesc o carte, sau pravila. . . Nu trebuie să 
fie o rutină, ci tot cuvântul la simţire. Şi din simţirea asta 
el câştigă, el are un rod. Dacă ar merge mai departe fără să 
aibă simţirea asta la rugăciune, nu face nimic. Şi e o 
rugăciune care nu are rod. 

Din ce în ce mai mulţi oameni spun că nu contează 
ce credinţă ai, cărei religii îi aparţii, ci contează mai ales 

să fii bun, blând, împăciuitor... Şi prea puţini mai 
păstrează dreapta-credinţă. Ce părere aveţi despre asta? 

Ei, asta nu Dumnezeu a spus, ci sectele, sau creştinii 
care au numai numele de creştini au putut spune lucrul 
ăsta. Dar creştinul adevărat trebuie să fie creştin adevărat, 
să urmeze Biserica, să se spovedească, să se 
împărtăşească, şi să păstreze toate predaniile. 

Unii zic că aceste predanii ale Bisericii nu mai sunt 
valabile astăzi, că ar trebui schimbate. 

Dar Hristos, ieri şi azi, este Acelaşi. 

Deci aşa cum Hristos nu Se schimbă, nici predaniile 
nu se pot schimba. 

Nu se pot schimba. 

Dar ce părere aveţi despre cei care încearcă totuşi 
să le schimbe? 

Cei care încearcă să le schimbe, s-au schimbat şi ei 
cu credinţa. Aşa că nu-i nevoie de schimbare. Nimic. Ce a 
spus Mântuitorul a spus ca Dumnezeu. Omul poate să facă 
toate poruncile de acolo, începând cu „Iubiţi-i pe 
vrăjmaşii voştri, faceţi bine celor ce vă urăsc şi vă rugaţi 
pentru cei ce vă vatămă" . A spus pentru tot creştinul, şi a 
spus că poate să le ţină. Sau: „Ceea ce vrei să îţi facă ţie 
alţii, să faci tu lor". Şi aşa mai departe. 

Uneori iubirea de vrăjmaşi este înţeleasă şi ca iubire 
a celor rătăciţi, iubire care consideră că rătăcirea lor 
trebuie acceptată ca ceva firesc. 

Se iveşte vrăjmaşul... Dar, chiar dacă-i eretic, 
trebuie să-1 iubeşti, ca să-1 poţi atrage, să-1 poţi aduce la 
credinţa ortodoxă, la credinţa adevărată. 

Dar asta include şi a fi de acord cu rătăcirile lui, cu 
greşelile lui? Sfântul Apostol Pavel spune că trebuie să 
fim tuturor toate... 

Nu trebuie înţeles aşa, nu trebuie să fii de acord. Dar 
trebuie să-1 iubeşti oarecum. Să îl iubeşti până va vedea că 
îl iubeşti. Numai cu dragoste se fac toate lucrurile astea, cu 
nimic altceva. Şi dacă trebuie să-i dai ceva de la tine, bani 
sau dacă vezi că are o lipsă, să-1 ajuţi, şi cu asta poţi să îl 
întorci încet-încet. Revărsând dragostea ta, îl aduci încet- 
încet la credinţă. 

Se spune astăzi că Sfinţii Părinţi au greşit atunci 
când i-au anatemizat pe eretici, că ar fi trebuit să le arate 
mai multă dragoste, şi nu să îi condamne. 

Sfinţii Părinţi au dat anateme, dar nu le-au dat cum 
au vrut ei, a fost şi Duhul lui Dumnezeu într-înşii. Ei au 
văzut că acest om nu se mai îndrepta, sau că rătăcea şi pe 
alţii. Şi au dat anatema şi pentru ca să se înfricoşeze 
ceilalţi, să nu cadă şi ei. 

Mai sunt valabile anatemele date de Sfinţii Părinţi? 

Bineînţeles că da. Biserica le recunoaşte. Ereticii, 
cum sunt Arie şi cei care s-au băgat în dogmele Bisericii şi 
le-au stricat... Or mai scoate de acuma multe unii, dar ce 
au pus Sfinţii Părinţi, e bun pus. Cum spune la Faptele 
Apostolilor: „Părutu-s-a Duhului Sfânt şi nouă... ". Şi aşa 
au făcut: prin Duhul Sfânt au lucrat ei, Sfinţii Părinţi. Ce 
ne mai trebuie acuma, să îi răsturnăm pe Sfinţii Părinţi, să 
îi dăm la o parte, şi să facem noi ceva? Hristos e acelaşi, 
ieri şi azi. Tot ce au făcut, au făcut bine: „Părutu-s-a 
Duhului Sfânt şi nouă". Noi trebuie să ţinem predaniile 
Sfinţilor Părinţi. 

Şi dacă cineva ar avea de suferit dacă mărturiseşte 
dreapta credinţă? 

Cu atât mai mult: de vei pătimi pentru Hristos, vei fi 
mucenic. Şi atunci să te bucuri. Să nu se teamă de cei ce 
ucid trupul, cum zice Mântuitorul. Ştiţi de cine să se 
teamă? De acela care îl ucide şi îl dă şi în gheenă, 
încolo... te-a ucis, eşti mucenic. De Dumnezeu să vă 
temeţi mai mult, nu de oameni. 

In prigoana comunistă au existat mulţi mărturisitori 
care nu s-au temut să se jertfească pentru adevărul de 
credinţă. Dar acum parcă a dispărut dorinţa de a ne 
apăra credinţa cu preţul vieţii. Oamenii sunt mai speriaţi, 
mai temători... 

Mai laşi. După cum aud, în zilele noastre este un duh 
de laşitate, un duh de frică unde nu-i frică, cum spune 
Proorocul David: „Acolo s-au temut de frică, unde nu era 
frică ". Parcă au în spate o frică de ceva. Nu-i bine. Omul 
trebuie să fie liber, să fie doar cu frica lui Dumnezeu. 

Cum dobândeşte omul această libertate? 

Spune Sfântul Apostol Petru aşa, la I 2,16: „ Trăiţi ca 
oameni liberi, dar nu ca şi cum aţi avea libertatea drept 
acoperământ al răutăţii, ci ca robi ai lui Dumnezeu ". 

Folosiţi des citate din Sfânta Scriptură. 

Da. Pentru că toate câte sunt, toate îndreptarele, şi 
Sfinţii Părinţi, tot de-aici au luat, din Scriptură... Pentru că 
Scriptura e opera Duhului Sfânt. Cât despre libertate, 
acum e libertatea omului la păcat. . . 

Ce părere aveţi despre Drepturile Omului? 

Tocmai am citat: „Să nu fie libertatea acoperământ 
al răutăţii...". Uite Drepturile Omului... Mai cităm o 
dată: „ Trăiţi ca oameni liberi, dar nu ca şi cum aţi avea 
libertatea drept acoperământ al răutăţii, ci ca robi ai lui 
Dumnezeu ". 

Deci consideraţi Drepturile Omului acoperământ al 
libertăţii păcătoase? 

Aşa cum scrie în multe locuri... „Nimeni dintre voi 
să nu sufere ca un ucigaş, sau ca un fur, sau ca un făcător 
de rele, sau ca un râvnitor de lucruri străine, iar dacă 
suferă ca un creştin ortodox, să nu se ruşineze, ci să-L 
preamărească pe Dumnezeu pentru numele acesta". Ce 
mai? Trebuie să dăm botezul sângelui. . . 

în vremurile în care trăim e din ce în ce mai mult 
desfrău, şi vremurile sunt din ce în ce mai grele. 

Da, sunt grele, dar în greutatea asta trebuie, care-i 
înţelept să se strecoare printre ceilalţi, ca să îi poată aduce, 
dacă poate. Dacă vede că nu poate... Dar, cum spune 
Sfântul Apostol Pavel: „m- am făcut tuturor toate, ca să-i 
dobândesc" , ca să-i pot câştiga. Dar, dacă vezi că nu se 
poate, şi te atrage el, te atrage la credinţa lui, atunci, gata. 
Ori mori pentru Hristos. . . 

Credeţi că mai sunt în vremurile noastre părinţi gata 
să se jertfească pentru dreapta credinţă? 

Sunt. Dumnezeu are. 

Unii se sperie. Spun că nu mai există râvnitori, că nu 
mai sunt creştini gata să apere Ortodoxia cu preţul vieţii. 

Dumnezeu îşi are aleşii Lui. Până la urmă, 
Dumnezeu are oamenii Lui. Şi Ilie Proorocul spunea că 

„numai eu singur sunt". Şi atunci o auzit glasul lui 
Dumnezeu: „ încă mai sunt şapte mii care nu s-au închinat 
lui Baal". Dumnezeu are oamenii Lui. Şi, atunci, la timpul 
potrivit, îi întăreşte ca să poată lupta. 

Spuneţi-ne ceva despre modul în care un creştin 
trebuie să se gândească la sfârşitul lumii... 

Sfârşitul lumii e sfârşitul nostru. Spune Mântuitorul: 
„Fiţi gata, că nu ştiţi ziua, nici ceasul când va veni... " Cu 
toate astea, noi trebuie să ne gândim la sfârşitul lumii. Să 
ne pregătim fiind spovediţi şi împărtăşiţi cu Sfintele Taine, 
să fim împăcaţi cu toţi, să luptăm în dreapta-credinţă, după 
lege, cum zice Sfântul Apostol Pavel, că cel ce se luptă 
după lege, acela ia cununa. Se luptă şi alţii, dar nu după 
lege. Şi să ne gândim că, odată şi odată, trebuie să murim. 
Sfârşitul lumii când o veni, Dumnezeu ştie, dar sfârşitul 
nostru îl ştim, că o să murim odată. Alţii mor, o să murim 
şi noi. 

Din ce în ce mai mulţi oameni se tem de farmece, zic 
că li s-au făcut vrăji, aleargă la vrăjitoare ca să scape de 
farmece, şi tot aşa. 

Ăsta-i Satana. Ii mai mult Satana în ziua de azi, îi 
plasat peste toată lumea, ca să contracareze credinţa 
ortodoxă, credinţa noastră, a creştinilor ortodocşi. Şi vezi 
că a fost la vrăjitoare, că mari vrăjitoare sunt. . . 

Au în casă cruci, icoane, agheasmă, mir... 

Cruci, da, că diavolul nu îi poate câştiga pe oameni 
prin altceva, decât, de-acuma, prin credinţă: „Şi eu 
cred..." Va să zică face o rugăciune, face vrăjitoarea o 
rugăciune, zice „Tatăl nostru" acolo. . . Dar şi diavolii cred, 
dar nu fac pocăinţă. Aşa şi ăştia... Ca să poată câştiga, ei 

lucrează cu satana. Asta-i lucrarea satanei. Şi atunci spune: 
„Mi-a mulţumit cutare, cutare. . ." 

Unii le aduc mulţumiri vrăjitoarelor, că le-a fost 
bine după ce le-a cerut ajutorul. 

Şi apoi vine şi spune: „Uite, preotul vostru n-a putut 
să facă cutare şi cutare. . ." Va să zică îl arată cu degetul pe 
preot, că n-a putut să facă. Ei, toate lucrurile astea-s de la 
Satana. Satana a venit mai mult ca altădată... Se zice că 
iadul s-a deschis de două ori mai mult, ca să aducă lumea 
în el. Uite aşa e în zilele noastre. 

Părinte, mai spuneţi un scurt cuvânt despre 
necazuri, că foarte mulţi oameni stau departe de Biserică, 
fiind deznădăjduiţi, duc o viaţă foarte grea, şi spun: 
„Dacă Dumnezeu nu ne ajută, nici noi nu vrem să II 
ascultăm... " Duc o viaţă de compromis. 

Asta-i tare greu. Foarte greu este a zice că, până la 
urmă, Dumnezeu nu mai ajută. Diavolul spune prin gura 
omului că Dumnezeu nu mai ajută. Dacă te-ai gândi că în 
El suntem, ne mişcăm şi viem în Dumnezeu, sau că 
Dumnezeu ţine în palmă, vorbind după mintea noastră, tot 
universul. „Lege apus şi nu va trece... " 

Cum zice în Psaltire. 

Toate planetele astea, şi pământul, nu se ciocnesc 
una de alta. Cum ar fi dacă nu ne-ar conduce Dumnezeu? 
De asta spun că trebuie mare credinţă în Dumnezeu. A 
spune că „nu mă ajută Dumnezeu" e cel mai mare păcat. 
De aici încep toate. Diavolul ştie asta. . . 

Deznădejdea s-a cam generalizat. 

Din pricina deznădejdii nu se mai duc la biserică, 
nici nu se mai spovedesc, nici nu se mai roagă, că dacă zic 
că nu-i mai ajută Dumnezeu. . . 

Ce sfaturi le daţi oamenilor deznădăjduiţi? 

Cei care încă pot să-i mai aducă la biserică pe 
oamenii ăştia le fac un mare bine: „Hai, hai. . .". Că până la 
preot trebuie să fie oamenii. Preotul trebuie să aibă în jurul 
lui oameni, ajutoare, ca să-1 ajute. Şi atunci hai că se duce 
la spovedit. Prima dată asta e: să se spovedească. Şi 
atunci, după spovedanie, vine şi harul lui Dumnezeu în 
viaţa lui. Că Dumnezeu a dat harul prin preoţi ca să ajute 
oamenii. Când vrei să ajuţi pe cineva, mare lucru este ăsta, 
când îl poţi aduce la preot să se spovedească. Trebuie să 
spună păcatele, că ăsta-i harul care-i dat preoţilor... In 
Scriptură la Ioan 20, 22: „Şi zicând acestea, a suflat 
asupra lor, şi a zis Mântuitorul: Luaţi Duh Sfânt. Cărora 
veţi ierta păcatele, se vor ierta, şi dacă le veţi ţine, ţinute 
vor fi". Asta-i mărturisirea... Şi atunci harul lui 
Dumnezeu s-a pogorât atunci peste Sfinţii Apostoli, şi 
apoi a trecut peste Timotei, şi peste alţii şi alţii, şi în zilele 
noastre, şi în mâna mea păcătoasă e harul lui Dumnezeu şi 
al Sfântului Duh... Harul lui Dumnezeu. Şi ce-i legat, îi 
legat, şi ce-i dezlegat, se dezleagă. 

Harul lui Dumnezeu care S-a pogorât peste Sfinţii 
Apostoli s-a pogorât şi peste toţi preoţii. Aşa că dacă poţi 
să-1 aduci pe om la spovedanie, mare plată ai. 

Spuneţi-ne ceva despre părinţii îmbunătăţiţi care au 
trăit în Sfântul Munte. 

Părinţi îmbunătăţiţi au mai fost: şi români, şi greci. 
Ceea ce ştiu, m-a întrebat cineva dacă sunt aicea cei şapte 
pustnici... 

Pustnicii nevăzuţi, care se roagă pentru toată 
lumea... 

Şi am spus: „Se poate să fie. Da' cine-i vede? Nu-i 
vede nimeni. Treci pe lângă dânşii şi nu-i vezi." Uite, nu 
demult, acum câţiva ani, la o chilie, era un părinte cu o 
armă... că el acolo la chilie are armă, ca să se păzească. 
Că vin hoţii şi dau foc la chilie... Va să zică, are şi el o 
armă, ca să păzească chilia lui. Că veneau hoţi pe acolo, pe 
la mare. El avea nişte muncitori acolo, care îi lucrau. Şi 
spune părintele: „Mă duc să le duc ceva de mâncare". Că 
ei vroiau să mănânce carne. El într-o noapte s-a suit într- 
un copac, şi pândea să vină vreun porc sălbatic. Şi ce să 
vezi? A fost de la Dumnezeu lucrul ăsta. A auzit foşnind 
pe întuneric, venind pe cărare, ceva. Când pune arma la 
ochi, vede un pustnic, un om gol, cu păr mare, un pustnic, 
vine în faţa lui, zâmbeşte, face o plecăciune, şi pleacă. 
Fără să se sfiască de ceva. Atunci el a dat arma jos, şi i-o 
intrat ca un fulger în inimă: „Ce-am făcut, măi, ce-am 
făcut...". Pustnicul acela de mult era acolo. Şi a zis: „Nu 
îmi mai trebuie de-acum să mă duc la vânat. Ii trimit pe 
oameni, să se ducă ei să vâneze. 

De asta spun: „Uite, că s-a întâmplat în zilele 
noastre". De câţiva ani s-a întâmplat lucrul ăsta. De asta 
spun că, uite, sunt şi pustnici. De ei numai Dumnezeu ştie, 
nu-i vede nimeni. Foarte mare, foarte mare minune. Asta a 
fost o minune, adevărată minune... Dumnezeu va face 
minuni până la sfârşitul lumii... Despre sfârşit, sfârşitul 
lumii e sfârşitul nostru. Mai întâi trebuie să ne gândim la 
noi, să ne curăţim de păcate, să fim spovediţi, împărtăşiţi, 
aproape de Dumnezeu. Asta e cel mai bine, ca să fim 
aproape de Dumnezeu. Pentru asta trebuie să ne rugăm, 
continuu să ne rugăm. Să ne rugăm „Doamne, Iisuse...", 
un psalm... 

Cum trebuie practicată rugăciunea lui Iisus? 

Ei, rugăciunea asta şi fazele rugăciunii... Despre 
rugăciunea asta e în Sbornic. Uite ce am găsit acolo, două 
vorbe: să ai prezenţa lui Dumnezeu şi frica Lui. Dacă ai 
prezenţa lui Dumnezeu ai şi rugăciunea. Atunci e 
rugăciunea. Şi frica lui Dumnezeu, frica care e în veacul 
veacului, cu frică ne vom duce dincolo. Şi îngerii, 
serafimii şi heruvimii îşi acoperă feţele când văd lumina 
dumnezeiască. 

Despre „Doamne, Iisuse..." am învăţat de la cineva 
rugăciunea prin răsuflare. Asta e foarte uşoară: „Doamne, 
Iisuse Hristoase, Fiul lui Dumnezeu, miluieşte-mă pe 
mine, păcătosul". 

Cum adică prin răsuflare? 

Eu răsuflu, dar nu ştie nimeni ce zic eu. Stau acolo, 
stau undeva, aştept o maşină, stau în sala de aşteptare, dar 
nimeni nu ştie ce fac. „Să nu ştie stânga ce face dreapta ". 
Şi eu mă rog... 

Şi cum se zice rugăciunea? 

Răsuflarea însăşi e un punct de reper ca să ţină 
rugăciunea. Dacă n-aş răsufla deloc parcă îmi pierd 
rugăciunea. Dar când răsuflu, prin răsuflarea asta parcă 
îmi ţine rugăciunea. E un punct de reper după care trebuie 
să mă ghidez, după răsuflarea asta. Şi rugăciunea asta e 
foarte scurtă şi foarte uşoară. „Doamne Iisuse Hristoase, 
Fiul lui Dumnezeu..." când trag aerul. La început trebuie 
să te mai opreşti puţin. După ce te înveţi cu rugăciunea 
asta, o legi cu răsuflarea obişnuită. Dar la început, până 
prinde putere rugăciunea, trebuie să răsufli mai rar puţin 
ca să poţi câştiga puterea rugăciunii. Şi după ce a venit 
rugăciunea, spun Sfinţii Părinţi că orice a vorbit sau a 
făcut, e rugăciune la dânsul. O faptă bună, dacă el se 
gândeşte să facă o faptă bună, e rugăciune. Să rabzi de la 

cineva e rugăciune. Că Mântuitorul spune: „să iubiţi pe 
vrăjmaşii voştri", şi aceasta e o rugăciune. Unit cu asta, 
rugăciunea însăşi cu fazele ei prin care trebuie să treacă... 
Pelerinul rus are cel mai bun mijloc de a spune 
rugăciunea. 

Cartea Pelerinul rus? Care e mijlocul? 

Mai întâi e rugăciunea cu gura. I-a zis să spună de 
trei mii de ori, după aia de şase mii de ori, apoi de 
doisprezece de ori, apoi „de-acum să zici continuu". După 
ce a spus cu buzele, apoi a spus cu mintea. El a trecut la 
faza a doua. Faza întâi e a purificării, a curăţirii. Şi asta 
durează mai mult sau mai puţin, depinde. Dar a trecut şi la 
faza a doua, faza iluminării. De-acum a început să vadă 
altfel lucrurile. Ai văzut că spune: „vorbeam cu copacii, cu 
florile, cu natura". Vedea puterea lui Dumnezeu în natură, 
în toate lucrurile astea. Şi acum un om dacă ar fi venit 
lângă dânsul l-ar fi incomodat. El de acum era numai cu 
Dumnezeu. El vedea pe Dumnezeu în toată natura. Şi cu 
asta el vrea să ajungă la rugăciunea inimii. 

Ce este rugăciunea inimii? 

Unirea minţii cu inima. După luptă, a venit şi rodul, 
rodul rugăciunii. Atunci e rodul adevărat. 

Durează mult până se ajunge la această măsură? 

Asta depinde de silinţa omului. Cum zice: „silitorii 
vor câştiga împărăţia cerului". 

Spuneţi-ne un cuvânt despre dragostea de 
Dumnezeu. Ce e dragostea de Dumnezeu? 

Dumnezeu e dragoste, Dumnezeu e iubire, cum zice 
Sfântul Apostol Ioan. Şi mare dragoste a lui Dumnezeu a 

fost că pe Fiul Său cel Unul Născut L-a dat să moară 
pentru a ridica lumea din păcat. Asta-i cea mai mare 
dragoste, pe care nu ne-o putem închipui. 

Cum pot învăţa oamenii să II iubească pe 
Dumnezeu? 

Iubind pe aproapele... Aceste două porunci: „Să 
iubeşti pe Dumnezeu din toată inima ta, din tot cugetul tău 
şi pe aproapele tău ca pe tine însuţi". în aceste două 
porunci sunt toată Legea şi proorocii. Dacă nu iubeşti pe 
fratele tău, degeaba iubeşti pe Dumnezeu..., cum spune 
Sfântul Ioan. Aşa că trebuie să îl iubeşti pe fratele tău. 
Bineînţeles că trebuie să II iubeşti pe Dumnezeu mai întâi, 
dar în acelaşi timp trebuie să îl iubeşti pe fratele tău. 
Degeaba spui că îl iubeşti pe Dumnezeu dacă nu îl iubeşti 
pe fratele tău. 

Ce este bucuria duhovnicească? 

Bucuria duhovnicească este când a venit peste om 
harul Sfântului Duh... Este bunăvoinţa lui Dumnezeu 
când a venit peste om harul, acela-i harul, atunci e bucurie 
duhovnicească. Dar la asta trebuie să intrăm prin durere şi 
să ne îndepărtăm de plăcere. Că omul e mai mult întins 
spre plăcere, decât spre durere. . . 

Şi nu se mai teme de moarte. Ce învaţă Sfinţii Părinţi 
despre cugetarea la moarte? 

Sfântul Vasile cel Mare spune: „Cea mai mare 
filosofie e cugetarea la moarte". 

Oamenii nu vor să mai creadă că va fi învierea 
morţilor, nu cred în minuni, şi spun că ceea ce scrie în 
Vieţile Sfinţilor este minciună... 

Nu mai cred oamenii. . . este un duh satanic prin lume 
şi de asta e şi frică: frică de sărăcie, frică de toate 
greutăţile astea... Nu trebuie să ne fie frică. Libertatea 
omului este când II are pe Dumnezeu în inima lui. Atunci 
când are Duhul Sfânt în inima lui, atunci e liber. Atunci el 
nu se mai uită la nimic, decât să II propovăduiască pe 
Dumnezeu, să II mărturisească, şi atât. Hristos, dreapta 
credinţă... 

Părinte, spuneţi un ultim cuvânt pentru credincioşii 
din România şi mai ales pentru creştinii doritori de viaţă 
sfântă în mijlocul lumii.. 

In mijlocul lumii... In mijlocul lumii, doritori de 
viaţă de sfinţenie... Primul lucru, lucrul ăsta care-am mai 
spus: orice nedreptate este păcat. Asta la prima epistolă a 
Sfântului Ioan, 5 cu 17. „Orice nedreptate este păcat". Să 
se păzească de asta. Să se gândească bine la lucrul ăsta: 
orice nedreptate este păcat. Mai bine să te laşi de păcat... 
Asta vreau să spun: orice nedreptate este un păcat; cât de 
mică nedreptate. Dacă omul e drept, Dumnezeu îi aduce. 
Dacă nu, pierde. Credincioşii din România trebuie să se 
roage mult fiecare şi Dumnezeu, prin rugăciunea asta, îi va 
asculta. Cum spune Mântuitorul: „Fără de Mine nu puteţi 
face nimic ". Este nevoie de rugăciune mai întâi. Şi atunci, 
pe cei care spun că nu pot să-i îndemne să se roage. 
Rugăciunile care se fac pentru lume, şi în pustie şi pe aici, 
sau ecteniile care se spun pentru toată lumea, şi astea sunt 
bune, dar trebuie să se mişte şi omul, să facă ceva. Să vadă 
Dumnezeu că mişcă şi el, că se roagă şi el. Şi Dumnezeu 
va aduce şi timpuri bune, ca să zic aşa. Să nu ne gândim 
numai la rău. Va aduce şi timpuri bune peste noi. 

Gândurile unui pelerin 
la Sfântul Munte Athos 

Danion Vasile 

Scriu aceste rânduri pentru a încerca să transmit 
cititorilor puţin din bucuria şi emoţia pe care am simţit-o 
în Sfântul Munte. Cititorii ştiu că frumuseţile duhovniceşti 
sunt greu de îmbrăcat în cuvinte. Ceea ce voi scrie nu 
reflectă decât în mică măsură cele trăite. Dar scriu pentru 
a trezi în inimile tinerilor şi bărbaţilor ortodocşi dorinţa 
de a ajunge ei înşişi în acest loc sfânt. Sau mai bine zis 
pentru a spori această dorinţă, pe care mulţi o au, dar nu 
ştiu să se lupte pentru a o împlini. Despre Sfântul Munte, 
minunile şi cuvioşii pe care le-a rodit, s-au tipărit multe 
cărţi. Ele au generat o atracţie puternică faţă de 
spiritualitatea athonită. Mulţi s-au mulţumit să citească, şi 
puţini au încercat să ajungă acolo. 

Multe fete şi femei creştine spun că, dacă ar fi fost 
bărbaţi, nu ar fi ratat ocazia de vedea Athosul. De ce oare 
nu sunt şi mai mulţi pelerini români în Athos? E greu de 
răspuns la o astfel de întrebare. 

Voi pune pe hârtie câteva rânduri mai ales pentru 
cei care nu s-au gândit că ar putea să ajungă şi ei la 
Sfântul Munte. Aş vrea să relatez mica mea poveste legată 
de Athos. Fiecare pelerin care ajunge la un loc sfânt 
trăieşte o poveste a sa. Locul respectiv se dăltuieşte în 
inima lui, şi rămâne acolo. 

Am văzut multe mănăstiri şi locuri sfinte care m-au 
impresionat. Am fost în Macedonia, în Bulgaria, în 
Ucraina, am fost în pelerinaje prin mănăstirile şi 
schiturile României. Cel mai mult iubeam mănăstirile 
Moldovei. Dar, după ce am ieşit din Athos, am simţit că 
am ieşit dintr-o altă lume. 

Athosul a rămas cel mai drag loc al inimii mele. E 
singurul loc din lume în care m-am simţit mai acasă decât 
acasă. Asta nu înseamnă că regret că nu am rămas acolo. 
Sau că regret că am familie. Nu. îmi iubesc soţia şi copiii, 
dar dragostea pentru ei nu mi-a micşorat dragostea 
pentru Athos. Pentru mireni Athosul nu înseamnă o 
negare a familiei. Este un prilej de a respira sfinţenie, este 
un prilej de întărire a forţelor duhovniceşti. Este un prilej 
de a prinde putere pe drumul adevărat pe care îl 
presupune şi familia: drumul sfinţeniei. 

Rândurile de mai jos vor fi deci file dintr-o poveste, 
din povestea celui mai frumos pelerinaj pe care l-am făcut 
până acum. Vreau să le spun celor care îşi doresc să 
ajungă în pelerinaj la Athos că vor avea parte fiecare de o 
poveste. De o poveste care, chiar dacă nu va putea fi 
spusă mai apoi celorlalţi cu cuvinte potrivite, va rămâne 
adânc întipărită în minţile şi în inimile lor... 

Mi-am dorit de ani de zile să ajung în Sfântul Munte, 
în grădina Maicii Domnului. Mărturisesc însă că nu îmi 
trecea prin cap cât de minunat poate fi acolo. . . 

Am intrat în Athos după ce străbătusem Grecia de la 
un capăt la altul: fusesem la Kerkira, la moaştele Sfântului 
Spiridon, la Patras, la moaştele Sfântului Andrei, la 
moaştele Sfântului Patapie, la Meteora şi în multe alte 
locuri de pelerinaj. 

Ştiam că Athosul e o vistierie plină de sfinte moaşte 
şi de icoane făcătoare de minuni. Dar îmi doream să văd 

icoane vii, îmi doream să văd părinţii duhovniceşti, îmi 
doream să văd cuvioşii care duc mai departe flacăra 
sfinţeniei athonite. 

In inima mea au rămas patru părinţi: doi bătrâni şi 
doi tineri. Despre bătrâni auzisem foarte multe lucruri 
frumoase: părintele Iulian - cunoscutul duhovnic al 
schitului Prodromu - are faima unui foarte bun povăţuitor 
pentru monahii români din Athos. Părintele Dionisie, avva 
de la Colciu, este recunoscut ca mare îndrumător 
duhovnicesc de către mulţimile de pelerini care îl caută 
pentru a lua cuvânt de folos. Cei doi tineri care mi-au 
rămas în suflet sunt părintele Dionisie de la Schitul Lacu şi 
pustnicul Paraschiv. 

Voi scrie câteva cuvinte despre fiecare dintre aceştia. 

Când un pelerin român ajunge la Prodromu, prima 
lui grijă este să se închine la icoana făcătoare de minuni a 
Maicii Domnului, la Prodromiţa. 

Cine oare nu şi-ar dori să vadă o icoană care a fost 
pictată prin minune dumnezeiască? într-adevăr, chipul 
Maicii Domnului din această icoană nu a fost pictat de 
mână omenească. Mulţimea de minuni care s-au făcut prin 
ea sunt o umilă întărire a acestei întâmplări dumnezeieşti. 

Am ajuns la Prodromiţa. In clipa în care am ajuns în 
faţa ei, privind-o, am uitat că sunt pe pământ. Nu era 
nimeni în biserică. Eram singur şi priveam icoana. . . 

Nu e nevoie de nici o minune ca să te bucuri că eşti 
lângă Maica Domnului. Este adevărat că Preasfânta 
Născătoare de Dumnezeu e alături de creştini în toate 
zilele vieţii lor, dar binecuvântarea ei se simte mult mai 
puternic în faţa icoanelor făcătoare de minuni. 

La fiecare dintre mănăstirile athonite prin care 
trecusem fusesem impresionat în chip deosebit de ceva 
anume, de icoane, de sfinte moaşte sau de slujbă. . . 



137 



Eram convins că nimic nu mă va putea impresiona 
mai mult la Prodromu decât cunoscuta icoană a 
Prodromiţei. Dar nu a fost aşa. 

înainte de a veni în Athos, când mi-am întrebat 
duhovnicul cu ce părinţi ar fi bine să mă întâlnesc acolo, 
printre altele mi-a spus: „Când ajungi la Prodromu, să te 
duci neapărat la părintele Iulian, la duhovnicul mănăstirii". 
Prodromu, chiar dacă poartă numele de schit, e mănăstire 
în toată regula, mai mare decât multe dintre mănăstirile de 
la noi din ţară. 

Când l-am văzut pe părintele Iulian, când am apucat 
să vorbesc cu părintele Iulian, am simţit o fărâmă din 
emoţia pe care a trăit-o preasfinţitul Hierotheos Vlachos 
pe vremea când a avut parte de acea extraordinară Noapte 
în pustia Sfântului Munte . 

Din mila lui Dumnezeu am cunoscut mai mulţi mari 
duhovnici ai vremurilor noastre. Dar la prima întâlnire nici 
unul dintre ei nu s-a purtat faţă de mine cu atâta dragoste 
ca părintele Iulian. Noaptea, când a venit la slujbă, 
părintele mi-a dat o hârtie pe care era trecută adresa 
schitului Prodromu, ca să mai ţinem legătura prin scris. Mi 
s-a părut un lucru extraordinar ca un părinte athonit să aibă 
atâta grijă de un tânăr pelerin. De obicei, pelerinii se 
gândesc să le scrie părinţilor. Tot aşa extraordinară mi s-a 
părut insistenţa cu care spunea că trebuie să ne rugăm unii 
pentru alţii. într-o scrisoare pe care mi-a trimis-o mai 
târziu, ideea principală era aceasta: că trebuie să ne rugăm 
unul pentru altul. 

Cum mi s-a părut părintele Iulian? Ca un haiduc 
duhovnicesc al vremurilor noastre. In ciuda vârstei 
înaintate şi a sănătăţii nu prea bune, părintele e plin de 
putere. Este un om plin de viaţă, duhul amorţelii negăsind 
sălaş în trupul şi în sufletul său. 

Părintele Iulian iradiază nobleţea duhovnicească care 
se simte în preajma părintelui Arsenie Papacioc sau a 
părintelui Iustin Pârvu. Atâta seninătate, atâta linişte, atâta 
dragoste... 

Ştiam că părintele Iulian este renumit ca duhovnic al 
monahilor. Văzându-1, mi-a părut rău că este totuşi foarte 
puţin cunoscut de către mireni. De altfel, la unele dintre 
întrebările privitoare la viaţa mirenilor pe care i le-am pus 
nu ştia să răspundă decât din cele pe care le auzise de la 
alţii. Dimineaţa, când vroiam să iau binecuvântarea pentru 
a pleca de acolo, un tânăr părinte, Ghimnazie de la Colciu, 
a intrat cu o cameră video şi 1-a întrebat pe părinte dacă 
acceptă să facem un interviu. Părintele, din dragoste, a 
primit. A avut răbdarea de a-mi răspunde pentru a doua 
oară la unele întrebări pe care i le pusesem cu o seară 
înainte. Pe cât de rău îmi părea că venisem în Athos fără 
să îmi iau un reportofon, pe atât de bine îmi părea că 
reuşisem să contribui la realizarea unui film cu părintele 
Iulian Lazăr. 

Din discuţiile pe care le-am avut cu părintele, cel 
mai mult m-a impresionat accentul pe care îl pune pe 
importanţa practicării rugăciunii lui Iisus nu numai de 
către monahi, ci şi de către mireni. In deplin acord cu 
întreaga învăţătură patristică, el învaţă că şi mirenii trebuie 
să se îndeletnicească cu această nevoinţă. Rugăciunea nu 
trebuie practicată pentru a ajunge la stări de extaz sau 
pentru a vedea lumina dumnezeiască. La aceste măsuri 
înalte ajung puţini oameni. Dar rugăciunea trebuie 
practicată pentru curăţirea minţii. Şi de aceea, oricât de 
puţin ar spori cel care practică această rugăciune, mintea 
sa se curăţeşte. 

Părintele Iulian a vorbit cu mine cum vorbeşte 
duhovnicul cu un ucenic al său. Am simţit cum dragostea 
sa îmi pătrunde în inimă. 

Revenind în ţară, m-am întors nu numai cu bucuria 
pe care o are orice pelerin, aceea că păstrează în inima sa o 
fărâmă din binecuvântarea Sfântului Munte, ci şi cu 
bucuria că acolo e un părinte care se roagă şi pentru mine, 
că acolo e un avvă pentru ale cărui rugăciuni Dumnezeu 
mă va acoperi cu harul Său. 

Una dintre cele mai mari bucurii pe care le-am avut 
în Athos se leagă tot de părintele Iulian. îmi doream foarte 
mult să ajung la Capsocalivia, la mormântul părintelui 
Porfirie făcătorul-de-minuni, un părinte de care mă simt 
foarte legat, şi a cărui canonizare este aşteptată de foarte 
multă lume. 

înainte de a intra în Athos, trecusem pe la Suroti, 
pentru a mă ruga la mormântul părintelui Paisie 
Aghioritul, un alt stâlp al monahismului contemporan. 
După ce am sărutat crucea de pe mormântul său, mi-a 
crescut dorinţa de a ajunge şi la mormântul părintelui 
Porfirie. 

Aşa că, ajuns la Prodromu, m-am interesat cum aş 
putea ajunge la mormântul părintelui Porfirie. Când am 
pus această întrebare, tocmai trecea pe lângă mine un 
părinte tânăr, care mi-a spus: 

„E departe de aici, nu poţi ajunge singur. Dar, dacă 
părintele Iulian îmi dă binecuvântare, te duc eu până la 
Capsocalivia. Se zice că ucenicii i-au luat trupul din 
mormânt, ca să nu îl fure lumea. Nu se ştie unde l-au 
ascuns. Dar în locul în care fusese îngropat eu simt aceeaşi 
binecuvântare pe care o simţeam şi înainte. Nu e nici o 
diferenţă". 

Curând, părintele s-a întors şi mi-a spus că a primit 
binecuvântarea de care aveam nevoie. Acest părinte se 
numeşte Paraschiv. Este singurul pustnic român care se 
spovedeşte la Prodromu. 

Nu ştiam de ce să mă bucur mai tare: de faptul că voi 
ajunge la Capsocalivia sau că am cunoscut un pustnic, 
întâlnirea cu el a fost pentru mine încă o dovadă că 
Dumnezeu are grijă de toate. Dacă aş fi ajuns la Prodromu 
cu o oră mai târziu, nu aş mai fi apucat să îl cunosc pe 
părintele Paraschiv, care vine la mănăstire numai când se 
spovedeşte. El trăieşte singur, la două-trei ore depărtare de 
Prodromu. Mi-a spus că nu mai este nici un pustnic pe 
acolo. Sunt numai animale sălbatice. 

Am mai cunoscut în Sfântul Munte un părinte care 
mi-a povestit că a trăit în chilie cu o viperă. Multă vreme 
tot auzea un foşnet în chilie, dar nu ştia ce este. Până când, 
odată, intrând în chilie, părintele a văzut cum se lăsa 
vipera în jos pe o grindă. 

Părintele acela spunea că s-a speriat când şi-a dat 
seama că trăise în aceeaşi chilie cu o viperă. Dar i-a 
mulţumit lui Dumnezeu că 1-a păzit de muşcătura ei. 

Părintele Paraschiv trăieşte zi şi noapte între 
animale. Una e să ştii că sunt în pădure animale sălbatice, 
şi alta este să trăieşti între ele. Numai harul lui Dumnezeu 
te poate păzi. 

Pe drumul spre Capsocalivia, pustnicul se oprea să 
îmi arate tot felul de fructe de pădure cu care se hrăneşte. 
Deşi i-ar fi prins bine să mănânce peşte, duhovnicul nu i-a 
dat binecuvântare să pescuiască. Vorbea despre viaţa în 
mijlocul pădurii cu o simplitate şi cu o smerenie 
extraordinară. Părea coborât din alte vremuri. 

De obicei pustnicii sunt monahi care au trăit o vreme 
îndelungată în mănăstire. Sfinţii Părinţi au scris mult 
despre pericolele la care se expun cei care aleg prea 
devreme calea pustniciei. Dar, deşi este tânăr, cu 
binecuvântarea părintelui Iulian, părintele Paraschiv 
pustniceşte. 

M-a mişcat pur şi simplu smerenia şi cumpătarea sa. 
Am citit multe texte despre smerenie şi am auzit mulţi 
preoţi vorbind despre această virtute. Părintele Paraschiv 
mi s-a părut că exprimă cel mai bine prin viaţa sa ceea ce 
alţii spun mai mult prin cuvinte. 

Am ajuns la Capsocalivia şi ne-am rugat puţin. Mi-a 
arătat chilia în care a trăit părintele Porfirie. Nu ştiu ce 
ghid mai potrivit aş fî putut avea pentru a ajunge acolo. 
Părintele Paraschiv este un urmaş al părintelui Porfirie. 
Sfinţenia nu stă numai în harisme, în vindecarea 
bolnavilor, în vederea cu duhul, în izgonirea demonilor. 
Sfinţenia stă în smerenie, în rugăciune, în dragoste. M-am 
rugat lui Dumnezeu să îl ţină pe părintele Paraschiv pe 
drumul pe care a pornit. E uşor să fii întărit duhovniceşte 
pentru o scurtă perioadă de timp. Greu este să păstrezi 
drumul, să urci în continuare pe el. 

Ştiu că poate cineva s-ar gândi că e ciudat să scrii 
despre pustnici tineri. Părintele Paraschiv cred că este mai 
tânăr decât mine, şi eu nu am împlinit încă treizeci de ani. 
Ştiu şi că eroismul de scurtă durată este neroditor. In 
Ortodoxie cascadorii nu îşi găsesc locul. Părintele 
Paraschiv nu pustniceşte pentru a face ceva ieşit din 
comun, pentru a fi altfel decât ceilalţi. Pur şi simplu vrea 
să trăiască pentru Hristos. 

Una dintre cărţile sale preferate este File de pateric 
din împărăţia monahilor, un pateric athonit pe care îl 
tipărisem pe vremea când lucram ca director al Editurii 
Christiana. Când a auzit că sunt editor şi autor de cărţi 
religioase, părintele Paraschiv s-a bucurat şi a început să 
îmi vorbească despre vechi manuscrise de prin Athos, 
despre profeţii privitoare la semnele vremurilor de pe 
urmă. Mi-a vorbit şi despre scrierile Sfântului Nil - 
izvorâtorul de mir, şi chiar m-a dus până la peştera în care 
s-a nevoit sfântul. întregul pelerinaj în Athos a fost pentru 

mine o intrare în altă lume. Dar să fiu condus de un 
pustnic în peştera unui mare nevoitor athonit a fost o 
experienţă extraordinară. 

Un cuvânt al său mi-a rămas în minte: „Vezi, noi 
mergem pe jos, călcăm acum pe urmele vechilor părinţi. 
Cei care vin în Athos în excursie, care merg cu maşina şi 
se grăbesc să treacă de la o mănăstire la alta, nu au cum să 
cunoască liniştea. Ei nu cunosc adevărata faţă a 
Athosului..." 

Liniştea cu care vorbea m-a convins să încerc să 
cunosc puţin din această adevărată faţă a Athosului. 

De la Prodromu am plecat la Schitul românesc Lacu, 
schit renumit mai ales pentru activitatea sa misionară, şi în 
mod special pentru tipărirea de cărţi religioase. Pentru 
aproape o săptămână, în loc să vizitez mănăstiri, am stat la 
acest schit. 

Am ajuns la Lacu, la părintele Dionisie, care îmi 
fusese descris de părintele meu aşa: „L-ai văzut pe 
părintele Dionisie, ai văzut tot Sfântul Munte". 

Când am ajuns la părintele Dionisie, am înţeles ce 
înseamnă aceste cuvinte. Ele se pot spune nu numai despre 
părintele Dionisie, ci se pot spune despre câteva zeci sau 
poate chiar sute de monahi athoniţi: se pot spune despre 
cei în ale căror inimi curăţite S-a sălăşluit Hristos. 

Este clar că nu toţi călugării care şi-au curăţit inimile 
sunt athoniţi, că Athosul nu este singurul loc în care se 
nevoiesc părinţi cu viaţă sfântă. 

(Deşi Athosul este centrul monahismului ortodox, 
totuşi nu este cel mai prielnic loc de mântuire pentru 
fiecare dintre cei care vor să II slujească pe Hristos luând 
asupra lor crucea călugăriei. Scriind despre Sfântul Munte 
nu mă gândesc să minimalizez importanţa mănăstirilor din 
România sau din celelalte părţi ale lumii. Pentru fiecare 

monah există un loc în care îl aşează Dumnezeu, potrivit 
cu talanţii săi şi cu chemarea pe care o are). 

Nu vreau să scriu foarte multe despre tânărul părinte 
Dionisie din două motive: unul este că nu e recomandat să 
îi lauzi pe părinţii care trăiesc, şi cu atât mai puţin pe cei 
care sunt tineri. Al doilea motiv este că, oricât de mult mi 
l-ar fi lăudat cineva, nu aş fi crezut că voi renunţa să văd 
alte mari mănăstiri ca să stau lângă el. Mi-aş fi dorit să văd 
Simonos Petras, să îi aud cântând pe viu pe părinţii pe care 
i-am ascultat de atâtea ori pe casete. Mi-aş fi dorit să ajung 
în multe locuri minunate... dar liniştea părintelui Dionisie 
m-a convins să rămân lângă el. Fiecare dintre cei care vor 
veni la Sfântul Munte pentru a gusta puţin liniştea va putea 
găsi un părinte Dionisie pentru sufletul său. Chiar dacă nu 
are faimă, chiar dacă nu e bătrân, acel rob al lui Hristos va 
şti să îl ia de mână pe pelerin şi să îi arate drumul spre cer. 
Dacă nu prin spovedanie, prin modul în care slujeşte. Dacă 
nu slujeşte, nefiind cleric, o poate face prin poveţele sale. 
Dacă nu prin poveţe, o poate face prin viaţa sa smerită de 
zi cu zi. Viaţă care are mai multă putere decât cuvintele. 
Şi, uneori, robul lui Hristos poate vorbi chiar prin tăcerea 
sa, prin liniştea şi seninătatea care se simt în prezenţa lui. 

La Schitul Lacu am înţeles oarecum spusele 
părintelui Paraschiv despre cealaltă faţă a Athosului, faţă 
pe care turişii care trec în goana maşinii nu au cum să o 
cunoască... 

Athosul nu poate fi cunoscut în viteză. Este adevărat 
că nici după luni de zile nu se poate cunoaşte în întregime 
ce înseamnă viaţa athonită. Dar cel care stă chiar şi numai 
câteva zile în acelaşi loc, fie schit, fie mănăstire, va gusta 
cu inima sa puţin din taina Athosului. 

Oricum, este o mare diferenţă între un schit şi o 
mănăstire plină de pelerini. Mănăstirea, chiar dacă are 
icoane făcătoare de minuni sau sfinte moaşte, din cauza 

pelerinilor e uneori agitată. Pe când schitul, în care 
pelerinii ajung mai greu, e mult mai liniştit. 

Voi vorbi acum puţin despre avva Dionisie de la 
Schitul Colciu. Fără îndoială, el este cel mai cunoscut 
părinte român din Munte. Grecii au mare evlavie la „Papa 
Dionisie". Chiar bătrânul Iosif de la Vatoped, ucenic al lui 
Gheron Iosif, i-a cerut sfatul în anumite probleme 
duhovniceşti. De când în America a fost tipărit micul 
Pateric de la Colciu, părintele a început să fie căutat şi de 
pelerini veniţi de peste ocean. La el vin credincioşi din 
toate părţile lumii. 

Chipul părintelui Dionisie pare scos din icoane, 
întreaga sa prezenţă pare coborâtă din vechi texte 
hagiografice. Când îl vezi, ai impresia că e un prieten al 
sfinţilor. Părintele Dionisie este un fiu al Patericului 
egiptean. Este o mărturie că Ortodoxia nu a fost 
îngenuncheată de vremuri. 

Părintele Dionisie este îngrijorat de faptul că din ce 
în ce mai multe foruri internaţionale vor transformarea 
Athosului într-un muzeu plin de vizitatori. Acum o sută de 
ani, intrarea femeilor în Athos părea o utopie. Nici măcar 
musulmanii, care au stăpânit multă vreme peste Sfântul 
Munte, nu au cerut aşa ceva. Dar, în zilele noastre, femeile 
vor să ajungă la Athos. Părintele Dionisie este trist din 
cauza faptului că multe mănăstiri athonite au acceptat să 
fie reconstruite cu ajutorul fondurilor occidentale. Este 
oarecum firesc ca, după ce a investit bani în Athos, 
Occidentul să pretindă anumite drepturi. Nimic nu se face 
pe gratis. Mănăstirile care astăzi au fost renovate pe banii 
Occidentului mâine sau poimâine vor fi vizitate de 
contribuabili, fie ei bărbaţi sau femei. 

Sunt profeţii că până la urmă femeile vor intra în 
Athos. Acesta va fi un semn al apropierii sfârşitului lumii. 
Este însă ciudat că oamenii nu văd nici o legătură între 

preconizata intrare a femeilor în Athos şi apropierea 
sfârşitului. 

Părintele Dionisie mai spunea că femeile 
credincioase nu trebuie să intre în Sfântul Munte nici dacă 
legile civile o vor permite. Maica Domnului a cerut să nu 
intre picior de femeie acolo. Şi Maica Domnului se va 
întrista când va vedea că oamenii nu ţin seama de dorinţa 
ei. 

Acelaşi lucru se întâmplă şi cu Athosul românesc, cu 
Mănăstirea Frăsinei: dacă Sfântul Calinic de la Cernica a 
legat să nu calce acolo picior de femeie, nimeni nu poate 
dezlega legătura sa. Şi femeile care vor ajunge acolo, 
chipurile din motive duhovniceşti, îşi vor agonisi osândă şi 
nu binecuvântare. 

Este adevărat că din ce în ce mai mulţi creştini 
ortodocşi părăsesc drumul cel îngust pentru a merge pe 
calea cea largă, spunând că Ortodoxia e utopică, spunând 
că nu se pot ţine poruncile Evangheliei, că vremea 
sfinţeniei a trecut. Dar pelerinii care apucă să stea de 
vorbă cu părintele Dionisie văd o dovadă a prezenţei lui 
Dumnezeu. Pe părintele Dionisie toţi pelerinii îl consideră 
un părinte cu viaţă sfântă. 

Părintele Dionisie de la Colciu învaţă că nimic nu 
trebuie făcut în separare de Biserică sau de episcop. 
Numai dacă este călcată în picioare învăţătura cea curată a 
Bisericii este binecuvântată separarea de cei care mai 
înainte s-au rupt pe sine de adevărul lui Hristos. Această 
învăţătură nu e o scornire a părintelui Dionisie, ci este 
predania Sfinţilor Părinţi. 

îmi aduc aminte că am fost impresionat să văd la 
biserica din Marea Lavră athonită frescele cu Sfintele 
Sinoade Ecumenice. La primul Sinod Ecumenic, Sfântul 
ierarh Nicolae este zugrăvit pălmuindu-1 pe Arie pentru 
blasfemiile pe care le spunea. 

Această palmă a Sfântului Nicolae a rămas adânc 
întipărită în cugetul monahilor athoniţi. De sute de ani, ei 
au încercat să păstreze nestinsă flacăra credinţei Sfinţilor 
Părinţi. Vrednici urmaşi ai Sfântului Grigorie Palama, 
athoniţii au stat împotriva învăţăturilor potrivnice Sfintei 
Scripturi şi Sfinţilor Părinţi. Tradiţionalismul athonit nu e 
habotnicie, nu e crispare, nu e fixism. E păstrarea 
adevărurilor pentru care Sfinţii Părinţi au fost gata să îşi 
dea viaţa... La mănăstirea Esfigumenu sunt scrise cu litere 
mari cuvintele: „Ortodoxie sau moarte". Aceasta nu este 
doar deviza zeloţilor din acea măstirea athonită. Este de 
fapt deviza întregului Munte Athos. 

Faţă de inchizitorii apuseni care îi ameninţau cu 
moartea pe ereticii care nu vroiau să primească învăţăturile 
catolice, athoniţii au dat o replică pe măsură: ei sunt gata 
nu să omoare pe alţii, ci sunt gata să se jertfească pe ei 
înşişi pentru mărturisirea adevărului, pentru mărturisirea 
lui Hristos: „Ortodoxie sau moarte". Athoniţii nu au 
omorât pe nimeni; îşi omoară patimile şi poftele prin 
rugăciune şi nevoinţă, pentru a gusta viaţa cea adevărată. 

Ar fi multe de spus despre Athos... dar nu voi lungi 
cuvântul. Totuşi, ţin să fac referire la sfintele moaşte care 
m-au impresionat cel mai mult în acest pelerinaj, la capul 
Sfântului Ioan Gură de Aur, care este păstrat la mănăstirea 
Vatoped. 

Aşa cum putem citi în Vieţile Sfinţilor, atunci când 
Sfântul Ioan Gură de Aur scria tâlcuirile la Epistolele 
Sfântului Apostol Pavel, apostolul însuşi îi şoptea la 
ureche dumnezeieştile noime. Urechea la care i-a vorbit 
Sfântul Apostol a rămas întreagă. De o mie şase sute de 
ani, urechea aceea a rămas mărturie a marii minuni: după 
ce a auzit cuvintele apostoleşti, nu a fost înghiţită de 
putreziciune. 

M-am gândit că acest cap binecuvântat al Sfântului 
Ioan Gură de Aur este cel mai bun simbol al 
monahismului athonit. 

Athoniţii sunt păstrătorii tradiţiei de aur a 
Ortodoxiei. Urechea Sfântului Ioan ar trebui să ne ducă cu 
gândul la „urechea" Sfântului Munte. Athoniţii nu au 
schimbat cu nimic Ortodoxia. Ei au păstrat dreapta- 
credinţă, şi au apărat dogmele cu preţul vieţii lor. Athosul 
a născut cete de mucenici. 

Athoniţii nu fac altceva decât a făcut Sfântul Ioan 
Gură de Aur, al cărui dascăl tainic a fost Sfântul Apostol 
Pavel: mărturisesc mai departe nu propria lor înţelepciune, 
ci mărturisesc Ortodoxia, smerindu-se pe ei înşişi . . . 

în aceste vremuri de cumpănă, în care duhul 
modernist încearcă să distrugă Sfântul Munte, căci intrarea 
femeilor acolo nu va fi un semn bun, creştinii din toate 
colţurile lumii ar trebui să se roage ca Dumnezeu să 
păzească acest loc sfânt. 

Athosul este un adevărat stâlp al Ortodoxiei. Athosul 
este o comoară de care suntem invitaţi să ne împărtăşim. 
Şi nu numai ca pelerini. Cărţile despre sfinţii athoniţi şi 
învăţăturile lor îi cheamă pe toţi creştinii ortodocşi, fie ei 
tineri sau tinere, bărbaţi sau femei, să ducă lupta cea bună 
a mântuirii. 

Oricât de mare ar fi desfrâul zilelor noastre, Athosul 
este o rază de speranţă, este o insulă de sfinţenie de care 
trebuie să ţinem seama. Mulţimi de oameni se grăbesc să 
ridice altare patimilor, poftelor şi idolilor noului veac. Dar 
în acelaşi timp, în Sfântul Munte, soboare de monahi ard 
ca nişte candele pentru Hristos. Să ne gândim la ei, să ne 
gândim la sfinţenia Sfântului Munte. . . 

Ştim că Biserica lui Hristos nu o vor înghiţi nici 
porţile iadului, că până la sfârşitul lumii Biserica nu va 
putea fi îngenuncheată, oricât de tare ar fi prigonită. Dar, 

în acelaşi timp, multe profeţii ale cuvioşilor părinţi ne 
spun că, în vremurile de pe urmă, după ce femeile vor 
călca pe Muntele Sfânt, va veni sfârşitul Athosului. Şi 
monahii, având de ales între pierderea sufletului şi 
pierderea Athosului, vor pleca de acolo. Până atunci însă, 
noi avem datoria de a ne ruga pentru monahii athoniţi, aşa 
cum şi ei se roagă pentru noi şi pentru întreaga lume. 

Doamne, pentru rugăciunile Sfântului Atanasie 
Athonitul, ale tuturor cuvioşilor athoniţi şi ale Preacuratei 
Maicii Tale, ocrotitoarea Sfântului Munte, miluieşte-ne pe 
noi, pe toţi! Amin. 

La prăznuirea Sfântului Atanasie Athonitul, 

5 iulie 2002 

